
هذا عمل أدبي خيالي. جميع الأسماء والشخصيات والأماكن 
والأحداث الواردة فيه هي من نسج خيال المؤلف, أو مستخدّمة 
بشكل فني خيالي. ويجب عدم تفسيرها على أنها حقيقية. 
وأي تشابه مع أحداث أو أماكن أو منظمات فعلية أو أشخاص, 
أحياء أو أموات؛ فهو من قبيل المصادفة. 


أسخف ما فى حياة الراشدين هو أننى أدركت خطرًا لم يكن 
يتراءى لي في طفولتي؛ وهو حتمية موت احبائي الذين كانوا 


هذا العمل إهداء إلى روح معلمتين؛ كان لهما طيب الأثر 
والتأثير في طفولتي وحياتي المدرسية وتكوين شخصيتي. 
ووفاتهما تركت خواءً في فؤاد كل طلابهما: 


مدام سناء فؤّاد 
مدام جيهان عبد اللطيف 
ستبقيان فى ذاكرتى وقلبى دائمًا وأبدًا. 


تمهيد 
لعلك تعرفني من قبلء وإن كان هذا تعارفنا الأول فدعني 
أقدّم إليك نفسى فى ثلاث نقاط: 
9 أدعى نوح الألفى. 
« أنا ضابط فى المباحث الجنائية فى منطقة قصر النيل. 


١ 


كهف مظلم: جو بارد, هواء ثقيل؛ وأنا طفل ضئيل في تلك 
المقبرة المقبضة, أكابر في الاعتراف بمدى خوفي من ظلمة 
الوحدة. 

تظهر فتاة بدوية بديعة الحسن؛ تمكّدت ملامحها الملائكية 
من تهدئة روعي . 

تُخرج من ثنايا ثوبها ذي التطريز اليدوي المصقول؛ ليمونة, 
فتقدمها إلِيّ هامسة بصوت مخملي بث السكينة في روحي: 

لو رايد الأمان» شق اللمونة يا إنسان» وانطق اسمكء بعد 
ذكر السلام. 

آخذ منها الليمونة. وبلا أي مقدمات. يتسلل الهلع إلى 
قلبي: ويتغير المشهد الذي كان محاكاة لذكرى عشتها حين 
كنت في الثامنة من عمري, ولكن في الأشهر الأخيرة صار 
عقلي الباطن يعدلها بالمونتاج كمخرج سادي يدمن إثارة القلق 
في نفوس مشاهديه. فيصبح الحلم الذي لم يزعجني يوماء 
كابوسًا يثير في داخلي ذكريات كبيسة. 


ييلييان 


لم أعد طفلًا صغيرًا في داخل كهف صخريء بل أنا في 
عمري الحالي ‏ الثامنة والعشرين تحت سماء ليلة لا قمر لها, 
محاطً بتلال من القمامة الممتدة إلى ما لا نهاية. 


لا شىء فى الأفق سوى النفايات! 


لم يعد ما أقبض عليه بكفى المشعرة الآن ليمونة نضرة؛ بل 
نصف ليمونة عطن المظهر ولزج الملمس. أما الذي أمامي, 
فليست البدوية الغيداء. بل صديقي عمرء ابن جارتنا فتون 
الذي توفي في العام الماضي. 

كان ينظر إلَيّ برضا زرع التوجس في فوؤاديء ثم همس لي: 
-خد المطواة؛ وولع في المكب. 

أنظر إلى راحتى مجددًا. كيف تبدلت الليمونة العطنة 
بقداحتى السوداء؟! 

وكأنه أنامنى مغناطيسيًاء نفّذت تعليماته. وفتحت القداحة, 
وضغطت على زرهاء فبزغت شعلتها المتقدة وتراقصت مع 
اتجاه الريح الهوجاء. ألقيت القداحة وسط النفايات لتحيل تلال 
القمامة إلى جبال من اللهب الأسود الذي خلق غيمة حالكة 


يبلييلنا 


استيقظت من غفوتي هاربًا من كابوسي السخيف. على 
صوت فرقعة مدوية وألم مباغت في أنفي. ثم ضحكتين 
عاليتين رنانتين أعرف صاحبيهما جيدًا! 

فتحت عبيتي المرهقتين لأجد لعبة بلاستيكية ثقيلة ملقاة على 
وجهيء نتج عنها صياح شقيقتي الكبيرة نادية التي اخترقت 
حدة صوتها السقفء وأسقطت علينا دهانه الأبيضء لتقابل 


غضبها ضحكة تواميها الشيطانين - يحيى وياسر 


حوجح ه 


اللذين سيبلغان اليوم عامهما الرابع - وهما يركضان في الصالة 
المزدحمة بالبالونات التى كانت نادية منشغلة بنفخها قبل أن 
يقرر ابناها أن يمارسا ‏ وللمرّة الثالثة هذا الأسبوع ‏ رياضة من 
سيشوه وجه خالو نوح في أثناء قيلولته. 

هرب الصغيران من براثن نادية بالاختباء بين ساقي أبيهما 
الطويل طارق؛ الذي خرج من المطبخ مرتديًا مَرِيولا ورديًا 
ملطخًا بالدقيق ومكتويًا عليه بالإنجليزية: «أفضل أم في 
العالم»: وهو يحمل بيديه صينية من البسكويت. 

أمسكت نادية طفليها من القفا باحترافية صقر صياد من بين 
ساقي زوجها صائحة: 

كده تكسروا العربية اللى بالشىء الفلانى؟! طب ورحمة 
أبويا ما أنا جايبالكم لعب تانى! 
وليس أنفي الذي تبعثرت كرامته في أثّناء غفوتي على تلك 
الأربكة التى كدرت بدنى وآلمت فقرات عنقى. 

بكى الصغيران ونادية تصفعهما على مؤخرتيهما صفعات 
زائفة تشبه الضربات في الأفلام القديمة. بينما وضع طارق 
صينية البسكويت على الطاولة قائلًا بابتسامة رائقة لا تليق 
بحرب البسوس الدائرة حوله: 


- كويس إنك صحيت يا نوح. تعالٌ دوق عمايل إيديٌّ. 


- يدوق إيه؟ ! 


قالتها نادية بعد أن تملص الصغيران من يديها وركضا إلى 
غرفتهماء بينما اعتدلت في جلستي وهي تقترب مني لتوبخني 
بعدما فرغت من ابنيها: 

- إنت جاي تساعدني ول جاي تتخمد؟! 

هو حد يعرف يتخمد فى سوق التلات اللى عايشين فيه 
ده؟! دي النومة في القسم أهدا! أنا هاريّح فى شقتنا على ما 
تخلصوا. 

هو إيه اللي على ما نخلص؟! قوم علّق البلالين في الروف. 
فاضل على عيد الميلاد تللات ساعات. 

بلالين إيه اللي أعلقها لعيالك؟! دول عايزين يتعلقوا من 
رجليهم! 

خفف حسك الفكاهى شوية يا سى نوح أحسن هتجيبلى 
اهتز هاتفي في جيبي برقم غريب منعني عن سب نادية. 
عادةٌ. لا أجيب على الأرقام غير المسجلة. لكنى تعلقت بأي 
شىء قد يخلصنى من قبضة شقيقتى التى نهضت لتجلب حبال 
الزينة من على الأريكة لتلقيها فى وجهى بعنف معلقة بنبرة 
امرة: 
هزها شوية. خليلك لازمة. 

كتمت سماعة هاتفى وأنا أهددها بصوت خفيض حتى لا يصل 
إلى المتصل المجهول: 


حوجح 7 


- ورحمة أبويا لأشنقك إنتٍ وعيالك بحبل الزينة ده. بس لما 
أخلص التلفون اللى معايا! 

أخذت تغمغم ساخرة من تهديديء, ثم عادت لنفخ البلالين, 
بينما أجبت على الهاتف: 

آلو. 

الحمد لله إنك رديت . 

- إنت جبت رقم جديد ولا إيه يا قطر؟ 

لأ أنا باكلمك من تلفون سواق التاكسى. أنا تحت بيتك. 
انزلي ومعاك جزمة وستين جنيه. 

استغرق الأمر عشر ثوان لأستوعب طلبه وأخمن سببه؛ ثم 
زفرت بعصبية هامسًا: 

أقسم بالله يا قطز لو طلع اللي في بالى ه. . . 


هو اللى في بالك. 


ييلييانا 


مشيت حتى شقتي في الشارع المقابل لشقة نادية لأجد 
سيارة أجرة عتيقة, يقودها رجل مسن تشي التجاعيد التي في 
وجهه بأنه كان من شباب ثورة سعد زغلول؛ بجواره صديقي 
الأبله قطز المحمدي الذي لا ينفك يثبت ضرورة استمرار أبويه 
اللواء أنور المحمدي ومعلمة التاريخ نجوى علوي في 
السيطرة على شتى تفاصيل شخصيته؛ بل واتخاذ كافة قرارات 
حياته نيابة عنه. وعلى الرغم من أن قطز واحد من ألمع ضباط 


البحث الجنائى الذين أوقعوا أكثر المجرمين شراسة؛ فإنه ما 
زال ينبت 8 الشارع ويسرق كمراهقة بلهاء مسلوبة الإرادة. 
خرج قطز من السيارة الأجرة بقامته الطويلة وأنفه البارز الذي 
يشي بعزة وكرامة لا تناسبان جوربه الأصفر المرسوم عليه 
«سبونج بوب»)2 بعد أن جرده اللصوص من حذائه باهظ الثمن 


الذي اشتريته معه منذ يومين بمبلغ يحتوي على ثلاثة أصفار. 
حدقت فيه غاضبًاء لكنه كان يبتسم متفائلًا وهو يأخذ منى 
الحذاء ويمازحنى: 

- إلهي تنستر يا شيخ؛ حاسب التاكسي وسيبله بقشيش. 
قلتها له بينما أعطى للسائق الكهل أجرته. 

ظابط وبتتثبت؟ 

ما هما ما شافوش كارنيه الداخلية. 

ليه؟! اتكسفوا يبصوا فى البوك بتاعك يا مّزة؟ 

الكارنيه في الشراب. هما سرقوا المحفظة والموبايل والساعة 
والجزمة «التمبرلاند»: جم عند الشراب وقمت معترضلهم, 
فاحترموا إصراري ومشيوا. 

أنا فخور بيك يا سبع الداخلية. عارف مين بقى اللى هيفخر 
بك أكتر؟ سيادة اللوا أبوك. 


حوج 5 


نوح! ما تهزرش» أنا لجأتلك عشان تستر علىٌ. 
المهزئين اللى زيك ما يستحقوش الستر. ظابط يثبّته 
عيل؟! 

ست عيال من فضلكء كل واحد فيهم قد الشحطء وأنا 


سايب سلاحى. فاكرنى يعنى الشحات مبروك هاشلت فيهم 
لوحدي عشان شوية حاجات هارجعها بمكالمة؟ 


ودة حصل إزاي؟ مش كنت رايح تفطر مع البثت اللي 
شقطتها من «1ع11520» ؟! 


ما هي ما طلعتش بنت. طلعت ست بغال ثبتوني ورا 
الكافيه اللى كنت رايح أقابلها فيه! 


داثانى ؟! 


قصدك تالت. دي كده تالت مرّة أتثبت بنفس الطريقة. 

وده مش بينبهك لحاجة ؟ 

صح. أنا لازم أفكس ل«:11006», وأبدأ أشقط من على 
«آلع1ط1آ». البئنات هناك بروفيشنال وحاجة تشرف. 

رميته بأقذع الألفاظ. وكدت أفقد صوابي لسلاسة تعامله مع 
مصيبته دون أن يخجل من نفسه. 

يا عم اهدا بقى. المهم إني سليم. هات تلفونك أكلم 


مصطفى بتاع ال«11» يجيبلي لوكيشين الموبايل ونقفش 


:نسيت تلقوتى فى شقة نادية. تغال واهو بال # تساعدها. 
قشطة؛ بس تغدوني عشان أنا لما باتثبت باجوع. 
شيشا 

وقفنا عند شقة نادية التي اهتز بابها من فرط صراخها الذي 

التلفزيييوووووووون! يا كلاا||اااب! ده إنتو نهار أبوكم إسود! 

همس لي قطز مرتعبًا: 

أنا باقول نيجى فى وقت تانى عشان نادية مسعورة دلوقت. 

فتحت الباب بمفتاحي ليستقبلني منظر شاشة التلفزيون 
الأربعة وستين بوصة الجديدة منقلبة على وجهها أرضّاء ونادية 
قابضة على عنقي طفليها تطوحهما وتسبهما بألفاظ لا تليق 
بمنصبها كاستاذ مساعد في كلية الألسن. 

فور أن لمحتنى نادية صاحت فى طفليها مهددة: 

اهو خالو جه عشان يقبض عليكم ويرميكم في السجن مع 

لم أعلّقء فهذه هي الجملة التي اعتدت سماعها كلما ضايق 
الطفلان نادية وأرادت ترهيبهما. 

لم يبال قطز بمنظر الطفلين اللذين سحلتهما نادية أرضّاء 
وأخذ يرشق أنفه فى الشقة باحثًا عن رائحة ماء كالكلب 
البوليسي, وهو يسالني: 


دى ربحة «المولتن كيك» بتاعة سونة. 


في المطبخ عندك؛, بس مش هاتدوّقك حاجة. 

ذهبت لآخذ هاتفي من فوق الأريكة, بينما تتبع قطز معدته 
إلى المطبخ. 

وجدت دليلة تهاتفنى, فأخذت الهاتف سريعًا واتجهت إلى 
أبعد غرفة يغيب عنها صياح نادية وصراخ طفليها . 

وصلت إلى غرفة تالاء ابنة نادية الكبرى, ذات الأعوام 
الستة. فوجدتها منشغلة بوضع السماعات على أذنيها وهى 
ترقص الباليه على موسيقى هادئة؛ فتركتها تقف على أطراف 
أصابعهاء وتسللت فى هدوء إلى غرفة المعيشة؛ وأغلقت 
الباب خلفى وأنا أجيب على الهاتف. 


انساب صوت دليلة العذب ومن حولها ضجيج الشارع 


وابواق السيارات: 


لم أظن يومًا أننى سأستمتع بتلك الكلمة السمجة إلى هذا 
الحد؛ وإذا بى أبتسم كمراهق أبله قائلًا: 

-قلب البيبى: إنت فى الطريق ولا اية؟ 

- اتحركت من المعادي أهو. عايزين أي حاجة وأنا جاية؟ 


باحبك وإنت أجازة ومودك رايق كده. 


والله لو علي نفكس لعيد ميلاد الشياطين دول وأخرّجك. 

ما إنت هتعوضهالي بالليل بعد فرح ماهينور. 

قشطة, بس نخلع بدري. 

خلاص اتفقناء بس إوعى تكون نسيت تأكد حجز الرستوران 
زي المرّة اللي فاتث. 

عيب! أكدته؛ وكله تحت السيطرة. 

- إنت يا بارد! 

قالتها نادية بنبرة الساحرة الشريرة خاصتها. وصاحت مدمرة 
كاريزمتي أمام دليلة: 

أنا مش قلتلك تعلّق الزينة! الناس في الطريق وإحنا لسه.. . 

كتمت فمها بيدي وأنا أنهي المكالمة مع دليلة: 

معلش يا دليلة؛ فيه كلب سعران بيجري عندنا في الشقة. 
تعالي بالسلامة ونبقى نتكلم لما توصلي. 

أنهيت المكالمة؛ وإذ بنادية تعضني كي أزيح يدي عن فمها. 

دنا بدت العقخاضةاطب ورعية ابزيا نا آنا معلى حاتةا 

تركت غرفة المعيشة ونادية تتبعني كظلي حتى وصلت إلى 
المطبخ؛ حيث كانت جدتي إحسان تُخرج من الفرن قالب كعك 


كبيدًا بالشوكولا, بينما طارق منشغل بتقطيع الخضراوات 
السللق وقظ يقرب كرما فى البياة-القائرة سافنا مده 


أطراف الحديث حول مسلسل وثائقي جديد: 


وصلت للحلقة الكام؟ 


كنت هابداً التانية. بس زى ما إنت شايف, العيال دشملوا 
الشاشة. 

دي حلقة الاغتيالات بالسموم؟ 

هي بعينها. إحنا نخلص عيد الميلاد وندخل نكمّل قُرجة في 
-يا تيتة شوفيلك صرفة فى حفيدك العاق ده! 

قالتها نادية شاكية إياي لجدتى, وأكملت: 

مش راضي يساعدني فى أي حاجة من الصبح! 

خرجت نادية لتكمل نفخ البلالين؛ بينما علّقت وأنا أمد 
إصبعى نحو قالب الكعك لألعق ما سال منه من شوكولا 
لذيذة, قائلا: 

- وعليكم بإيه التعب ده كله؟! ما كنا جيبنا الأكل من بره زي 
أجابتني جدتي بنبرة ملغمة بالغيرة والإسقاطات: 


الكلام ده تعمله البنات الخايبة اللي حالقة شعرها زلبطة 
وراسمة تاتوه على إيدهاء إنما أنا عمرى ما أسمم أحفادى 
بالمواد الصناعية والقرف ده. 


دليلة قاصة شعرها جارسون مش حالقاه زلبطة. 


ضربتنى جدتى على يدي قبل أن أدسها فى قالب الكعك, 

فأجبتها بدبلوماسية لدرء الغيرة التى تحملها تجاه دليلة لمجرد 
أن صارت هناك أنثى غيرها في حياتي: 

هى نفِسّها إنك تعلميها كل الحاجات الحلوة اللى بتعمليها 
دي يا سونة. 

ليه؟! هو أنا كنت خلّفتها ونسيتها؟! 

مش دي دليلة بنت المايسترو ياسين الجارحى اللى كنت 
مصدعاني بيه وبعزفه على التشيلو, وكل شوية وذديني الأوبرا 
عايزة أحضر حفلاته؟! دلوقت خلاص كرهتيها ؟! 

والله لو كنت أعرف إن بنته هتبقى الجو بتاعك ما كنت 
سمعتله طقطوقة حتى! 

أنا هاتغاضى عن إنك بتقولى عليها «الجو بتاعك». بس 
والنبي يا تيتة خليكِ لطيفة معاها النهارده. بلاش تقريص 
الفخاد اللى بتعمليه من تحت لتحت ده. 

ما تفكى كده يا نيتة. مش عايزة تفرحي بنوح ويخلّفلك 
قالها قطز بحماس طفولي, ثم تجشاً من قوة صودا المياه 
الغازية, فرمقته جدتي بنظرة تدب الرعب في قلبي أنا 
شخضناء فارتبك معتدرًا: 

- باردون يا تيته. 


جاتك القرف! 


قالتها جدتي وهي تهندم قالب الكعك؛ بينما دخلت تالا إلى 


المطبخ لتعانقنى من الخلف. قائلة بنبرة مبتهجة: 
- نوح, إنت هتروح معانا الملاهى بعد عيد الميلاد؟ 


لا يا حبيبتي. 

قالتها جدتي بغيظء وأردفت: 

- نوح رايح للمادموزيل المعصعصة بتاعته. 

نجحت فى اقتناص الشوكولا أخيرًا. بينما عادت نادية إلى 
المطبخ حاملة الطفلين؛. كل منهما على ذراعء؛ وهي تقبّلهما 
كعادتها بعد كل مءٌة تضربهما فيهاء قائلة بنئيرة تحاول أن 
تراضيهما بها: 

بصواء سونة عاملالكم «المولتن كيك» اللى بتحبوه. 


إنتِ متخلفة يا بنتي؟! بتضربيهم وتهزئيهم وبعدها بثانية 


بوس وأحضان ولعبء وتيجي تقولي العيال طالعين معاتيه 
راحت جدتى تحمل صينية الكعك لتخرجها بعد أن ضربتنى 
على رأسي لأنني حاولت أخذ المزيد من الشوكولاء فأوقفتها 
نادية قائلة: 

بتعملى إيه يا تيتة؟! هو إنت يا قطز جاي تتكرعلنا فى 
المطبخ وسايب تيتة تشيل لوحدها؟! شيل عنها وانجز عشان 

ليه؟ مالها هدومى؟! 
- إنتو الاتنين غيروا التيشرتات المعفنة دي والبسوا عدل. 


ما توجعيش دماغنا بقى! 


ده عيد ميلاد ولاد نادية الألفى وطارق عثمان2 يعنى أهم 


كُتّاب مصر هيكونوا حاضرين. 
- زي مين يعني ! 


على سبيل المثال وليس الحصرء. عاصم الجمالء والدكتورة 
جاكلين صاموئيل؛ وآسيا خضرء و... 


لمعت عيناه. وتوردت وجنتاه كبكر خجول, وهو يضع يده 
على فمه قائلا: 

آسيا خضر جاية؟! ما قلتيش ليه من الصبح! 

التفت إلىّ متعجلا: 


هات تلفونك, أنا لازم أرجع موبايلى فى ظرف ثانية إلا 
ثانية؛ واروح اجيب رواياتها من البيت عشان توقعلي عليها. 


خطف الهاتف من يديء ثم خرج ليسود الصمت لبرهة لم تقو 
نادية على تحملها. فصاحت كدجاجة تعارك ديكها: 


ما تنجزيا طارق! مش هنقعد ساعة نتمرقع فى السلطة! 
حاضر يا حبيبتي. 

خرجت نادية تداعب طفليهاء بينما همست لطارق وهو يرش 
الملح على السلطة: 

دا إنت مفيش بقرش سيطرة. 

بكرة تعرف إن الجواز مفيهوش غير اختيارين» يا تعيش 
سعيدء يا تعيش راجل. 


ييلييلنا 


اللعنة على حرارة يوليو! اللعنة على من اقترح أن نقيم عيد 
ميلاد ياسر ويحيى في الساعة الثانية عشرة ظهرًا فوق سطح 
البيت. حيث لا مكيف هواء ولا خلاص من شمس الظهيرة! 
اللعنة على العشرين طفلا الذين يركضون حولي في دوائر 
مفرغة وهم يصرخون بسبب وبدون سببء كأنهم في عراك 
كلاب الغرض منه إثبات من يملك نباحًا أكثر إزعاجًا! اللعنة 
على أنا شخصيًا لأنني حضرت تلك المناسبة القذرة على 
الرغم من أنني أقسمت في العام الماضي ألا أحضر أعياد 
ميلاد هذين الطفلين اللذين تلبّستهما روح سفاح صغيرء بعدما 
انتشلا قداحتي من جيبي حين غفوت في حفلتهما وحاولا مع 
أصدقائهما الملاعين إشعال النيران في شعر ساقي! 

تملصت من صياح الأطفال؛ وثرثرة ضيوف نادية من الأدباء 
وأساتذة الجامعة ذوى الأفكار الأعمق من الثقب الأسود., 


ورتابة دردشة ضيوف طارق من الصيادلة وعلماء الكيمياء. 
ونباح كلبّي جدتي «روي» و«لولو» اللذين تكبدا عناء لعب 
الأطفال معهماء وركوبهم عليهماء وجذبهما من ذيليهماء حتى 
فقدت جدتي صوابها وصاحت بالأطفال كلهم وأخذت الكلبين 
لتمشي بهما في الشارع فتخفف عنهما هذا العذاب. 

آثرت أن أبقى واققًا عند مدخل السطح أسفل المظلة كي 
تقيني من أشعة شمس الصيفء لا يرافقني سوى سيجارتي 
وكوب مياه غازية مثلجة. أنتظر وصول دليلة التي ضلت 
الطريق للمرّة الرابعة كخفاش أعمى يجهل الاتجاهات ولا يبصر 
الطرق. 


كدت أتصل بها مجددًا لأبقى معها على الهانف حتى تصل 
إلى بيت نادية الذي زارته على الأقل مرتين في الشهر الماضي 
وما زالت تنسى طريقه؛ لكن استوقفتني ضحكة مبهجة رنانة 
بدت كضحكة شخصية كرتونية. 

التفت لأجد سيدة مرحة في أواخر الخمسينيات. ضحكتها 
تُضخُم وجنتيها الممتلئتين مما يحيل عينيها العسليتين إلى 
خط مستقيم من فرط القهقهة, ذات بشرة فاتحة؛ وشعر أسود 
تتهدل أطرافه عند صدرها الممتلئ وقد جعلتني لمعته أشك 
في أنه شعر مستعارء تضع عوينات وردية على شكل قلب, 
تصميمها لا يناسب سنها لكنه يليق بملامحها الطفولية البريئة 
وقصر قامتها وثوبها الصيفي الزهري ذي الوردات البيضاء 
وصندلها الرقيق الذي يكشف عن قدمين لا يزيد مقاسهما على 
لتبدو كأنها روح طفلة محبوسة في جسد امرأة أصابها 


الزمن ببعض التجاعيد المباغتة حول عنقها وكفيهاء لكنه لم 
ينل من بهجة ضحكتها الطفولية. 

كانت تتأبط ذراع شابة في منتصف الثلاثينيات تختلف عنها 
فى كل شىء» فهى صاحبة ملامح حادة, وبشرة خمرية, وأنف 
وشعرها قصير بالكاد تصل أطرافه إلى شحمّتي أذنيهاء ترتدي 
بنطلونًا من الجينز القاتمء وبلوزة سوداء؛ ويتجلى فارق الطول 
الكبير بينها وبين رفيقتها الخمسينية ‏ الأقصر من الفنان 
سنتيمترات؛. وتحمل فى يدها علبة هدايا كبيرة. 

- خلاص يا خالتو بقى كفاية تنمر. 

قالتها الخمرية فارعة الطول لرفيقتها التي هربت الدموع من 


الواد شَّبهِ صغير البطريق في موسم الهجرة بيقولي أنا مساء 
الكوسة ممكن بوسة؟! ما طبيعي أتخلى عن كل آداب الرفق 
بالحيوان وأرزعه على قفاه في نص الشارع يا آسيا! 

إذن هذه الخمرية الطويلة هى آسيا خضر التى أصابتنى ثرثرة 
قطز عن عظمتها ومكانتها الأدبية بالدوار. 

كنت واثقًا أن تلك القتامة والملامح الباردة والنظرات 
المتفحصة تخص روائية تحترف أدب الجريمة. فهى نفسها 
تبدو مثل القتلة المأجورين الذين تكتب عنهم. 


بذمتك مش عندى حق؟ 

قالتها الخالة المرحة موجهة دفة الحديث نحوي. هل حدقتٌ 
فيهما لفترة طويلة إلى درجة أنها أرادت إشراكي في حديثهما! 
جفلت قائلا: 

حضرتك بتكلميني؟ 

هو فيه حد رامي خمسة كيلو ودان ناحيتنا غير حضرتك! 


قالتها بنبرة مرحة, وأخذت تضحك ضحكتها الهزلية نفسهاء 
فأذابت ثلج جملتها التي لو وُضعت في سياق آخر لاعتبرثها 
إهانة لى؛ ثم مدت يدها نحوي لتقدم نفسها بصوتها الطفولى: 


أنا رشا توفيق: خالة أنثى السير آرثر كونان دويل سيدة 
الجريمة المبجلة آسيا خضر. 


ابتسمت آسيا ابتسامة باردة وهي تهز رأسها قائلة: 
كفاية هزار يا روشي! 

التفتت إلىّ آسيا متسائلة: 

حضرتك تعرف نادية ؟ 

أنا أخوهاء هي واقفة عند. .. 

قاطعتني رشا قائلة بحماس طفولي: 

د أخوها! يبقى إنت الظبوطة. 


في الواقع لم أجد ردًا يناسب «برميل الهطل» ذاك؛. لكني 
ابتسمت رغمًا عنىء بينما أردفت رشا: 


أسيا ممكن تستفيد منك كتير فى رواياتها. هى دلوقت 
بتكتب رواية عن. . 


أسرعت آسيا تقاطعها: 

مش كل ما نشوف ظابط نصدّعه برواياتي يا روشيء خلينا 
نشوف نادية ونمشي عشان ما نسيبش ماما كتير مع طاهر. 
ثم ابعسمت لي آسيا الابتسامة الباردة نفسها: 

عن إذنك. 

وأخذت رشا من يدهاء فقالت لها: 

- أنا مش هامشي قبل ما نطفي الشمع وآكل من التورتة! 
-لا يا رشا. الدكتور قال لا سكر ولا ملح ولا دقيق؛: ما 
تلخبطيش الجلسات! 


6د عأ 

عبق الهواء برائحة الليمون المنعش. فعرفت أن دليلة وصلت 
0" 

التفت لأجدها تدخل من باب السطح حاملة علبة الهدايا 
بطولها تقريبًا 

أخذت علبة الهدايا قائلًا: 

حمد الله على السلامة. إيه كل ده يا بنتى؟! 

أنا خلاص. مش هاطلع بره المعادي تاني. الطرق بشعة 


وبتتوه. كويس إني ما أتاخرتش عن كده. 


- مش قصدي على التأخيرء أنا قصدى على الهداياء ليه 
كلفت نفسك كل ده ؟! 
لا تكلفة ولا حاجة؛ إنت عارف أنا باحب ياسر ويحيى قد 


ابه. 


حضرا كالجئَيّين حين ذكرت اسميهماء ظهرا من تحت الأرض 
وهما يركضان فى اتجاه دليلة مناديّين باسمها من آخر السطح, 
بصوت مُدرٌ مزعج وَرثاه عن أمهما نادية. 

أخرجت دليلة هديتين من علبة الهداياء ثم وضعتهما أرضّاء 
ونزلت على ركبتيها فاتحة ذراعيها لتعانق الطفلين» لكن 
الملعونين لم يقتربا منهاء واسرعا نحو الهديتين وانتشلاهما 
وركضا بعيدًا دون حتى أن يشكراهاء لتظل دليلة على الأرض 
وذراعاها مفتوحتان للهواء وهي في منتهى الحرج؛ فهمست 
- قولتيلي بقى بتحبي مين؟! 

- ما هو محدش فعلًا بيحبهم غير الله. مش أنا أولى بالحضن 


دن ؟! 


- لم نفسك. جدتك هنا. 
-تينة نزلت تمشّى الكلاب. 


لم أكد أكمل الجملة حتى أحسست بيد تقبض على كتفى, 
فالتفت لأجد قطر يسألئى بلهفة: 

اهيا نين ؟ 

من الواضح انه حلق شعره ودهن وجهه بكريم ما برائحة 
الورد. وكان يحمل بضع روايات؛ ويرتدي بدلة كاملة: قميصًا 
ناصع البياضء؛ وسترة غالية؛ وحذاء لم يمسه الغبار؛ ومنديلًا 
حريربّاء ورابطة عنق فيروزية؛ وتفوح منه رائحة عطر تدمع لها 
العيون من ثقل عبقها الطاغي على الأنفاس. 


إيه يا ابنى الهطل دد! 

ما تكسّرش مقاديفي يا نوح! 

مقاديف إيه يا مُحدِث؟! بص حواليكء, كلنا لابسين جينز 
وقمصانء وإنت داخل ببدلة المتحدث الرسمي باسم السطح! 
إنت عارف البدلة دي بكام؟ 

إن شا الله تكون بديشليون جنيهء ده مش لبس شقط يا 
قلتها وأنا أفك عنه رابطة عنقه. فالتفت إلى دليلة قائلًا: 

- إنتِ شايفة كده؟ 


البدلة شيك وكل حاجة؛ بس يعنى... كتيرة أوي على 


المناسبة. 


هي عايزة تقولك إنك سرسجي وما بتفهمش ف في اللبس, ٠‏ بس 
تحرية. 

رمقني بغيظ», ثم خلع سترة بدلته وتركها لي ومعها رابطة 
عنقه, وكأنني لبئيسه الخاصء بينما اقتربت نادية منه وهي 
تنظر إلى الروايات التي في يده ثم علّقت ساخرة: 

طبعًا! لما تكون روايات آسيا تنزل: نشتري وتكع فلوسء إنما 
رواياتي أنا وطارق بتطلبها مننا «*21(1» يا معفن! 

ده أقل واجب. إنتٍ وطارق بتستغلوا معلوماتنا كظباط 
عشان رواياتكم ديء مش عايزين كمان تدونا نسخ مجانية؛ ده 
المفروض يبقالنا نسبة من الأرباح. 

- أرباح مين ن؟! ده الروائيين دول أفقر خلق الله! 

فُكك من التسول الأدبى بتاعك ده. وعرفينى على انها 
خضرء وانفخي فيّ قدامهاء قوليلها إني اجدع راجل في مجرة 
درب التبائة. 

أكدب يعنى ؟ 

- نادية؛ أنا ما كنتش عايز أقولك دلوقت؛ بس أنا محضَّرلك 
ملف جريمة حلزوني ينفع رواية هتعمل خرم في نافوخ القّراء. 
لمعت عيناها كمدمن عاجز عن التعافى وهى تسأله بفضول: 

- دموية؟ 

دموية معوية. صاحب مسمط مشهور قطّع مصارين مراته 
وطبخها للزباين. 

اخلف) 

وحياتك. أنا قعدت فترة مش قادر آكل ممبار بسبب القضية 
دي. 

- هتديني الملف كامل؟ 

و بالصور. 

.اا١١||||ايسآ‎ - 

قالتها نادية ممسكة بيد قطز وهي تجره خلفها متجهّين 


صوب آسيا خضر وخالتها رشا توفيق التي لم تتوقف عن 
الضحك منذ أن وصلت. 


نظرت دليلة إلى ساعة يدها قائلة: 
طب بما إن تيتة مش هناء وولاد أختك كده كده مش 
معبّريني. أمشي أنا بقى عشان ألحق الكوافير قبل الفرح. 


هانت لحقت؟! 


- عايزين نروح بدري عشان نلحق نمشي بدري واعرف اقعد 
معاك على رواقة شوية. 


اقتربت مني لتقبل وجنتي بوجنتها الناعمة2. فغزت انفي 
رائحة عطرها وهى تودعنى بابتسامة ملائكية ترسم أمامى 


طريق السعادة الذي عرفته منذ أن ارتبطت بها قبل ثلاثة أشهر. 


رافقتها وأنا أراقبها تداعب بحنان وبشكل لاإرادي رؤوس 
الأطفال. ثم تشابكت يدانا حتى أوصلتها إلى سيارتها؛ وعدت 
وأنا افون لنفسى: كم أنا محظوظ وممتن للقدر الذي جمعني 
9 : 


ا 


دخلت شقتي وقد تضخَّم حجم رأسي من فرط الصداع الذي 
أصابنى فى حفل عيد الميلاد المرعج, وقد استطعت أن أهرب 
منه على الرغم من أنه لم ينته بعد. 

استقبلنى البيت بهدوئه وإضاءته الخافتة ورائحة المنظفات 
التى نظفت بها فكيهة الأرضية هذا الصباح. 


اتجهت مسرعًا نحو الحمَّام لأملأ مغطسه بالماء البارد كي 
أغسل عني حرارة يوليو ونعاس يوم العطلة الذي كان من 
المفترض أن أقضيه نائمًا لا ذليلًا عويلًا وسط عشرات الأطفال 
الملعونين. 

كم كان السرير جذابًا وسط ذلك الهدوء وتلك العزلة. لكني 
كنت متحمسًا لمقابلة دليلة في هذا المساء كما وعدتهاء لذا 
قررت أن أنزع الخمول عن جفوني بتحضير فنجان قهوة لا 
يحترف إعداده سواي. 

خلعت ثيابي ملقيًا معها جُل إرهاقي؛ ثم دخلت الحمّام واضعًا 
فنجاني على المسند الرخامي وهاتفي على مقعد المرحاض 
المغلق؛ وما إن استرخيت في المغطس البارد حتى احتضنني 
انتعاش الماء ونعومة الصابون؛ فهجرني حر الصيف الذي لفح 
جلدي. 


كانت هذه خطتي اللطيفة: أعالج بالماء جسمى المرهق 
المحموم: وأنتصر على نعاسي بقوة الكافيين الذي ضخته 


القهوة في شراييني: فاستعيد طاقتي. 


حوجح 5 


ما لم يكن لطيفًا هو تلك القشعريرة التي تسللت إلى جسمي 
المرتخي. ورائحة عطن الورد التي غزت أنفي بغشامة, 
وضربات قلبي التي ثارت على خمولها وبدأت تدق ضلوعي. 
نظرت نحو باب الحمّام؛ لألمح بطرف عيني مصدر ذلك 
التوتر الذي خيّم على جسمي. 

كانت واقفة. عاقدةً ذراعيهاء تراقبني عن كثب أثناء 
استرخائي عاريًا في مغطسيء وكأنها ضبع وأنا فريسته التي 
لم يكن جزءًا من خطة اليوم أن تظهر لي روح فتون التي 
حاولت تسميمي بمربى توت شجرة «ست الحسن» منذ خمسة 
اشتهرا 


يي 


اعتدت على رؤية أرواح الموتى: والتواصل معها بسلاسة 
منذ أن كنت في الثامنة من عمري. لكن لطالما كانت 
«قاعدتي الأولى» هي ألا أتعامل إلا مع الروح التي يهمني 
أمرهاء لأن الأرواح الأخرى ستظل ملتصقة بي لكوني الوحيد 
القادر على رؤيتهاء وفتون لم تكن مجرد روح! 

حين كانت حيّة تُرزق؛ مات ابنها عمر الذي كان جارًا وصديقا 
لي أنا وقطز منذ طفولتناء على يد طفل مشرّد أراد سرقته. 
وحين قاومه عمر طعنه المشرّد طعنة ثم تركه في الشارع ينزف 
ببطء حتى ثُقِل إلى المستشفى ليلفظ بعدها أنفاسه الأخيرة: 
وكان رد فعل فتون ‏ صاحبة أشهر محل ورد في منطقة جاردن 


سيتي ‏ أن زرعت شجرة سامة لتقتل بها الجرّاح الذي عجز عن 
نجدة ابنهاء ثم خمسة عشر طفلًا من أطفال الشوارع بشكل 
عشوائي لعل القاتل يكون واحدًا منهم؛ ثم حاولت تسميمي أنا 
شخصيًا عقابًا لي على فشلي في القبض على المجرم الذي 
حرمها من وحيدها قبل زفافه بأشهر. 

هذا ما فعلته وهي على قيد الحياة. فما بالك بما قد تفعله 
بي وهي روح وحيدة هائمة! 


ييلييانا 


رسمت على وجهي أشد دلائل اللامبالاة. فهي لا تعرف 
قدرتي على رؤية الأرواح لا احد يعلم سوى قطز وجدتي, 
ورُحت أَصثّر ببالٍ رائق وأنا ألتقط هاتفى؛ وشغلت أغنية حكيم 
المبهجة؛. وكانني بشري عادي لم يهبه الله عيثا اثيرية تبصر 
نا||||١||اااار‏ 
نان نار تان 
أنا قلبي قايد نار 

جلجل صوت حكيم ضرربًا صداه السقف والجدار 
السيراميكى الذي تقف بجانبه فتونء وقد تعمدث إخراجها 
من زاوية بصريء. لكنني شعرت بثقل نظرات عينيها الداكنتين 
وحدتها المصوبة نحوي, فأكملت روتين استحمامي؛ وبدأت 


أدعك ظهري باللوفة حتى تأكدث من أني لا أراها ولا أستشعر 


طاقة روحها الكهرومغناطيسية التي انتصبت لها كل شعرة في 

تنهدت ببطء ثم همست بابتسامة خبيثة لا تليق بملامحها 
الناعمة وعينيها الناعستين: 

حمّام الهنا! 

نفذت من الباب بغتة. وتركت الحمّام آخذة معها كل ثقل 
الهواء وضيق التنفس الذي أصابني. فارتخت أوصالى مجددًاء 
وزفرت وأنا أدعك رأسي من الألم الذي طرق جبيني. 

كيف ماتت فتون؟ ومتى ؟ 

احتل هذان السؤالان تفكيرى وأنا أرتدى بدلتى الجديدة 
وأهندم شعري الذي يستمر في الزحف إلى الوراء حالقًا لي بأني 
سأصير أصلع خلال السنوات التالية لا محالة. 
بالاندماج الشديد مع قائمة أغانى حكيم المفضلة عندي, 
فنتأكدت أنفى أستحق الأوسكار عن جدارة: ففتون ما زالت 
اعترف لها انني ادرك وجودها من حولي . 

أعلم أنها لن تقوى على إيذائى جسديًا. فلا قوة فيزيائية 
لروح الميت. لا يمكنها تحريك الأشياء أو إصدار الأصوات أو 


المساس بأي إنسى كما يحدث في الأفلام؛ ولكن فيما يتعلق 
بإيذائك نفسيًا وذهنيّاء فحدّث ولا حرج. 


ها هي قد ظهرت في حياتي منذ بضع دقائق فحسب. وقد 
بدأت أتوتر وأقلق بالفعل. 

حاولت أن أتصدى لفيضان أفكاري الحالكة الذي اندفع بلا 
هوادة. وعدت للتظاهر بأنني مجرد شاب رائق البال يستعد 
لملاقاة حبيبته التي ستوبخه بعئف إن تأخر عليها» ووضعت 
جل تركيزي في إحكام رابطة عنقي التي أصرت دليلة على أن 
يطابق لونها لون ثوبها. 


6إد 6د 


غريب أن فتون ظلت في غرفتي؛ ولم تتبعني على السلالم أو 
إلى سيارتي وأنا في طريقي إلى المعادي لأصطحب دليلة من 
بيتها أوروبي الطراز. 


حاولت حجبها عن ذهنىء فأنا لن أعكر صفو الليلة المنتظرة 
مع دليلة وكل ما تحمله من وعود حميمية رومانسية؛ بسبب 
ظهور روح سفاحة متسلسلة في حمّامي. 


الأمر تافه يا نوح, تجاهله تمامًا كما تتجاهل بوادر الصلع 
١‏ لمتفشية فى شعرك. 


أوقفت السيارة أمام بيت دليلة التي تأخرت علىّ على غير 
عادتهاء ولكن حين خرجت بفستان أزرق نيلي جعلها تبدو مثل 
حورية تائهة عن شواطئ البحر المتوسط؛ تهت في حسنها 
ورقة أناقتهاء حتى رأيثُ معها شقيقتها الصغيرة ابنة العشرين 
عامًاء فعرفت سبب التأخر. ووجدت نذيرًا إضافيًا لجعل الليلة 


مشؤومه. 


إنها جليلة التي تمثل النقيض الصارخ لدليلة في كل شيء: 


١ 


وسفحى. 

كانت ترتدي ثوبًا من الريش الملون اللامع جعلها تشبه 
الببغاء الأجرب. 

زفرت حين راتدي» تمامًا كما زفرت أنا هامسًا فى سري: 
«هى ليلة مضروبة من أولها». 

ابتسمت دليلة وهى ترسل إليّ قبلة فى الهواء. حتى اقتربتا 
بما يكفي من السيارة لتصيبني حالة فزع من زينة جليلة التي 
لا شك أن كوافير مصابًا بعمى الألوان هو من وضعها لها. 

ضغطت على أسنانها وهي تهمس لدليلة بغيظ: 

بجد؟! هنروح فرح ماهينور السباعي بنص البطيخة دي؟! 


قالتها وهي تشير إلى سيارتي «النوبيرا» الحمراء زميلة 
كفاحي . 

آثرت الصمت حتى لا أهينها إهانة كفيلة بتدمير علاقتي 
بدليلة. لكن حبيبتي ردت عليها بالألمانية؛ لتبدأ محادثة بين 
الشقيقتين جعلت الأمر يبدو وكأنهما مصابتان باحتقان في 
الحلق بسبب مخارج تلك اللغة السخيفة. 

نتحت دليلة باب السيارة الخلفي. وألقت بجليلة على 
الأربكة؛ ثم صفعت الباب خلفها. 


اللعنة! ما ذنب باب «النوبيرا» المسكينة بشجاركما 


النازي؟! 

جلست دليلة بجواري ليملاً عطرها المنعش السيارة وقالت: 

معلش يا بيبي اتأخرنا عليك. 

ولا يهمك. إزيك يا جليلة؟ 

- ليلوووو! 

قالتها معترضة كما تفعل كل مرة حين أناديها باسمها 
الحقيقي الذي تكرهه أكثر من كرهها لي فعلقت بخباثة وأنا 
أشغّل المحرك لننطلق: 

- «اع ت ]17/9 افتحلي ال«نعظل». 

فريون التكييف بايظ. 

أكيد طبعًا بايظ. كويس أصلا إن الخردة دي بتمشي! 


نفد صبر دليلة؛. وبدات تنهرها بالألمانية مجددًاء وظلتا 


تتنجادلان في حوار لا ناقة لي فيه ولا جمل؛ حتى وصلنا إلى 
جراج الفندق فى وسط البلد. 


عد عأ 
تملصت جليلة منا فور أن وصلنا إلى قاعة العُرس كما 
يتملّص الثعبان من جلده. وركضت نحو أصدقائها بصيحة 


كانت قاعة الزفاف مترفة. ذات سقف عالٍ على الطراز 


الفرنسي, وألوان حوائطها رقيقة. وأرضيتها ملساءء ولمعة 
ثريتها الكريستالية الضخمة تؤذي البصر. 

ازدحم المكان بالفنانين ممن تراهم أمام الكاميرا وخلفهاء فلا 
عجب أن تحضر كريمة المجتمع زفاف ابنة وزير الثقافة التي 
بدت كأميرة إنجليزية بثوبها الراقي وزينتها الرقيقة» وحتى 
بعريسها الأشقر الذي يُشبه لوردات إنجلترا. 

سلمنا على كل معارف دليلة. واضطررت أن أبقى واقفًا على 
ساقي اللتين تحملانني بصعوبة» وعيناي كادتا تفقدان القدرة 
على الرؤية من قلة النوم. وللحظات كنت أغيب تمامًا عن 
المكان وتتداخل الأصوات دون أن أنتبه إلى كلمة واحدة مما 
يقال وأشعر بالإرهاق والنعاس والجوع تارة, والقلق من ظهور 


فتون المباغت تارة أخرى. 

- إنت مش فاكرني ولا إيه؟ 

قالتها صديقة دليلة التي استأثرت بثلثي مخزون العالم من 
السليكون. 

عجزت عن لملمة شتات تركيزي, والتصريح بأني لا أتذكر 
وجهها على الإطلاق ‏ ربما السليكون. ولكن ليس وجهها. 

التقطت دليلة إشارة تيهي؛ فقالت: 

مش فاكرك إزاي؛ دا إنتِ كنتٍ نجمة معرض لوحات 


سلفادور دالي الأسبوع اللى فات في ثربانتس. هو بس بقاله 
يومين ما نامش وفاكرنى أنا بالعافية. 


ما شأنى بالفن فى المطلق؟! 

أنا لا أفهم فنّاء ولا أتقن منه لوئّاء لكنى أحضر تلك 
المعارض مع يسرا خير والدة دليلة, وأشاهد مسرحيات جليلة, 
وأنصت إلى عزف دليلة على التشيلو فى الأوبراء ليس شغقًا 
بأَيّ مما سبق. بل حبّا في دليلة» ورغبة مني في إشعارها 
بوجود رجل يشارك أسرتها أنشطتها بعد وفاة والدهاء فجاهلٌ 
مثلي لا يفقه في الفن سوى التحفة الفنية التي عشقها بعد أن 
زهد الحب. 

تهت عن حديثها مجددًا مع إلهة السليكونء ليس إرهافًا هذه 
وجدت نفسي أبتسم لها كالأبله. وأنصت عن كثب وعن طيب 
خاطر إلى ثرثرتها وهي تريني أحدث صيحات قص الأظافر 
والفرق بين اللون الوردي ودرجة الكشميرء وتشاركني عشرة 
أسباب تجعل يويو ما أعظم عازف تشيلو في التاريخ. 

لم أستفق من غيبوبة الهيام تلك إلا حين سمعت دليلة تسأل: 
هي سهر اللي هترقص في الفرح؟ 

لأ ماهينور عزمتها كصديقة. 

- يعني سهر مش هترقص ؟ 


قلتها فجأة. فرمقتنى دليلة متعجبة2 بينما أوضحت 


حي 1 


صديقتها: 


-لأ. أصلا ماهينور بتدوّر عليها من الصبح. مختفية من 
إمبارح مع إنها حاجزة أن ضة عشان تحضر ال«ع]1اء01|[عطءةطا 
50311» بالليل. بس هى لا حضرت الحفلة ولا ردت على 


علقت بجدية: 

طب بلغتوا أمن الفندق ليكون حصلها حاجة؟ 

تلك المرّة حدجتنى دليلة بنظرة حادة تشى بغيرتها: 

أنا لو منك أروح أدور عليها بنفسي. 

على فكرة؛ أنا شفتها مرتين قبل كده في الحقيقة. مش 
حلوة اوي يعني . 

- شفتها فين؟! 

دهى ساكنة قريب هن القبن.. آنا كنت ياقول قبلغوا سيت 
حسي الأمني يعني مش أكتر. 

يا لكذبي! لا دخل لحسي الأمني بالموضوعء أنا حقًا متيم 
بالراقصة الشرقية سهر خريجة كلية الصيدلة التى تركت 
المعامل والكيمياء واهتمت بالأحياء. وسلكت مسلك هز 
الوسط حتى صارت الراقصة صاحبة الأجر الأعلى. وكنت 
استمرت ثرثرة دليلة مع مستودع السليكون, ثم رحلت الأخيرة 
عناء فهمست لى دليلة: 


اللي واخد عقلك. 

+ البر نمه 

ضحكت ثم أردفت: 

أنا باتكلم جد. مش عاجبني من ساعة ما شفتك! 

والله عيب. لابسلك أشيك بدلة في البلد. وحالق ومتبرفن 
وتقولي مش عاجبني ؟ ! 

يعني كل ده لىّ أنا؟! 

لا لأختك المفعوصة! 

لعلمك, هي بتحبك عشان كده بتغلس عليك. 

مش مهم هي اللي تحبني؛ المهم أختها. 


. 8 و7 56 بذراعي, وأرخت رأسها على كتفي. إلى أن 
قطع انسجامنا صوتٌ أتى من خلفي من مكان مرتفع يقول: 


دليلة ؟ 


التفتنا لنجد شابًا تخطى طوله الحد الأقصى المسموح به 
لمرور الشاحنات من أسفل كوبري صقر قريشء وتُزين ذلك 
الارتفاعَ المبالعٌ فيه عضلات بارزة وكتفان عريضتان ووجه 
يفترشه النمش وشعر أحمر وكأن هناك من تبل رأسه بالقرفة» أو 
ربما لهذا تفوح منه رائحة عطر سكرية قوية. 

اقترب منا ابن هرقل؛ فانكمشت ابتسامة دليلة فور أن رأته. 
وأزاحت رأسها عن كتفي حين وقف أمامها قائلًا: 


- إزيك يا دليلة؟ 

أجابته بنبرة منزعجة ونظرات تتجنبه: 

- إنت بتعمل ايه هنا؟! 

أنا صاحب العريس. أنا وجيمي كنا نفس الدفعة و.. 
تمام؛ فهمت. 

تأملني طرزان الأيرلندي بابتسامة سمجة, وقال: 

مش هتعرفينا ؟ 

كريم سلطان. نوح الألفي. 

انتتظرت أن تكمل الجملة؛ لكنها سكتت. 

لم تخبره عن صفتي. فقط هكذاء نوح الألفي! 


استغربت؛ لكني مددت يدي لأصافح النسخة الصهباء من 

«ذا روك»: وإذ به يضغط على كفي في محاولة لفرض الهيمنة 
يقة تدل على هشاشة ذكورية وثقة محطمة لا تليقان بمقاس 

حذائه العملاق؛ بل تتماشيان مع أصابعه المتعرقة التي بللت 
راحتي بشكل مزعج. 

- مبسوط أوي إني شُفتِك. أنا حاولت أكلّمك كتير من ساعة 
ما .جعت من الماتيا» بسن , 

نادت دليلة بصوت عالٍ ونبرة متوترة» جعلت البعض يلتفت 
إليها: 


ليلو! 


واتجهت نحو شقيقتها المنشغلة بتجفيف يديها بالمناديل 
عند باب دخول القاعة, ثم جرتني خلفها كالبهيمة» إلى أن 
ابتعدنا بما يكفى عن كريم العملاق: فسألتها: 


مين درفة الدولاب اللى حاول يكلمك كتير ده؟! أنا ما 
لت | عشان إنتِ يتقف لما باحط أي حد سخيف عند حدة, 


.٠. بس‎ 


قاطعتنى جليلة التى تشم يدهاء وكانت ملامحها ممتعضة 
وهي تقترب من دليلة قائلة: 


ربحة مية حنفية التواليت هنا وحشة أوي! معاكي برفان؟ 
مدت دليلة يدها في حقيبتها بارتباك. بينما رفعت جليلة 
رأسها لتقول بعد أن لمحت كريم الضخم: 

دليلة, الحقي, خطيبك هنا! 

كررتٌ كلمتها بحدة: 

خطيبك ؟ ! 

اللي كان خطيبي! 

قالتها دليلة موضحة؛ وهي ترمق جليلة بغضب. ثم أردفت: 
ما إنت عارف. 

عارف إيه؟! كريم ده يبقى هو كريم اللي. . . 


ايوه. هو خطيبها القديم. 

قالتها جليلة بنبرة مستفزة» وتابعت: 

- إنت أوفر ليه؟ 

صاحت بها دليلة بالألمانية مجددًاء فزفرت جليلة ثم ابتعدت 
عنا بعد أن أخذت زجاجة عطرهاء وكلي ثقة أنها تسبني. 

همست لي دليلة بهدوء: 

أنا اتفاجئت بيه؛ ومتضايقة من وجوده أكتر منك! 

أنا مش متضايق. 

أومال وشك عامل كده ليه؟! 

خلقة ربنا. 

إنت متعصب ليه دلوقت؟ أنا عاملته بمنتهى البرود و... 

مش متعصب يا دليلة؛ أنا محتاج أشرب سيجارة. 

أوكيه؛ هاجي معاك. 

- مفيش داعي. خليكِ مع صحابك. 


الكلاسيكية السخيفة. واتجهت إلى المصعد بغرض الهروب 
للملاذ الوحيد للمدخنين في هذا الفندق اللعين؛ السطح! 


1 


دخلت المصعد منشغلًا بإخراج علبة السجائر والقداحة من 


جيبىء ولم انتبه لوجود ضيف معي. 


أيقنت من تلك القشعريرة» والكهرباء التي في الهواء. أن 
هناك رفيقًا في المصعد الضيقء لكن على عكس توقعاتي, 
لم تكن روح فتون, بل روح امرأة طويلة القامة؛ بيضاء البشرة, 
لها شامة حُسن على وجنتها التفاحيّة» وذات عينين واسعتين 
كعيون الخيلء؛ وشعرها تلامس أطرافه الملساء مؤخرتها البارزة 
من أسفل سُترتها الرياضية. 

لا مجال للشك, إنها سهر التي بدت. حتى وهي روح ميتة, 
أكثر جمالا من فيديوهاتها وصورها على مواقع التواصل 
الاجتماعى. 

إذنء حسي الآمني لم يخني. سهر مختفية منذ الأمس لأن 
مكرومًا أصابهاء بل بالأحرى لأنها ماتت ولم يكتشف أحدهم 
جثتها بعد. ومن وجودها معي في المصعد. لا شك أنها ماتت 
هنا بين جدران أفخم فندق في القاهرة. 

كانت في حالة هذيان يُرثى لها وهي تغلق عينيها وتضغط 
على رأسها بأصابعها الطويلة هامسة: 

بابا مش عرّاف. ده حلم مش نبوءة. أنا مش ميتة. 

لم أتمكن من منع نفسيء فأخرجت الليمونة الملفوفة في 
منديل: والتي لا أخرجها من جيبي إلا في ظرف مماثل. 

فص قضمتهاء ثم شققتها نصفين. وعلى الفور انصب اهتمام سؤر 
علىّ؛ وفتحت عينيها وهي تنظر إلىّ وإلى نصمّي الليمونة 
اللذين استحال لونهما من الأصفر النضر إلى البُّنى الداكن, 
وامقضتث غصارتينا طاقة. شهر الكهرومقتاظسية: ليضبها 
جافين. وهنا اتبعت أول ما تعلمته عن التواصل مع أرواح 
الموتى؛ بأن ألقي السلام» ثم أعرّف نفسي بهدوء: 

السلام عليكم؛ أنا نوح الألفي. 

موعليكم السلام.. آنا سهير: قصدى سهر. 

طالعة الدور الكام؟ 

ظلت تنظر إل كالتائهة ثم أجابت بنبرة متحيرة: 

ه لوووك 

ضغطتٌ على زر «1» الذي يشير إلى السطحء وأنا أجاريها 
كي تفك لي لغز موتها في الفندق دون أن يشعر بها أحد. وكي 
أعرف أمر ذلك الحلم العجيب الذي تهذي به: 


إنك حلمتٍ حلم وحش تقريبا؛ 


آه. لأأ. مش بالظبط. بابا... بابا قالي إنه حلم لىّ حلم 


وحش ! 
- خير؟ 


مش عايزة أقوله عشان ما يتحققش. 


عندك حق. 

فقررت أن أقطع السكون قبل أن يأتى راكب جديد إلى 
المضعد: وسالعها: 

- إنتٍ معزومة على الفرح اللى في التالت؟ 


أيوة. بس راحت علي نومة في الرووف ونسيت موبايلي 
هناك. 


أنا ممكن أساعدك تلاقيه. كده كده أنا طالع الرووف. 

طب ما إنت شاطر وبتعرف تكلّم الميتين أهو! 

جاءنى ضبرتها: فجعل هواء المصعد أثقل, والأنئفاس السب 
وضربات قلبي أقسى. إنها فتون اللعينة التي ظهرت أمامي 
فجأة لتكون ثالثتنا فى المصعد! 

حين صرتٌ وحيدًا فى المصعد مع روحينء تأكدت أن الفترة 
الذهبية ‏ التى عشتها فى الأشهر الماضية منذ أن كتب الله لى 
عمرًا جديدًاء ووقعتٌ فى غرام دليلة, وحصلت على ترقيتى ‏ قد 
ولّتء وأن ما هو آتٍ سيكون أحلك من الليلة التى كدت ألفظ 
فيها أنفاسي الأخيرة على يد فتون التى سممتني! 

لم أستغرب. فهذه سّنة حياتى؛ فطالما شاب طمأنينتى القلقُ 
المتسلل من بين ضلوعي وصولا إلى قلبي؛ القلق الذي يهيمن 
على تفكيري بحقيقة أن سَكينتي وسلامي لن يدوما أبدًا. 


ولكن إن كان قلقي من جملة فتون حبة رمل؛ فذعر سهر كان 

الصحراء الكبرى! 
- ميتين؟! إنتٍ بتقولي إيه؟! وركبت أصلًا الأسانسير إمتى؟! 


باقولك الحقيقة: أنا وإنتِ ميتين؛ ومحدش شايف أرواحنا 
غير الحيوان ده! 


قالتها فتون مشيرة نحوي بطرف ذقنهاء مؤكدة أنني الحيوان 
المقصود. 

استجمعت كل ما تعلمته فى الكلية عن ضبط النفسء وما 
استخلصته من افلام احمد زكي عن تقمص الشخصية:؛ ثم 
تحدثت وكل جوارحي تتجه نحو سهر المفزوعة: 

باكلم الست المجنونة دي! بتقول إنى ميتة! 


قالتها مشيرة إلى فتون التى ابتسمت ساخرة؛ فنظرت حيث 


تشير؛ ولكن بعينين زائغتين كأني لا أرى فتون بأي شكل. 
أخذت أتلفت حولي مصطنعًا الجهالة نفسهاء وقلت: 
ست مين؟! مفيش غيرنا في الأسانسير! 
- إزاي ؟! دي واقفة وراك أهيء و.. 
صدقيني مفيش حد غيرنا. 
صاحت فتون بغيظ: 


وحياة آمك ؟] 

الله يسامحك يا مدام سهر. 

د انسة لو شمحت: 

قالتها بضيق وهي تعيد شعرها المسترسل على وجنتيها إلى 
خلف أذنيهاء ثم زفرت ضاغطة على رأسها من فرط الألم: 
من الواضح كده إني تقلت. ودي «م21] 520»! 

- إنتِ شربتٍ حاجة قبل ما تنامي على الرووف؟ 

ضحكت ضحكة مجلجلة رنت في الأسانسير المعدني, في 
محاولة لإخفاء توترها الجلى, وقالت: 

حاجااااات. أكيد كل ده تهيؤات. 

1 4 . و امد 

ضربت فتون كفا بكف,. ثم اقتربت مني حتى شعرت بها 
تله 57 بظهري, قله 7 عخ لاتي وأ ست بأعضائي 
الداخلية تنكمش من يقل حضور فتون وهي تهمس في أذني 
وماله! لو مش شايفني دلوقت هتشوفني بعدين. كله بأوانه! 
ثم اختفت تمامًا في اللحظة التي كاد توازني يختل فيها. 
لقد اقتربت منى أكثر مما ينبغى, فشعرت بالوهن, واستندت 
إلى جدار المصعد وأنا أهز ذراغي وساقّي متخلصًا من تلك 
القتشعريرة التي خلّفها همسها فى أذني, ثم فتح المصعد بابه 
معلمًا عن وصولنا إلى السطح. 

ابشييان 


وقفت على السطح بضع فنتيات بفساتين مزركشة؛. ورجال 
ببدلهم يدخنون» فأخرجت سماعتي هاتفى ووضعتهما فى آذتى 
حتى لا يظنوا أني معتوه أو سكير يحدث نفسه. 

طوّقت السطح كله بنظري فلم أجد جثة سهر في أي مكان, 
وإذ بروحها تسترسل في الحديث: 

بابا اتصل الصبح وقالي إنه جلم ليّ حلم وحش؛ قلتله ما 
يحكيش عشان ما يتحققشء, بس هو قالي مش هتفرقء ما دام 


هو مقتنع إن له بركات. صحيح إن عمر أحلامه ما خيّبت, 
بس انا... انا مش عايزة اقنع نفسي بإنه صح., عشان الكلام 
ده معناه... لون النهارده هاموت غرقانة! 


لا شك أنها ميتة؛ لكن أين؟ 


لا جئث فوق السطح. وإن كان حلم أبيها حقًا ‏ لو آمنا ببركاته 
فمن المفترض أن تكون جثة سهر غارقة. 

لا توجد أسطح مائية في الفندق غير حمَّام السباحة والمسبح 
الخاص بالساونا أو الجاكوزي. ومعنى ظهور سهر أمامي الآن 
أنها مانت منذ أربع وعشرين ساعة على الأقل؛ ولا أظن أنها 
ستغرق في حمّام السباحة أو مسبح السانا أو الجاكوزي دون 
أن يلحظ أحد العاملين جثتها لمدة يوم كامل. 


مغطس حمّام غرفتها؟ 

الممتلئ بالماء. وفقدت الوعى ثم غرقت فى الحمّام ولم ينتبه 
إليها أحد؟ 

تبدو نظرية منطقية, لكن إذا كانت قد ماتت فى حمّامهاء 
فكيف لها أن تتذكر أن آخر مكان كانت فيه هو السطح وليس 
غرفتها؟! 

اسمحيلى أساعدك تلاقى التلفون. إنتِ طلعتٍ الرووف 
لوحدك؟ 

أيوهء ما كنتش فى الموود وطهقانة من نظرات الناس لي 
في البار» فقررت اطلع ادخن الفيب بتاعي بهدوء. بس برضو 
لقيت المكان زحمة والناس عايزة تتصور معايا فطلعت فوق. 
- فوق فين؟ 

عفن العانكات. 

قالتها مشيرةً إلى أقصى اليمين. حيث توجد درجات سلم 
جانبية» تنتهي بباب غرفة وضعت عليه لافتة واضحة مكتوب 
عليها باللغتين العربية والإنجليزية: 

غير مصرح بالدخول لغير العاملين 


إنها خزانات المياه العملاقة التى تضخ ماءها في كل مرافق 
الفندق؛ وصنابيرها التى من بينها صنبور الحمّام الذي اشتكت 


جليلة من رائحته العطنة المثيرة للاشمئزاز! 

اتضح الأمر! 

اتجهت نحو ذلك الجزء المحظور, لعلّي أجد إجابات على 
أسئلتي. صعدت درجات السلم المؤدية إلى الباب. وكدت 
ألمس مقبضه وأفتحه. لولا أن ظهر لي من العدم فرد أمن 
وضع يده على المقبض قبلي: 

سوري يا فندم! الدخول للستاف بس. 

مباحث يا حبيبي. افتح الباب. 

تعجبت سهر من جديتي» ورددت: 

مباحث ؟ ! 

أنا آسف يا فندء! 

قالها فرد الأمن متوترٌاء ثم عقّب: 

أنا باعمل شغلي و... 

- مفهوم. افتح. 

داطب فو افيه حاجة او 

إنت اسمك إيه؟ 

إسلام يا فندم. 


شوف يا إسلام؛ أنا حُلقي ضيق ومليش في التبرير؛ بس ليّ 
زميل باله طويل وبيحب الرغي زيك كده. هو قاعد في القسم 


دلوقت. تحب أبعتك له وهو يحكيلك أنا عايزك تفتحلي الباب 
ليه؛ ولا تدجر نفسك وتنقّذ من غير لت وعجن؟ 

ارتبك الشاب الأسمر المسكين, وأخرج المفاتيح من جيبه؛ 
وفتح لي الباب بصمت. وكدت أخطو داخل الغرفة؛ لكني 
وجدته يهم مبتعدًا مُخْرجًا هاتفه. فوضعت يدي على كتفه 
قائلا: 

على فين يا إس؟ تعال معايا أحسن أتوه. 

تحت أمرك يا فندم. أنا بس عايز أَبِلْْ المشرف. 

- أوي أوي. نطلع نبلغه سوا. 

علقت سهر أخيًا وكأنها كانت تشاهد عرضًا مسرحيًا: 

برافو عليك؛ خليك ماسك فيه كده. أكيد هو اللي سرق 
الموبايل بتاعي . 

خطوت إلى الداخل. فوجدت أمامي طاقة صغيرة لا شك أنها 


0 إلى خزانات مياه الفندق. سألت سهر دون أن أنظر إليها 
متظاهرًا بأنى أتحدث عبر الهاتف: 


كنت قاعدة فين بالظبط؟ 

فوق التانك. كنت بادخن من الفيب. بعدها. . . مش فاكرة. 
حوض كبير ضلمة؛ يظهر إنى اتأثرت بكلام بابا عن حلمه 
الغريب. 


ع8 
حين فتحت الطاقة رايت درجة مسطحة كبيرة مرتفعة تتجاور 

فوقها الخزانات. وفهمت ما قصدته بالغرق في حوض كبير, 
حيث بدا ارتفاع كل خزان ثلاثة أمتار تقريباء وقطره مترين. 
وكان على هيكل كل خزان سلم صغير يوصل إلى سطحه 
المغطى. 

حجم الخزان. وشكوى جليلة من رائحة الماء. وحلم والد 
سهرء أوضحت لي الرؤية. 


سهر لم تغرق في حوض كبير» لقد سقطت في احد خزانات 
المياه. الكفيل بأن تموت بداخله إن كانت ثملة أو تحت تأثير 
المخدرات. 


سألتها متظاهرًا بالحديث في الهاتف: 

- أنهي خزان في دول؟ 

التاني, اللي على اليمين ده. 

التفت إلى فرد الأمن أسأله بنبرة الداخلية المخصوصة: 

- إنت اللي بتحرس الباب ده كل يوم؟ 

- لا يا فندم. محدش شغلته حراسة الباب؛ بنكتفي بكاميرات 
المراقبة مش أكتر. 

أومال إيه اللي موقفك قدامه دلوقت؟! 

أوامر مستر داغر. 

- يطلع مين مستر داغر ده؟ 


المدير المناوب. 


تأملت المنطقة؛ كان هناك تسريب مائى من أحد الخزانات 
جعلنى أتساءل: كيف لفندق راق وفخمء ويد الأعلى سعرًا فى 
القاهرة, أن يُترّك فيه خزان المياه بلا صيانة أو إصلاح؟! 
صعدت سلم الخزان الذي أشارت إليه سهرء ووجدتها تتبعنى 
قائلة: 

لو محدش سرق الموبايل, هتلاقيه جنب فتحة الميه, أنا 
إنتٍ إيه اللى طلعك فوق الخزان من أساسه؟ 

كنت عايزة أوصل لأعلى نقطة فى الأوتيل. طلبت معايا 
أطير. 

آديك طرت خالص! الله يخرب بيتك! 

وصلت إلى قمة الخزان وكأننى تسلقت إلى قمة جبل 
«إفرست»., ثم نظرت إلى غطائه المعدني الذي لا يقل وزنه عن 
تسعة كيلوجرامات. وإذا به وبعكس باقى أغطية الخزانات 
المجاورة ‏ مغلق بقفل ضخم. 

ها ؟ لقيت الموبايل؟ 

إنتِ لما طلعتٍ فوق الخزان ده إمبارح؛ كان غطاه مقفول؟ 
-لأء كان مفتوح, بس أنا لما صحيت لقيته مقفول. أكيد 
عامل الصيانة قفله بعد ما خلص شغل. 


أنهى عامل صيانة؟ 


مش فاكرة. اسمه كان فيه حرف «العين». طلع إمبارح 


وساب باب الأوضة مفتوح, فأنا دخلت وراه وشفته شغال في 
الخزانات هو اللى ألهمني أطلع أشوف الفيو ده. بص كده. 
الدنيا حلوة اوي من فوق. 


وددت أن أقول لها إنها صارت «فوق» بما يكفي, لكن 
التهكم مع الأرواح على موتها لم يكن بالفكرة السديدة الآن. 


نزلت عن الخزان متسائلا: لِمَ لم يُكمل عامل الصيانة عمله 
فى الخزان الذي يسرب الماء على السطح؟! 


وقفت على الأرض آمرًا إسلام: 

8 افتحلى غطا الخزان ده. 

محدش معاه مفتاحه غير عطية. 

علقت سهر: 

أيوه؛ هو ده اسم بتاع الصيانة. 

اندهلي عطية ده حالا. 

حاضر. 

قالها وهو يُخرج اللاسلكي الداخلي للفندق, وتحدث فيه: 
عايزين عطية عند الخزانات دلوقت. 

الأمر مشبوه جملةٌ وتفصيلا! 

كان السيناريو الذي لاح في مخيلتي أن سهر صعدت بكامل 


إرادتها إلى قمة الخزانء ثم فقدت توازنها من شدة السكر 

وسقطت, ثم غرقت ولم ينتبه أحد إلى جثتها التي أثق أنها تطفو 
الآن داخل الخزان. 


لكنء ماذا عن وجود حارس على غير العادة على الباب, 
يستميت حتى لا أفتحه وأدخل إلى الخزانات؟ وماذا عن غلق 
غطاء الخزان بقفل كبير دونًا عن باقي الخزانات؟ إنها شبهة 
جنائية لا شك فيها! 


يبابيان 


أعرف الجبان حين أراه. فرائحة خوفه تسبقه؛ وتجعل جبينه 
يتصبب عرقاء وأطراف فمه تتلوى بشكل لاإرادي؛ والرعشة 
الخفيفة تسرىي في أضابعة: 

هكذا كانت حال عطية النحيف. ذي القامة القصيرة والبشرة 
القاتمة والرأس الأصلع. الذي وقف أمامي مرتبكًا بعد أن أمرته 
بفتح الخزان الثاني على اليمين. 


انا والله مش معترضء, بس مستر تامر داغر لو عرف إني 
فتحت الخزان من غير إذنه. هيقطع عيشي, يعنى يرضيك يا 
ناشا ل .2 


يا باشا والله أنا. . . 


زفرت آخر ذرة صبر عنديء فالليلة كانت مفزعة بما يكفي, 
ولا أريد أن أنهيها بسحب ذلك المغفل الأبله الذي يخاف من 
مديره أكثر مما يخاف من مخالفة القانون؛ إلى القسم. 


اقتربت منه داسًا يدى فى جيب «العفريتة» السوداء التى 
يرتديهاء فنتكهرب قائلا: 


إيه دد يا باشا؟! 


د انيت نا حبيبى . 

رُحت أفتش جيوب زي الصيانة الأسود التي لا تنتهي. وسهر 
تقف خلفي لا توجه الحديث إلى أحد غيريء وقالت بتشفٌ لا 
د فعشه كويس» أكيد مغبى الموبايل فى خيية. 

تركتها مقتنعة بأننا نخوض رحلة البحث عن هاتف الراقصة 
المثيرة وليس جتتنهاء حتنى وجدت مرادي بين جيوبه؛ سلسله 
مفاتيح متفاوتة الأحجام. 

عيثئيةه: وهذا مما يثبت أن موت سهر ليس مصادفة بأي شكل. 
ألعب حادي بادي وأطلّع مفتاح الخزان لوحدي وأا كان اللى 
هالاقيه جواه إنت مسؤول عنه. ولا هتنعاون معايا وتبقى أشطر 
كتكوت فى الفندق المنيّل ده؟ 


تعجبت سهر قائلة: 


- وإنت عايز إيه من التانك؟ أكيد يعنى مش هيخبى الموبايل 
فى الميه! 


لم يكن الوقت مناسبًا للشرح؛ فقد انكسر ما تبقى من 
تماسك عطية وهو يسحب المفتاح المنشود ثم ينفجر باكيًا 


مولولا: 

والله العظيم يا باشا أنا مليش دعوة! أنا عبد المأمور! 
طيبء اطلع افتح الخزان يا عبد المأمور. 

ظل يبكي كطفل كدّرته أمه. وصعد إلى قمة الخزان 
كالعويل, ثم فتح القفل باصابع مرتعشة ورفع الغطاء الثقيل 
بذراعين مهتزتين؛ وراح يبكى بشدة نادمًا على المنظر الذي لم 
يكن مفاجدًا له. 

هايا عطية؟ الجثة لسه عندك ولا لحقت تنقلها؟ 

-يا بيه إنت غلطان. 


غلطان؟! ده على أساس إن اللي عايم على وش الخزان 
عندك ده سمك زينة مش جثة سهر؟ ! 


صرخت سهر بهستيرياء وركضت برشاقة صوب الخزان 
لتنسلق درجاته بعد أن نزل عطية ووقف أمامي مكفهر الوجه. 

نظرت في الخزان» ورأت جثتها في حالة متوسطة من التحلل 
داخل الماء العكر الذي ظلت فيه ليلة كاملة قبل أن يدرك 
أحدهم وفاتهاء ودون أن يعلم نزلاء الفندق أنهم يغتسلون بماء 
تذوب فيه جثة الراقصة الشهيرة. 

كانت تلك المرّة الأولى التي أرى فيها روحًا تفقد وعيها. 
لم أظن يومًا أن هذا ممكن, لكنها أغشي عليها وسقطت من 
فوق درجات سلم الخزان. ولكونها روحًاء فلم تصطدم بأرض 
السطح. بل نفذت منهاء ولا يعلم إلا الله كم طابقًا ستنفذ من 


حهج 7 


سصحه حتى تستفيق. 
شيشا 
استقبلت اتصالا من دليلة. لكنى لم أرد. ورُحت أتصل بقطز 
على هاتفه الذي استعاده اليوم من اللصوص قبل عيد ميلاد 
الطفلين. 


جاءنى صوته وهو يلوك طعامًا ما كالجملء وفى الخلفية 
موسيقى هادئة وحركة شوك وملاعقء, حدثني بنبرة مهذبة لا 
يستخدمها إلا مع كبار السن والسيدات: 


ألو يا نوح, إزيك؟ 
- إنت مع مين؟ 
قولى محتاج إبه؛ إنت عارف إنى ما أقدرش أتأخر عليك. 


خلينى أخمن؛ شقطت آسيا وعازمها دلوقتٍ على بيتزا فى 


«112011135' 11/131501 صح؟ 
حاجة زي كده. 
قالها ضاحكاء ثم أردف: 
شوية وأكلمك؟ 
-لة. تعالالي الفندق دلوقتٍ عشان فيه ناس هنا عايزة تتروّق. 
قلتها راميًا عطية بنظرة أوشك معها أن يبلل بنطلونه. 


عع 5 - 
حد سخف عليك إنت ودليلة ولا إيه ؟ 


ابتعدثُ عن عطية وفرد الأمن حتى لا يسمعانى أسب زميلى 


الذي يجب أن أحفظ هيبته أمامهما: 

- وأنا يوم ما حد يسخّف عليّ هاكلمك إنت يا مُهزاً يا اللي ما 
بقالكش ساعتين متثبت؟! 

- حبيب قلبي والله كلك ذوق. 

انجز يا حبوب عشان فيه جريمة قتل هنا في الفندق! 

ده بجد؟ 

هيدل 

إزاي؟ مش إنت... 


أنا بلغت. والرجالة كلها في الطريق؛ هتنجز ولا هتقضيها 
مضغ في ودني؟! 

انتشر رجال البحث الجنائى ببزاتهم النايلون وقفازاتهم الطبّية 
كالنحل الدؤوب فوق السطح, بقيادة أمهر خبرائهم حسني 
وهو يحثهم على رفع جميع البصمات من فوق الخزانء واخذ 
عينات من المياه قبل شفطهاء وتفريغ الخزان ليتمكنوا من 
إحداث فجوة في قاعه لإخراج جثة سهر العائمة على سطحه. 

حضر قطز متأخرًاء وترنح مختالا بنفسه واضعًا يديه فى جيبيه 
وهو يصفر ويدندن: 


على عش الحب.. وطير يا حما|||اام. 


وقف بجواري غير مبالٍ بما يدور حوله وكونه في موقع 


يا مساء العواطف. أنا النهارده أسعد بني آدم في المجرة. 
ما كانوش حتتين بيتزا! 
السر مش في الأكلة؛ السر في اللي بيشاركك فيها. 


-يا سيدي أنا ما باحبش حد يمد إيده فى طبقى. ممكن نركز 
فى الجثة اللى قدامنا؟ 


ألقى قطز نظرة خاطفة على جثة سهر التي توضع في الكيس, 


قلبة الموود دي سببها إن رقاصتك المفضّلة ماتت ول فيه 


أسباب تانية؟ 

بس يا قطز دلوقتء خليني أفكر. 

سكتء بيئما اقترب حسني مناء فسأله قطز وكأنه يطمئن من 
طبيب النساء على حمل زوجته: 

ها يا حسني؟ طمنا! 


من حالة تحللهاء الجثة دي بقالها من اكضن ساعة فى 
الميه. 


سألته والهاتف يهتر فى يدي باسم دليلة مجددًا فكتمت 
الصوت: 


فيه بصمات؟ 


بصمتين» هنقارنهم ببصمات كل العمال اللي مسموح ليهم 
بدخول السطح عشان نعرف أصحابهم, و.. 


قاطعته قائلًا: 


فيه طريقة أسهل وأسرع بكتير عشان نعرف أصحاب 


قلتها مشيرًا إلى كاميرا المراقبة المسلطة على منطقة 
الخزانات: التى ستكشف لنا هوية أصحاب البصمات بالصورة 
والبرهان القاطع, ثم أردفت متسائلًا: 


سبب الوفاة الغرق؟ 


لما نشرّحها هاشوف فيه رغوة في المجرى الهوائي ولا لأ. 


حوجح 9 


بس إنتو لقيتوها عايمة في الخزان. يعني جسمها اتملا 


ميك . 


.. 


ده مش معناه إن سبب الوفاة الغرق. ممكن تكون اتقتلت 
بره الخزان وبعدها اترمت جواه. اختناق الرئة هيبقى العلامة 
الفاصلة, لأن ده اللى بيميز بين اللى مات وهو بيقاوم الغرق 


وبين اللي أترمى في الميه وهو جثة. 
بس الجثة كانت على ضهرها.ء ده معناه إن حد زقها. 


مش لازم. خد بالك إن دي خزانات متوصلة بمواتير بتسحب 
الميه. ممكن تبقى واقعة على وشها من الأول والحركة 
النانجة عن سحب الميه من الخزان بالموتور غيّرت الوضعية 
اللي وقعت بيها. على كل حالء إحنا هنشتغل على طولء أنا 
واثق إن الإعلام هيقلب الدنيا عشان يعرفوا سبب موتها. 


اقترب أحد رجال حسنى مناديًا: 
- دكتور حسني؛ لقينا دي في الخزان. 


واشار إلى سيجارة الكترونية بخارية وهو يضعها في حقيبة 
بلاستيكية مضغوطة:؛ فاخبرته: 


ده الفيب اللى كانت سهر بتدخن منه. 
عرفت منين؟! 


نظر إلىّ قطز منبهرًا من سرعة بديهتى التى زيّفت الحقيقة 
التى يعلمها وحدة. 


دا إنت معجب كبير بقى! 

قالها حسني بسذاجة؛ ثم عقّب: 

صحيح؛ إنت عرفت منين إن جثتها هنا؟ 

أنقذتني مكالمة دليلة من هذا الموقف. فضغطت زر الإجابة 
على الفور, ليأتيني صوتها وهي فاقدة أعصابها كليًا: 
بجد؟! ساعتين يا نوح؟! 

بس إيه؟! حركة مش حلوة أبدّاء أنا قاعدة زي... 
- كان فيه قلق. 

يعني إيه؟ 

قالتها مرتبكة؛ ثم سألت: 

إنت كويس؟ 

أو ها لقيش 

ا 

قالتها زافرة بضيق جاهدت لتكبته؛ ثم أردفت: 


-عامة؛ ميرسي أوي على اليوم الجميل اللي قضيناه مع 


بعض ددا 


معلش. أنا نازلّك دلوقت. 

تنزلي فين؛ أنا خلاص ررّحت! تصبح على خير! 

وأنهت المكالمة؛ فزفرت غاضبًا. 

كان لدي ما يكفيني من الهموم والتوتر في تلك الليلة ولم 
أرغب في أن أختمها بمشادة مع دليلة. 

انزلها. 

قالها قطز الذي أصبح تنصته على مكالماتي مع دليلة عادة. 
روّحت خلاص! 

- يبقى رَحلها. 

أروح فين في اللي إحنا فيه ده! 

لو بتحبهاء رحلها لحد البيت واعتذر. 

إيه جو إعلانات ميلودي تونز ده؟! 


-يا ابني فيه جثة غرقانة في خزان الفندق و... 
دايمًا هتكون فيه جثة.2 ودايمًا هيكون فيه مجرمء ودايمًا 
أنا وإنت هنحل القضية. بس مش ديمًا هتلاقى حد بيحبك 


و مستسيك! 


قالها بابتسامة عاطفية مبتذلة؛ ثم ربت على كتفي وعاد إلى 

تامل رجال البحث الجنائي وهم يتابعون عملهم, وهو يدندن 
أغنية شادية: «على عش الحب». 


ع عد عا 


مع انتصاف تلك الليلة الصيفية البشعة؛ كانت الطرق شبه 
خاوية, ومناسبة لمشهد دموي من فيلم مرعب يثير مخاونك, 
بالقدر نفسه الذي تخيفني به مواجهتي مع دليلة وأنا في 
طريقى إلى بيتها المختبئ وسط أشجار المعادي الخضرة 
وصمتها وهدوئها المعتادين. 

كانت أضواء الغرف كلها مطنأة عدا ضوء غرفتهاء لذا 
استجمعت شجاعتى وأرسلت إليها رسالة نصية: 

«أنا تحت بيتك. انزلى نتكلم». 

كانت اثنتا عشرة دقيقة من أقسى وأسخف الدقائق التى مرت 
علىٌّ؛ وانا عقلي يتارجح بين التفكير في مقتل سهر, ومطاردة 
روح فتون الثائرة والأرعب وهو غضب دليلة عليّ. 

انتشلنى من شرودي صرير بوابة حديقتها الحديدية التى 
فتحتها لتقترب من سيارتى الواقفة بمحاذاة الرصيف, مرتدية 
بنطلوئًا رباضيًا قطنيّاء والقميصٌ المرسومة عليه صورة المحقق 
كونان الذي اشتريته لها الأسبوع الماضي . 

جلست بجواري وصفعت الباب بقوة ارتدت إلى قلبى؛ لكنى 
تشبثت بزمام الحكمة ولم أعلّق على تلك الحركة المستفزة 


راقبتها وقد زمّت شفتيها وكرمشت انفها لتعلن عن غضب 
لا يناسب منامتها الكرتونية» فتنهدت متهكمًا بغرض كسر 
كنت فاكرك متطعمة ضد دراما النسوان دي! مشيتٍ لوحدك 
ليه؟ 

أجابتني بنبرة غيظها المميزة؛ لتخرج الأحرف من بين أسنانها 
وضروسها بصوت اقرب إلى الفحيح: ونظرتها مثبتة امامها 
دون أن : تلتفت إلىّ: 

مش عارف ليه؟! يمكن عشان سبتني ساعتين لوحدي 
وما هانش عليك حتى ترد على الكلبة اللي بتهرهولك على 
التلفون؟! 

قاتلك كان فيه قلق وما قدرتش أكلمك و... 

- معلش! قلق إيه؟! حد سرق حاجة من نزيل فى الفندق؟ حد 
قتل حد؟ 

- أيوه؛ لقيت جثة. 

ارتبكت للحظة؛. ونظرت إلىّ بطرف عينهاء ثم استعادت 


- وإيه الجديد؟ دي حياتك اليومية وشغلك الطبيعى؛ اللى 
مش طبيعي إنك تنساني وتسيبني كل ده لوحدي, خصوصًا 


وانت عارف إن... 


إن خطيبك القديم موجود, وشكلك قدامه بقى وحش » مش 


كده؟ 

نظرت إلىّ وقد احمرت عيناها غضبًاء واتسع ثقبا أنفها وكأن 
بخار غيظها سيخرج منهماء لكنها زفرت ثم علقت بنبرة اهدا: 
- وهو غلط لما أطلب إن الإنسان اللى باحبه يبقى معايا؟ 
طب كويس إنك عارفة إننا المفروض بنحب بعض وبينا 
علاقة جادة. يا ربت بعد كده تقدمينى على الأسناسن ده 
لخطيبك القديم؛ اللى لحد دلوقت أنا مش فاهم ليه ما 
عرفتنيث / إنه بيحاول 1 يكلمك تانى) 

عشان مش عايزة مشاكل. 

وأنا من إمتى باعملّك مشاكل؟! 

ما تمسكليش على الكلمة يا نوح! أنا ما كنتش عايزة أعكّر 
علاقتنا بحاجة مش هتفرق لا معاك ولا معايا. أنا عاملاله 
بلوك من كل حتةء. وهو بنفسه قال قدامك إنه بيحاول يكلمنى. 
وأنا مش بارٌدء عايز مني إيه تاني ؟! 

مش عايز منك حاجة يا دليلة. أنا كنت جاى أطمن إنك 
كويسة مش أكتر. 

زفرت بضيق وهي تنظر من النافذة, ثم تنهدت وتكلمت 
بهدوء: 

عصبيتك وقفشك دول مش عشان حوار كريم اللى أنا واثقة 
إنه ما يفرقش معاك بقرش. إنت فيك حاجة! 


قولى إبه اللى مضايقك؟ 
مفيش حاجة معينة. 


وبعد كده بتقولوا علينا إحنا اللي مش سالكين! أنا واثقة إن 
فيه حاجة خانقاك بس إنت بتكابر ومش عايز تطلّع اللي جواك. 
نوح. الأول كنت فاكرة إنه عايزني أنقذك عشان فتون سممتك 
في مكان مهجور محدش قدر يوصله غيري؛. بس مع الوقت 
اكتشفت إنه عايزني أنقذك من نفسك! إنت قاسى أوي على 
عارفة إنتٍ بقى وصية أبوكِ لِيّ كانت إيه؟ ما تخليش دليلة 
تتجوز كريم! 

جفلت من سخافة ردي الذي تردد صداه في أذتي, لأكتشف 
مدى سماجته وعدم أتساقه مع حساسية ما صرحت لي به 
أن أحدهم يكشف أسراري الحساسة لا أسرع في ستر نفسي 
فحسب. بل الكمه في عينيه حتى يعجز عن رؤية عورتي. 

- نوح» إنت عايز توصل لإيه؟ 

أنا بقالي يومين مطبّق وواخد أجازة بالعافية عشان أحضر 
معاكي فرح اهبل» تيجي في النهاية تقدميني للبغل ده على 
إنى نوح؟! مين نوح ده بقى؟ دوره إيه يعنى فى حياتك؟ 


إنت عامل الحوار ده كله على اللقطة دي؟! أولاء أنا 


كنت متوترة ومش عايزة أقف أرغي معاه وأحكيله أحدث 
أخباري العاطفية. ثانيّاء إنت اللي قلتلي إنك بتكره كلمة 
«لدعننالاهط». وبطلتهالي خالص. عايزني أقول عليك إيه 
للناس؟ 


لم أحبفاء فاقتربت بدلال. ووضعت يديها على كتفي لتسند 
عليها ذقنهاء وهمست بأنوثة لم أكن أتخيلها كرد فعل على 
ل«خطيبى نوح». 

أجبتها بابتسامة ونبرة متهكمة: 

ل مش للدرجة ديء «لمع 1 ]لا00» كفاية عليك! 

قلتها ساخراء ساذجبّاء مغفلاء أحمق. وأنا أضحك كالابله. 
ولم أسمعها تبادلني الضحك. فالتفت إليهاء وتيقنت أني 
فنتحت أبواب الجحيم على نفسي حين وجدتها تنظر إليّ نظرة 
أشبه باللعنة! انتبهت للخطوط التى ظهرت فى منتصف 
جبينهاء وفكيها المطبقين بشدة وهي تكز على أسنانها 
وضروسهاء فارتبكت كطفل مذنب» وقلت: 

بتبصيلى كده ليه ؟ ! 

أزاحت يديها عن كتفى, وأبعدت راسها عنى, وكأن حية 
لدغتها. 


طب إنتٍ قفشت ليه دلوقت؟ على فكرة أنا اللى كنت 

قانش. 

من الواضح إنك ذكي مع الجثث والأرواح بس! 

فتحت باب السيارة وهمّت بالنزول. لكني أمسكت بيدها 
موضحًا: 

أنا كنت باهزر. مش قصدي أقول حاجة ت. .. 


هزارك واستخفافك ب دول بيخلونى أحيانًا أسأل نفسى: 
هو بيحبي لشخصى قد ما آنا باخبهه ولا بس عقنان آنا شية 
روح البنت اللي قابلته في جبل الموتى وعلمته إزاي يتكلم مع 
الأرواح وفضل طول حياته معجب بيها؟! 
إحساسى بالذنب أقل؛ لكنها كانت منكسرة ومحبطة وشاعرة 
بأذى لم أظننى يومًا قادرًا على إلحاقه بها. 

لعنة الله على عفوية الرجال! 


نزلت من السيارة وهي تمارس دورها كأي أنثى مصرية أصيلة 
في أي مشادة عاطفية؛ نصفعت باب «النوبيرا» المسكينة, 
لتنزل الصفعة على وجهيء لكني لم أشكُ؛ لقد استحققت ذلك 
عن تعدارة: خصوكا أني لم أنزل وراءها طالبًا الغفران» لقد 
تركتها تدخل بيتها وكلي ثقة أنها ستبكي في اللحظة التي 
سأغرب فيها عن وجهها. 

أدرت محرك السيارة وعدت إلى الفندق. 


كانت على حقء, أنا ذكي وسط الجثث وأرواح الموتى 


يليان 


وجدت قطز في بهو الفندق يتكلم وعلى وجهه ابتسامة 
واسعة تليق بحلاوة البدايات التى ستتحول إلى علقم يُمَرّر 
الحياة كلها فيما بعد. 


الرقاصة الجديدة دي اللى اسمها سهر2 و... 


خطفت الهاتف من يده؛ وأنهيت المكالمة وأنا أنهره: 


إنت ب: بتستهبل؟ ده تحقية مفتوح والمفروض ما تطأً تطلعش 
معلومة عنه لأى حد حتى لو كانت آسيا بتاعتك دى! 


راح يحدق بىء ثم قال بيروده المعتاد: 
يبقى دليلة طرقعتلك. 


الشغل مفيهوش هزار يا قطز! شوفلك طريقة نانية تشقطها 
بيها غير إنك تسرّبلها معلومات قضية إحنا شغالين عليها! 
أيوه يعني صالحتها ول ل 


قصدك نيّلتها. النهارده مش يومى خالص! خلينا فى 


وكستنا دي! فيه أي جديد؟ 
يما بد تفال معان 


قالها بنبرة الحماس» ولمعة العينين: اللتيى #تمكتان مقه 


ابشييلن 


أدخلنى قطز إلى غرفة أمن الفندق الخاصة بمراقبة 
الكاميرات. كان يجلس على الكرسي مصطفى تقني المعمل 
الجنائي ذو العوينات التي تجعل عينيه في حجم كويكب 
بلوتو, وكان د 2 يمضغخ علكة تفوح منها رائحة النعناع, ببصوتكت 
يجعلك تعتزل المضغ لما تبقى من عمرك. 

انشغل بالضغط على أزرار لوحة المفاتيح؛ وأمامه فيديو 
لمنطقة خزانات المياه. يعدل فيه شيئًا ماء بينما قال قطر: 
إحنا جمعنا كل اللقطات اللي سهر باينة فيها. جات إمبارح 
الساعة أربعة العصر. وطلعت أوضتها قعدت حوالى ساعتين, 
ستة قعدت ساعة أربعت فيها كل حاجة تقريبًا. كذا حد طلب 
يتصوّر معاها فاتضايقت وطلعت الرووف. الكاميرا جابت عطية 
رايح يعمل صيانته الساعة سبعة وربع بالليل. فتح باب غرفة 
العاملين اللي في أقصى يمين السطح بمفتاحه؛ وسهر دخلت 
وراه. 

- وبعدين؟ 

- اتفرج كده. 

قالها قطز في اللحظة التي شغل فيها التقني لقطة من 
اللقطة التي كانت بالأمس في الساعة السابعة مساء وسبع 
عشرة دقيقة. توضح اللقطة صعود عطية على سلم الخزان 

الثاني على اليمينء ويبداً في العمل عليه برفع غطائه مباشرة 
دون أن يفتح أي قفل عليه. 


كانت الطاقة التي تصل بين حجرة السطح ومنطقة الخزانات 
مفتوحة بعد صعوده, فظهر رأس سهر مطلًا من الطاقة. ثم 
ظهرت ممسكة بسيجارتها الإلكترونية؛ بينما تدخن سيجارة 
أخرى من الواضح أنها سيجارة حشيش. 

نفثت دخان الحشيشء ثم عادت ثانية من الطاقة دون أن 
تصعد إلى أعلى الخزانات أو تقترب منهاء لتختفي عن نطاق 


ظل قطر ينقل بصره بيني وبين الشاشة قائلًا بابتسامة 


.. 


متحمسهك: 

- شفت؟ 

- يعني إيه؟! سهر ما طلعتش للخزانات أصلَا ؟! 

نظر إليّ قطز بقلق بين وكأنني أخبرته بإصابتي بمرض مُعَدٍ! 
نوح» الفيديو ده ملعوب فيه! بص كويس. 

أشار إلى التقني: 

رجّع اللقطة دي يا درش. 

أعاد اللقطة. فنظرت بدقة شديدة. وما زلت عاجرًا عن 


التقاط الثغرة التى تجعل قطز متيقئًا من تزييف الفيديو؛ وحين 
أدرك بلاهتى فسر لى وكأننى طالبه البليد: 


درجة حرارة دخان السيجارة أعلى من درجة حرارة الجو 
المحيط بيه؛ ده بيخلي كثافة الدخان أقل. وبيخليه يطير لفوق 
مش ينزل لتحت. فاهم قصدي؟ الحركة الطبيعية للدخان من 
تحت لفوق. 


قالها مشيرًا إلى دخان سيجارة الحشيش التي ظهرت سهر 
في الفيديو وهي تدخنهاء ولم يكن الدخان يتصاعد إلى أعلى, 
بل ينل إلى أسفلء أي أن حركته عكسية. 

بما إن حركة الدخان في اللقطة القصيرة دي من الفيديو 


يبقى اللقطة دي شغالة عكسيًّا. حد قصها وعسلّها 
«7076156», عشان يبان إن سهر بتنزل تانى لتحتء إنما فى 
الحقيقة هى كانت طالعة لمنطقة الخزانات مش نازلة منها. 
هذا يوضح سبب كون عدّاد الزمن يتوقف عن عد الثواني في 
تلك اللقطة. وكذلك يبر لِمَ لم يجدوا أي لقطة أخرى لسهر 
وهيى في أي ممر أو مصعد مما يفيد بعودتها إلى غرفتها 
بعد تلك اللقطة المزيفة لها وهي تنزل من السطح. بينما في 
الحقيقة كانت تصعد إليه. 

هنا انطلق التقنى الذي ظننته أصم لسكوته الطويل: 
مسؤول «171» الفندق قال إن «5ن1» الكاميرات فصل 
شحن. عشان كده مفيش أي لقطات متسجلة لمدة ساعة كاملة 
بعد اللقطة دي لسهر. 


ده ممكن يحصل؟ 

- ممكن يحصل في لوكاندة تحت بير السلم» مش في فندق 
على أعلى مستوى أمني. فيه حد مش محترف قص كل 
اللقطات دي, يسن آنا ساعة بالكتير وهارجٌّعلكم كل اللي 
اتمسح. 

عاش يا درش. 

قالها قطز وهو يربت على كتف مصطفىء, وأنا أهمس له 


م 


معلمًا: 
اللعب فى الكاميرات؛ والحراسة اللى على البابء, والقفل 


اللي على الخزانء معناهم إنها جريمة قتل رسميء, واللي 
عملها حد من جره الفندق. 

قال لي أبي يومًا إن التحقيقات البوليسية كالفن تمامّاء 
القاتل هو الفنان المبدع. والضابط هو الناقد الصارم الذي 
عليه تأَمّل ذلك المّنج الفني وتحليله وتفكيكه كي يعثر على 
الثغرة التي سيتمكن من خلالها من الإمساك بذلك المجرم 
من تلابيبه وزجّه في السجن. لكنيء وبكل أمانة؛ لا أرى أي 
أمارات فنية في وجه عطية الذي ظل يبكي كقروي سُرقت 
حقائبه في محطة رمسيس بينما يمسح ما سال من أنفه بِكُم 
برّته السخيفة؛ ليقول متشحتقًا في غرفة الكاميرات: 

والله العظيم أنا ما عملت حاجة! 

علّق قطز بخبث وهو يحبك خيوط شباكه كي يُوقع عطية: 


-يعنى هنكدّب الكاميرا ونصدّقك؟ الكاميرا جايباك معاها 
لوحدك فى منطقة الخزانات. 


وحياة خالتى يسرية يا بيه؛ أنا طلعت فوق الخزان أشوف 
شغلي وسبت الطاقة مفتوحة؛, بعدها بقيمة خمس دقايق شميت 
ريحة لا مؤاخذة يعنى حشيش. بصيت تحت لقيتها الرقاصة 
واقفة تحت الخزان؛ وأنا عادي زي أي راجل حضرتك طلبت 
أتصور معاهاء بس أنا كنت سايب التلفون في المخزن عشان 
باخاف العدة تقع في الخزان وأنا شغال. فطلبت منها تستنى 
اجيب التلفون وأجي , وهى وافئقت. رجعت لقيتها فص ملح 


وداب. 


داب في الخزان اللى رميتها فيه! 


وحياة خالتى يسرية ما آذيتها. أنا طلعت ما لقيتهاش, 
وكملت شغلى عاديء قلت تلاقيها مشيت. 


أومال قفلت الخزان ده بالذات بالقفل ليه؟ 
توتو مجددًاء. وزاد بكاؤه: 


المفروض كلهم يتقفلوا. بس انا نسيت اقفل باقي 
الخزانات. 

حككت ذقنى قائلًا: 

أنا مش بالع حرف من الفيلم الهندي ده يا عطية! 

طب وحياة خ. . . 

- وحياة خالتك يسرية أنا ما مصدّقك. بصماتك على الخزان 
وعلى الجثة؛ فانجزنا وقول قتلتها ليه؟ 


بالفزع. كفرخة حاصرها وحش ضار فراح يتكلم بنقنقة مزعجة 
اختلطت بدموعه التى لا تنضب: 


وحياة خالاتي كلهم ما قتلتهاء هي اللي وقعت؛ أنا رجعت 
لقيتها غرقانة لوحدها. 
ساد الصمت لثوانء أدرك فيها عطية حماقته واندفاعه؛ بينما 


ابتسمت ظافرًا: 


- يعني ما رجعتش لقيتها فص ملح وداب زي ما بتقول؟! إنت 

شفت جثتهاء ومع ذلك قفلت عليها الغطا بالقفل؛ وما بلّغتش 
لمدة ١5‏ ساعة كاملين. تفتكر إيه السبب يا قطز باشا؟ 


أجابني قطز متلاعبًا بأعصاب عطية: 


أعتقد يا نوح بيه إنه طمع في مجوهراتها, وحب يهادي بيها 


خالته يسرية . 


للأسف. مفيش حاجة مسروقة منها يا قطز باشا. أعتقد 
إنه استغل إنها شاربة ومتمرمغة في الحشيش وحاول يتحرش 
بيهاء فلما صوتها علي وحس إنها هتسببله مشاكل رماها في 
الخزان. 


مسح عطية دموعه بعد أن وقع فى | لمصيدة, واسهنب ف 


الحديث بنبرة مرتعشة: 


مستر نامر داغر اللي قالي ما أبلغش الأمن. هو اللي أمرني 
أقفل على الجثة. 


بعد ما إنت زقتها؟ 


-لاً. بعد ما جبت التلفونز ورجعت عشان أتصور معاها ما 
لقيتهاش. طلعت فوق الخزان أكمل شغلي لقيتها واقعة جواه 
على وشها وما بتتحركش, طلّعتها علطول فلقيت عينيها 
مفتوحة وشفايفها زرقة ومفيش نبضء كانت ميتة. بلغت مستر 
تامرء جه بص عليها وأكدلي إنها ماتتء وخلّاني أزقها تاني 
في الخزان, وهو اللي أمرني أقفل عليها بالقفل؛ ووقّف حراسة 
على الباب2. وظبّط الكاميرات» وقالي «لو نطقت بكلمة 
هاليُسهالك». 


لمست الصدق فى صوته ونظراته وعَبرَاته التى بدأت تجف 
بعد أن انتهى مخزونها لديه. 

كدت أسأله عن مزيد من التفاصيلء لكن الطرقات على باب 
غرفة كاميرات المراقبة أوقفتنى. 


يليان 


دخل رجل يصل رأسه بالكاد عند صدر قطز. كان عَطر 
الرائحة. مهندم الهيئة, منمق الثياب» بهى الطلة كنجوم 
السينماء وحذاؤه يلمع كأنه لم يتعرض لغبار قَطْ. من جيب 
بدلته باهظة الثمن تدلت بطاقة اسم نحاسية مكتويًا عليها 
بالإنجليزية: 
تامر داغر 
مدير مناوب 

فيما يتعلق بالقضايا الغامضة كهذه. يكون دائمًا السر في 
التوقيت والسحر فى التفاصيلء وهذا ما وددت استخراجه من 


ذلك الفندقي اللبق الذي يُبقي راحةٌ فوق الأخرى وهو يتحدث 
بابتسامة ساحرة لا تليق مع ما نتهمه به: 


يا فندم إحنا أعلى براند في الشرق الأوسط. جرفتنا هي 
راحة النزلاء. هل يُعقل إننا نخاطر بسمعتنا دي ونئذدي التديل ؟! 
ومش أي نزيل كمانء ده «©1ناع11 6 1[طانام»! 


أستاذ داغرء أنا مقدّر كل الإنجليزي اللى اتعلمته فى 
حيانك, فيا ريت نحط كل الكلام الفندقي المتغلف بالسيلوفان 


ده على جنب» وندخل في الموضوع. مين اللي قتل سهر؟ 

أنا متفهم إن ده شغلكم. وإن زي ما إحنا وظيفتنا راحة 
وضيافة الناس إنتو شغلتكم أمنهم, بس أستسمحك ما يكونش 
ده على حساب سّمعة الأوتيل. 

بمعنى؟ 

بإدارة الأوتيل. 

تثاءبت فاركًا عيتى وأنا أعدّد على أصابعى لذلك الأحمق 
المتعجرف الأسباب التى تدين فندقه: 

غرقت فى خزان الفندق. اتلعب فى اللقطات اللى ظهرت 
فيها فى كاميرات مراقبة الفندق. فصلتوا كاميرات المراقبة 
من بعد وفاتها لمدة ساعة. ما بلغتوش عن وفاتها. قفلتوا 
الخزان على جثتها لأكتر من ١5‏ ساعة. لو كل ده ملوش 
علاقة بإدارة الفندق هيكون له علاقة بمين؟ أمى؟! 

ضحك تامر ذاغر بسماجة» وأجاب بنبرة مرحة مريقة: 

يا فندم والدة حضرتك فوق راسنا طبعًاء إحنا عندنا باكيدج 
هايل للأمهات يشمل جاكوزي و... 

تبادلت أنا وقطز النظرات, ولم يكن أمام قط إلا أن ينادي 
على أمين الشرطة الواقف على باب غرفة الكاميرات. بصوت 
أجش لا يستخدمه إلا لارعاب المشتبه بهم: 


صيدناوا||اااى. 


دخل الأمين الشاب ذو الكرش المترهلة: 

اؤمريا قطز بيه. 

كلبشلي السّمج ده واطلع بيه على القسم. 

أوامرك يا باشا. 

لأء معلش. 

قالها تامر معترضًا حين اقترب منه أمين الشرطة؛ وأكمل: 
ده بتهمة إبه؟! 

- إنت بارد يَلّه؟ 

قالها قطز إله البرود نفسه؛ ثم أردف: 

ده إيه مية البليلة اللي إنت غرقان فيها دي؟! إنت مش 
مدرك وضعك؟ جريمة قتل وتلاعب بأدلة وعدم تعاون مع 
الشسّلطات وكمان رشوة؟! 

عرقوة؟! 


أيوه. مش بتقولي باكيدج لماما في الجاكوزي؟! أنا بقى 
هاغطسك فى الجاكوزي الميري! 


-يا فندمء أنا ما قتلتهاش! 
أومال لعبت فى الكاميرات ليه؟! 


منها. محدش قتل سهرء هي كانت واقفة على الخزان وجاتلها 

نوبة صرع فوقعت لوحدها. محدش كان موجود عشان يلحقها. 
ولما عطية بلغنى كانت خلاص ماتت. 


فرد الفعل الطبيعى إنك تخبى جثتها فى الخزان؟! 


ده رد الفعل الطبيعي لما نكون أول مرة «وعء!ههط :(11نا؟» 
من ساعة السياحة ما اتضربت في الثورة. إحنا بقالنا خمس 
سئين مش عارفين ناخد قبضنا كامل. لأول مرة يكون عندنا 
تلات مؤتمرات وفرحين ورا بعض والأوتيل مليان على آخره. لو 
الخبر اتسربء الناس كلها هتهرب من الأوتيل» والشرطة هتملا 
المكان وتفزع التْزلا زي ما حضراتكم عاملين دلوقت. من وقت 
ما البحث الجنائي وصل وأكتر من /5١‏ من النزلا عملوا 
«أناه0 عات 016»: وكل نزيل بيمشي بياخد معاه رزق الشغالين 
هنا. سيبك من البدل والساعات اللي المديرين لابسينها. 
أنا تحت إيدي فوق السبعين عامل نضافة وفني صيانة غير 
الجارسونات وأفراد الأمن اللي كل فرح وكل أوضة بتتحجز 
بتفرق في مرتبهم ونسبة الإشغال اللي بياخدوها آخر الشهر. 
عايزني أول ما الأوتيل بدأ يقف على رجله أقوم مديه مقص؟! 
هي خلاص كانت ماتت؛ وأنا كنت هابلغ أول ما الفرح يخلص. 
أكيد ما كنتش هاخلي جثتها في الخزان للأبد يعني؛ أنا مش 
مجنون! 

-لا أبدّاء دا إنت سيد العاقلين: وأنا عيّل بريالة والمفروض 
أصدق إنك عملت المصايب دي كلها لمجرد إنك ابن الأوتيل 
البار اللى بيغير على سمعته! 


الفندق اللى باشتغل فيه من وأنا عندي ستاشر سنة؛ بس نفس 
اللقطات اللى فى كاميرات المراقبة اللى ممكن تديننى, 
ممكن كمان تثبتلكم براءتي وإني مليش اي دخل بقتل سهر. 
الفيديوهات ا ل 
0 
مقرف: 
مفيش داعىء أنا رجَّعت اللقطات كلها. 

“د عإد عاد 
لم يكذب أَىٌّ من عطية أو تامر داغر كلب الفندق الوفى. 
في الفيديو الأصلي: 
صعد عطية إلى أعلى الخزان؛ ثم تبعته سهر من الطاقة 
ظلت واقفة أسفل الخزانات. 
نظر إليها عطية من أعلى مبتسمًا ابتسامة ساذجة؛ ثم نزل 
على سلم الخزان ليتجاذب معها أطراف الحديث وكأنه يطلب 
أن يتصور معها. يبحث فى جيوبه فلا يجد هاتفه. فيطلب منها 
أن تنتظره؛ ثم يرحل متحمسًا عابرًا الطاقة ثم الغرفة ليتركها 
تدهس سهر عقب سيجارة | لحشيش, 0 المكان» ثم 0 
تصعد سلم الخزان بمحض إرادتهاء لكن بخطوات متعثرة: إلى 


أن تقف على قمته عند غطائه المفتوح. 


تفتح سهر ذراعيها صارخة بحرية: وكانها طير محلق في 
السماءء ثم تُخرج من جيبها سيجارتها الالكترونية وتاخذ منها 
وفجأة» بعد أقل من عشر ثوانء تسعل وتصاب باختناق 
عجيبء ثم تبدأً في التشنج بطريقة مريبة كالتي تظهر في أفلام 
الرعب للدلالة على أن جنيًا تلبّس البطلة. 

تشعر سهر بالوهن بعد تلك النوبة. وكانت لا تزال تسعل 
وتختنق وترتجف وتهتزء حتى سقطت دون أن يلمسها أحد داخل 
خزان الماء العملاق. 

بعد عشر دقائق. يعود عطية ومعه هاتفه. ويببحث عن سهر 
أسفل الخزانات فلا يجدهاء فيصعد إلى أعلى الخزان ليُكمل 
عمله؛ ويتفاجاً بجثتها داخل الخزان؛ فينتشلها ثم يُبلغ أحدهم 
عبر الهاتف, ثم يحاول إنعاش قلبها ويجس نبضها وهو يلطم 
خديه بطريقة هستيرية. 

يأنى تامر مذعوورًاء ويصعد سلم الخزان: ثم يتماسك آمرًا 
عطية بوضوح أن يعيدها إلى الخزان ثم يغلق عطية الغطاء 
بالقفل, ثم ينزلان ويخرجان معّاء وباقي المشاهد هي لمنطقة 
الخزانات الخالية. 


يليان 


خرجنا من غرفة مراقبة الكاميرات بعد أن أرسلنا عطية وتامر 
إلى القسم لاستكمال التحقيقات وأخذ أقوالهما قبل تحويلهما 

إلى النيابة بعد أن تطابقت بصماتهما مع البصمات التى فوق 
الخزان. 


تمشينا في الطرقة المفضية إلى بهو الفندق حيث مكتب 
الاستقبال. فقال لى قطر: 


كده مش قضية قتل. سهر فعلّا عندها ضري 

اللي شفناه ده ما كانش نوبة صرء! 

طلبت من موظفة استقبال الفندق النحيلة بنبرة متعجلة: 
عايز مفتاح أوضة سهر. مباحث. 

حاضر. 


ضغطت بعض الأحرف على الحاسوب على مضض.ء ثم بدأت 
تبحث في درج بجوارها عن المفتاح الممغنط. 


أومال إيه؟ «01/610056»؟ 
أعطتني الموظفة مفتاح الغرفة؛ بينما أجبت قطز بثقة مطلقة: 


- دي أعراض تسمٌُّم! 


ا 


حين تطوف بسيارتك على عشرة ميكانيكية لإصلاحها. 
تصير خبيرًا في ميكانيكا السيارات. وحين تستلم شقة على 
الطوب الأحمر وثهيئها وتؤسسها من الصفرء تصبح عالمًا 
بالتشطيبات. وحين تكاد تفقد حياتك بسبب ساندويتشات 
مربى توت مسممة. وتكابد كل أعراض التسمم المرعبة 
وحدك, ثم تنجو بمعجزة, فلا شك أنك تصير إخصائيًا أريبًا 
وجهبدًا في كل ما يخص السموم. 

احتاج الأمر إلى بضع ثوان من التركيز كي أتوصل إلى أن 
سهر سُّمتء ولحظّها العثِر كانت فوق ذلك الخزان فهوت 
بداخله؛ وأكاد أجزم أن تقرير الطب الشرعي سيعلن عن كون 
الوفاة تتجت عن سم ما يصيب الجهاز العصبي؛ وليس الغرق. 

لكن الأسئلة الأهم هي: مَن سمّمها؟ وكيف؟ ولِم؟ 


هذا ما ستجيب عنه سهر بنفسها. 


صممت أن يبقى قطز في البهو. بينما صعدت بمفردي إلى 
غرفة سهر التي أثق أنني سأجدها في داخلها. وبالفعل كان 


يشش 
كانت سهر تخطو فى الغرفة جيئة وذهاباء من الشرفة حتى 


الباب, وهي تحدث نفسها بهستيريا: «ده مش حقيقي! دي 
«م11] 0 أنا باحلم. أنا مش ميتة. أنا باحلم» . 


حوح 5 


صفعت نفسها عدة مرات لتفيق. وأنا أقف مستندًا إلى 
كان رجال البحث الجنائى قد مشطوا الغرفة كلهاء وتأكدوا 
أنها لا ينقصها شيء. بل إن هاتف سهر كان محشورًا بين 
الفراش وخشب السريرء ولم تصعد به إلى السطح من الأصل, 
لكن المخدرات جعلتها تغفل عنه. 

أنا فاهم توترك» بسن .:. 

-لاً. لأً. لأ. بطلوا تلعبوا معايا لعبة «أنا فاهم إنتِ بتمري 
بإيه». محدش فاهم حاجة! 

ضحكت ساخرة: 

أنا بقالى سنة كاملة عندي ميول انتحارية: فى ست شهور 
بس حاولت انتحر مرتين. بعدها اشتغلت على نفسي ودكتوري 
ساعدني وتابعت مع لايف كوتش وحياتي كلها بقت تامّل وأكل 
كده؟! طب ليه؟! ليه كل المجهود ده من الأول ما دمت كده 
كده هاموت؟! 

قالتها صارخة بنبرة ثقيلة كادت تصم أذنى بعد أن نزلت على 
كجلمود صخر. 

انتجهت ناحية الشرفة لأتنفس بعض الهواء. وجلست سهر 
على سريرها تبكي حالها وترثي موتها. 


كنت عايزة تنتحرى ليه ؟ 


حهج 5 


ما كنتش قادرة أكمّل من غيره. أنا اللى كنت سايقة. 
المفروض أنا اللى أموت مش هو! 


من نظرتها إلى الدبلة في يدها اليمنى؛ فهمت أنها تقصد 


كيت قد سبغت ذلك الغبر من قعرة: اتير يومها أن سهر 
غيّرت صورتها على مواقع التواصل الاجتماعي؛ ولم أرَ لها 
أي صور جديدة بعد ذلك, فقط صور قديمة وبعض الحكم 
والمقولات الإيجابية التي تضعها على حساباتها باستمرار. 


التفت إليها قائلًا بأسى: 


على موتي؛ و على موته؟ 
على موته وعلى قتلك! 


قتلى؟! بس أنا ما اتقتلتش! هم قالوا إنى كنت شاربة 


- إنتِ عندك صرع؟ 
ل 


-يبقى اللى أنا شفته فى الفيديو ده أعراض تسمم. عايزك 
تفتكري بالتفصيل كل حاجة حصلتلك في اليوم ده. كل اللي 


6 
اكلتيه وشربتيه. 


أنا ما أكلتش حاجة طول اليوم. مفيش غير الفودكا اللى 


شربتها في البار. وسيجارة الحشيش اللي دخنتها على 
الرووف. 


حد كان جانبك وإنتٍ بتشربي في البار؟ 


أيوه. بس لو حد حطلي حاجة كنت هاحس إن طعم الدرينك 
مش كل السموم ليها طعم. حسيت بأي تعب طول اليوم أو 
اليوم اللي قبله؟ 

ما حسيتش بحاجة غير وأنا فوق التانك؛ بعد ما خلصت 
سيجارة الحشيشء وبدأت أدخن من الفيب عشان أغيّر طعم 
الحشيش. حسيت إن ضغطي عِليء وكان عندي شعور غريب؛ 
كإني فاقدة الوعي. بس برضو واعية لكل وجع بالتفصيل, 
كنت صاحية بس مشلولة, جسمي كله بينتفض وبيتشنج؛ 
وباعافر عشان أتنفس. 

كانت سهر تسترسل في الحديث؛ بينما سرحت لبرهة؛ لقد 
مررت بتلك التفاصيل المرعبة؛ ورّحت أستعيدها: النفضة, 
التشنج. تشوش الرؤية. تداخل الأصواتء الروح تعافر 
لتظل في الجسدء لكن ملك الموت يناجيها ويجذبها نحوه 
كالمغناطيس. 


تهت عن كلام سهر. وانغمست في تجربتي الشخصية مع 
السم. ولم ينتشلني من ذلك التيه سوى رنة هاتفي باسم قطز, 
فكتمت الصوت بينما سهر تقول: 


حوجح 5 


بلغت عن إيه؟ معلش عيدي تاني. 

باقولك لو أنا فعلّا اتسممت فأنا شاكة فى حدء فى واحدة 
بقالها أسبوع بتبعتلي رسايل تهديد من رقم برايفنت2» فرحت 
بلغت فى قسم قصر النيل؛ واللى عملى المحضر ظابط كده 
بشنب غريب كان لابس قميص بيلمع. 

حسبي الله ونعم الوكيل! 

اسمه صلاح الشبكي؟ 


- أيوه, لكن ما فادنيش بحاجة؛ كل شوية يتصل بىّ يستظرف 


أنا هاجيبلك قرار الموضوع دد. بس إيه اللي خلاكِ واثقة إن 
اللي بعتئلك الرسايل دي ست مش راجل؟ 


عشان كل الكلام بيدل على إنها ست غيرانة على جوزها 
مني. مع إني أقسم بالله مفيش أي حد في حياتي. هو النمط 
الغبي بتاع الرقاصة خطّافة الرجالة! بس لو الشخصية دي هي 
الى سممتني يبقى أكيد كانت قدامي أو قريبة مني وأنا شفتها 
إمبارح . 

مش لازم ممكن السم يبقى طويل المفعول. وتكوني شفتٍ 


الشخصية دى من فترة أطول. 


بس أنا بقالي فترة ما باخرجش» وحتى باكل بالعافية. 
مش فاكرة إنى أكلت بره خالص, وما اشتريتش أي حاجة غير 
«لذنان11!» الفيب بتاعي. بس ده مش أكل ولا شرب عشان 


اتنسمم منه يعني. هو صحيح ريحته وطعمه كانوا غريبين 


جذا.. 

غريبين إزاي؟! 

أنا المفروض جايباه بطعم الكراميل؛ بس كانت ريحته عاملة 
كده زى... مش عارفة أوصفهالك إزاي. كانت عاملة زى 
ربحة «اللئ الثر»! 


يشب 


للحظة نسيت؛ هل نحن في الفندق للتحقيق في جريمة قتل 
راقصة شهيرة:؛ أم لكى يحظى قطز بإفطار إنتركونتيننتال فاخر؟ 


كان جالسًا على طاولة في مطعم بهو الفندق؛ وأمامه طبق 
عملاق من سلطة الفاكهة؛ وكان يفرد النوتيلا على التوست 
المحمصء. ويحتسي قدحًا ضخمًا من الكاكاوء ويقرأ إحدى 
روايات آسيا خضر التي وقّعتها له بالأمس وأضافت أسفل 
توقيعها رقمها الخاص. 

اقتربت من طاولته وأنا أنهي محاولة فاشلة أخرى لمهاتفة 
دليلة التي تاب أن تجيب على مكالماتي أو رسائلي. وجلست 
على الكرسي المقابل له ملقيًا بهاتفي بعصبية. وسحبت قطعة 
خبر لأدهنها بالزبدة» بينما علّق قطر دون أن ينزل عينيه عن 
الرواية ذات الغلاف المرسوم عليه قناع واق كأقنعة الجراحين, 
وكان اسم الرواية معقدًا لم أستطع قراءته. 

لو هتاكل هتدفع النص. حتتين التوست دول تمنهم يساوي 


. من مرتبي‎ /3٠ 


حوح 5 


رفع عينيه عن الرواية؛ ثم علق: 

وعلى فكرة. عندهم مربى تنوت. 

رمقته بضيق,» فارذف موضمًا: 

- ما إنت لازم تخلص من فوبيا السموم اللي جاتلك دي! 
ألقيت الخبز والسكين بعصبية؛ وهممت أن أنهض, لكن قطر 
استوقفني قائلًا: 

اهدا واقعد. أنا باتكلم عشان مصلحتك. من ساعة اللى 
فتون عملته وإنت تفكيرك كله بقى في السموم وبس. 

أكيد هاتأثر. وأنا فعلا متأثر لدرجة إني بقالي يومين باحلم 
بفتون إنها بتحاول تسممنا إحنا الاتنين بشكل واقعى لدرجة 
إنى باصحى حاسس إنى فعلًه اتستمعت. ... 

حدقت به مرتبكًا. الأبله لا يعلم أن من تزوره في الأحلام هي 
حقًا روح فتون؛ فللأأرواح سيطرة كاملة على أحلامناء ويمكنها 
إيهامنا بما تريده دون مجهود. 

بس ما ينفعش «ه يأثر على شغلك! 

يعني إيه يأثر على شغلي؟ 

يطلع ملوش علاقة بالسموم. 


مش معنى إنها جلت مني مرة يبقى أنا ما بافهمش حاجة! 


1 ني قالي إن التقرير المبدئي بياكد إن جسمها مفيهوش 
سموم غير الخمرة والحشيش اللي ضربته؛ وان سبب الوفاة 


- يعنى إيه؟! إحنا شفنا ال. . . 
يعنى قضاء وقدر. القضية خلصت. 


بس إحنا شّفنا التشنجات اللى جاتلها. محدش بتجيله 
نوبات تشنج من النوم ده قبل السكحة القلبية! 


- باقولك ما لقيوش أثر لأي سموم في جسمها يا نوح! 


صمت للحظة استجمع فيها افكاري؛ كل ما روته لى سهر 
يؤكد أنها حالة تسممء لقد كانت تدخن الفيب؛ وفجأة... 


لحظة! كانت تدخن ثم حدث هذا كله! 
فحصوا السائل بتاع الفيب؟ 
- إشمعنى ؟ 


هي ما جاتلهاش نوبات التشنج واعراض التسمم دي غير 
لما دخنت من الفيب. سائل الفيب كان لسه جديدء ودي ادل 
مرة تستخدمه حسب كلامهاء يعنى السم كان فيه. 

لم يعلق, واكمل مضغ طعامه, ثم احتسى شرابه ببرود» 


ما تقوليش إنك شايف إن الموضوع طبيعي ومش مريب يا 
قطز. وانا اللي دماغي بتهرشني. سهر كان بيتبعتلها رسايل 


تهديد من رقم برايفت. 

قارف 

قالها وهو يسحب ملقًا كان على قاعدة الكرسى المجاور له؛ 
ووضعه أمامى قائلا: 

تقرير الاتصالات جالى من عشر دقايق لما كلمتك. 
اتبعتتلها كذا رسالة تهديد ورا بعضء آخرهم قبل موتها 
بساعتين. الرسايل كلها «ابعدي عن جوزي», «ما تكلميش 
جوزي», «كنتٍ بتعملي إيه عند جوزي»... وشغل نسوان في 

فكرت جديًا: هل سكين الزبدة حاد بما يكفى ليخترق قلب 
قطز إذا طعنته به الآن؟ 

لا فائدة من تنبيهه إلى ضرورة ترك الكاكاو المستورد وقطع 
التوست بالنوتيلاء والتشاور مع هيئة الاتصالات حول ضرورة 
معرفة هوية صاحب الرقم المحجوب. 


- صلاح ؟! 


سهر قدمت بلاغ بخصوص الرسايل ديء وصلاح هو اللي 


حقق فيه. عايزك تروح تشوفه هبب فيه إيه. 


- نوحء أنا داخل على علاقة جديدة, فابعد عني صلاح دلوقت 
تجنبًا لأي فقع مرارة. 


زفرت بضيق؛ وسحبت مفاتيحي والملف ونهضتء لأجد قطز 
يقول وفتات الخبز يتناثر من فمه: 
طب استنى آخد باقى الأكل تيك آواي. 


د عاد عاد 


فنسمعت ضحكته البربرية تملاً الممر. 

وددت أن أركل الباب كما يفعل معناء لكني قررت أن أسمو 
بأفعالى عن دناءته. وطرقت الباب ليجيب بصوته المبحوح من 
المعسل المغشوش: 

- استني يا مّزة. خش يا ابني! 

فنتحت الباب لتقابلني رائحة تركيبة عطر صلاح؛ المختلطة 
بعبق جل «جلجلة» الذي يدهن به شعره؛ وشاربه الذي انتهت 
وصلصة علبة الكشري العملاقة التى يلتهمها على الفطور. 
إذا كان فطوره كشرىء فما غداؤه؟! تنين مشوى؟! 

كان يرتدي قميصًا لونه برتقالى فاقع يتماشى مع هذه الرائحة 
المؤذية؛ لكنه ليس أفقع من شخصيته اللزجة التى ازدادت 
سخافةٌ بعد أن تأخرت ترقيته وترقيت أنا وقطز وصرنا فى نفس 
رتبته . 

كان يهاتف إحدى عشيقاته الثلاث. وبدا مُقرفًا وهو يُسَلّك 
بصل الكشري العالق بين ضروسه بظفره الطويل؛ وشاربه تقطر 


منه الصلصة بينما يضحك برنة تشبه نباح الكلاب: 

عشا إيه اللي أعزمك عليه يا سماح! أنا مش لسه شاحنلك 
بخمسين جنيه ؟ 

العاطفية مع كروت الشحن, فأشرت إليه أن أخرجء لكنه قال 
لي : 

خش يا عم. 

عاد للحديث مع سماح: 

-يا بت لأ ده النقيب لمونة اللى قلتلك عليه قبل كده. ما 
شاء الله كبر دلوقتٍ وبقى رائد. الكوسة ما خلتش يا سماح! 
كم بدت فتاحة الأظرف مغرية لغرسها فى عنقه الآن! 

زفرت وأنا أفرك عيتى. وقلت فى محاولة مستميتة لثلا 
يتسرب حنقي إليه: 

ما هويا تسيبني اخرج اكمل شغلي, يا تقفل وتنجزني! 

- شهيق وزفير وهدي اعصابك يا اخويا احسن تتفتئ. 

لالتهام الكشريء وقال وحبات العدس تتدحرج من جانبي فم 
الحوت ذي الشارب الكث: 

وى 


وصلت لحاجة فى حوار سهر؟ 


- سهر مين؟ 

ما تنجز يا صلاح. هي البلد فيها كام سهر عندها حوار 
يخصك يعني ؟! سهر الرقاصة اللي بلغت عن رقم بيبعتلها 
رسايل تهديد! 

- وإنت مالك بشغلى يا لمونة؟ 

لن أهبه فرصة لإثارة غضبي. 

أخذت نفسًا عميقًا كى لا أطعنه بملعقة الكشري التى يأكل 
بهاء وأجبت بابتسامة باردة: 


عايز أتعلم منك يا صلاح بيه. إنت ليك الأقدمية برضو. 


أممممم . 


التهم آخر ملعقة في علبة الكشري. وانجعص في مقعده 
كذكر ذبابة الفاكهة في موسم التزاوج؛ رافعًا ساقيه على 
المكتب. واضعًا حذاءه الذي صنعه خيرة شباب الموسكي في 
وجهي , وقال بعدما تجشاً: 

شوف يا ابني, الناس فاكرة إن الظابط مننا خشن وحياته 
ميري وما يفهمش في صنف الحريم» بس العبد لله بقى داير 
ولاقف وبهرش الكرمة من بض سهر دي لذ حه يعتلها رسايل 
ولا هددها ولا نيلة. هي بس بلكونة شقتها بتطل على الجراج 
اللي ورا القسم., فلمحتني باركن «الدايو» الرمادي ولابس 
الحتة «الريبان» والقميص الأحمر إياه. عارفه؟ 


وددت أن أخبره أن وكالة ناسا نفسها تعرفه لأنه يُمكن رزية 

انعكاس لمعته من فوق سطح المريخ؛ لكني هززت راسي 
مؤكدًا بلا تعليق فأردف بابتسامة تُظهر حشو عصب ضروسه: 
شافتنى قالتلك «بس, السبع ده سبعى». 

سهر قالتلك السّبع ده سبعى؟! 

في عقل بالها يعني يا لمونة. وسع خيالك أومال. قالت 
تتحجج بحكاية تلاغيني بيهاء فما لقيتش غير القصة الخايبة 
بتاعة الرسايل ديء. وكل شوية ترنلي على الزيرو حداشر 
تسألنى وصلت لإيه فى التحقيق. طب أعدي عليكم؟ طب مش 

- يعني تقرير جهاز الاتصالات ما وضحلكش الرقم اللي 
بيبعت الرسايل؟ 


التقرير متلقح في حتة هنا. 

قالها مشيرًا إلى ما ظئنته مكب نفايات يحيط مكتبه من كل 
جانب؛ ولكن اتضح أن هذه ملفات قضاياه؛ ثم أكمل: 

بس من غير ما ابص فيه؛ هي عينها مني. 

صلاح! معلش بس عشان أجمّع. إنت التقرير جالك وما 
عندكش فكرة فيه إيه؟ 

يا عم ما أنا قلتلك؛ هى بتتلكك عشان أمشى معاها. 

رن هاتفه برقم .١ ١١‏ أظن شركة الاتصالات تود أن تسب له 
كل الملل لأنه تأخر عن دفع الفاتورة» لكنه أخذ الهاتف سريعًا 
حين لمحنى أنظر إلى شاشته قائلًا بابتسامة خبيثة: 

ععنناك. عارفك. إنت عايز تشقط رقمها! 

- رقم مين؟ 

- رقم اللي جايبين في سيرتها. يا ريتنا كنا قلنا مليون جنيه. 
رد الأحمق دون أن يدرك أنني انتبهت إلى رقم المتصلء وراح 
يمثّل أنه يتحدث مع سهر: 

د أنوةيا حبي . 

غمز لي وكانه دون جوان عصره: 

- والله مشاغلء إنتٍ فاهمة رجالة الداخلية عيون لا تنام. كله 
قلتلك إني مرتبط؛ وبعدين أنا برج الأسدء والأسد دايمًا مُخلص 
- صلاح! 

أشار لى أن أصمت, وهو يكمل مسرحيته التى كانت استراحة 
كوميدية مريبة فى يومى المشؤوم؛ لكنى صممت أن أقاطعه: 
صلاح! سهر ماتت إمبارح! 

وكأن سحابة سوداء خيمت على وجههء فتوقف عن الحديث 
في الهاتف, ثم نظر في الشاشة قائلًا: 

يا دي الخيبة! تصدق اللى بتتكلم دي كانت سحر مش 
فالاسمين نفس الإزبيلينج. سى: إيه؛ إتش , آر. 

جاي آخد منك ملف وتقارير رسايل التهديد اللى جاتلها. 


الاتصالات وإنت تاخد الهدية ملفوفة؟! 
مش قضيتنا. أنا ما أحبش حد ينط على شغلي يا لمونة! 
-يا سيدي ولا تزعل نفسكء هاحول قضية القتل عليك وإنت 
حقق فيهاء كده كده سهر لجأتلك إنت من الأول فإنت أولى 
بالقضية المعقدة دى. 
خد هناء استنى! 
نهض قائلًا حين راني أستدير لأخرج: 
عدي علىّ كمان ساعة إنت ولا أخوك الرائد نسكويك, 
أكون جمعتلك الملف. إحنا برضو أسرة واحدة ولازم نساعد 
بعض. ابقوا عدوا الجمايل؛ ياكش يطمر. 

يشش 
فكرت جديا أن أعود إلى البيت كي أستحم وأتخلص من 
رائحة مكتب صلاح التي علقت بأنفي وملابسي. لكن 
العسكري استوقفني: 


- نوح بيه؛ الأساتذة فى انتظارك. 


قالها وهو يعطينى بطاقة شخصية تحمل اسم دينا عامر سيد 

البغل. ومهنتها مديرة موارد بشرية, وجواز سفر امريكيًا ازرق 
به صورة رجل اشقر اسمه حسين منير عزيز شلتوت» ومهنته 
طييب نفسى. 


مين دول؟ 


أخت القتيلة سهر وجوزها. 


/ 

ادخل العسكري دينا عامر وحسين شلتوت الى مكتبي ؛ 
فاشرت لهما بالجلوس على المقعدين المقابلين لمكتبي. 
كان حسين شلتوت رجلا رياضي البدن أشقر الملامح: يبدو 
في منتصف الثلاثينيات: بينما دينا تصغره ببضعة أعوام, 
وكانت هى جميلة كأختها المرحومة؛ مما يؤكد أن الحُسن وراثة 
فى تلك العائلة, لكنها بدت مضطرية. عيناها اصطبغنا بحمرة 
من فرط البكاء. وقدماها لا تتوقفان عن الاهتزاز بشكل أثار 
أعصابى أنا شخصيًا. 

البقاء لله. شدوا حيلكم. 

ونعمَ بالله. 

قالتها دينا وعيناها تمتلئان بالدموعء, بينما ربت حسين على 
يد زوجته ثم وجّه إلىّ الحديث: 

إحنا لما سمعنا إنها انتحرت أ.. 

- ومين قالك إنها انتحرت؟ 

قلتها متسائلًا؛. فأجاب موضحًا: 

سهر حالتها النفسية كانت سيئة جدًا بعد وفاة خطيبهاء 


وكان عندها اكتكاب حاد فول انتحارية. 


بس اللي أعرفه إن حالتها النفسية كانت اتحسنت في الفترة 


الأخيرة. 

- ومين ادى لحضرتك المعلومة دي؟ 


حضرتك بتتكلم مع ظابط مباحث؛ يعني المعلومات كلها 


عظيم! يعني أكيد وصلتلكم معلومة إن سهر حاولت الانتحار 
مرتين خلال الست شهور اللى قاتوا: 


يعني إنتو مقتنعين إنها منتحرة؟ مش مقتولة مثلًا؟ 
تقصد إيه؟ فيه أي شبهة جنائية في موتها؟ 

انهارت ديناء وأخذت ترتعش باكية وهي تقول: 

حلم بابا اتحقق! سهر ماتت غرقانة وأنا هاموت مخنوقة! 
ظللت أراقب بكاءها في صمتء ونظرات حسين الباردة إليها 


وهو يطمئنها بالإنجليزية» ويدحض نظرية تحقق احلام ابيهاء 
ويؤكد أن غرق سهر كان مصادفة لا أكثر. 


قطعت مشهدهما الرومانسي الرتيب قائلا: 
- دكتور حسين هو... 


يكترث الأبله بتشكيل اسمه وكأنى أحدث الزمخشري, بينما 
يعجز عن إكمال جملة واحدة بالعربية دون أن يدس فيها لكنته 
الأمربكية السخيفة ومفرداته الإنجليزية الركيكة. 

أيّا كان. حضرتك والمدام جايين القسم عشان تقنعوني إن 


سهر انتحرت؟ 

لا طبعًا. إحنا جايين نعرف اللى حصل و... 

دخل قطز مقاطعًا تبريرات حسين؛ وفي إحدى يديه باقي 
الطعام الذي ابتاعه من الفندق» وفي اليد الأخرى ملفات 
يتفحصها ولا يرفع عنها نظره؛ ولم يلاحظ وجود الضيفين في 
مكتبناء فقال: 

أنا جبت الرقم البرايفت اللى كان بيبعتلها الرسايل, 
والشباب هيبعتولنا بطاقة صاحبه دلوقت. بس إحنا ممكن 
ننجز ونطلب الرقم و... 

أنزل الملف رافعًا نظره ليرى الضيفين اللذين حلا علينا؛ 
وتوقف عن الكلام» بينما علقت أنا بثقة مبعثها خبراتي 
المتراكمة من التحقيق مع الجبناء الذين يندى جبينهم بالذنب, 
وتشي نظراتهم المرتعشة بخطئهم؛ حتى تصبح كل حركة وكلمة 
والتفاتة منهم بالنسبة لى اعترافًا معلنًا بجرمهم: 

مفيش داعى نكلمه. 

التفتٌ إلى دينا التى بدت مرتبكة بعد المعلومة التى أدلى 
بها قطزء وقد نظرت إلى حسين مشتتة؛ فسألتها بثبات: 
مدام ديناء إنتٍ ليه بعتٍ رسايل تهديد لأختك من رقم 


برايفت قبل موتها بساعتين؟! 


انهارت دينا مجددًا وهى تقول باكية: 
أنا ما كنتش. . . 

أسكتها حسين ممسكا بيدها قائلُا لها بغطرسة: 

ما ترديش على أي حاجة غير لما يكون فيه استجواب 

رسمى .وآدلة ومحامى, أوكيه ؟ يلّا بينا؟ 

ودون أن يئيس ببنت شفة أخرى , أخذ زوجته المنهارة من يدها 

ثم خرج من غرفة المكتبء بلا أي اهتمام أو احترام لوجودنا. 
6د أذ 

اقترب قطز مغتاظاء وجلس على الكرسي المقابل لمكتبي 

وأزاح جميع ملفاتي جانبّاء ثم وضع علبة الطعام قائلا: 

-تصدّق, أنا هاطلّع أمر تفتيش لبيته وهاقلبه حتة حتة لحد ما 

يبقى شبه الزريبة. مش شكًا فيه. لكن عشان سماجة أهله دي! 

- هنجيبه؛ بس أتكى ع الصبر. 

جبتلك شوية معلومات. سهر ده طلع اسم الشهرة. اسمها 

الحقيقى عرة جدَّاء سهير عامر سيد البغل؛ أبوها يبقى... 

كنت باحب إعلاناته زمان؛ فاكر كانوا بيجيبوا راجل بفائلة 

وبنطلون بيجامة كستور بيرش المبيد على صرصار بيفلفص في 

البلاعة: وهو بيقول. . . 

بدا قطز يرقص رقصة بلهاء. وهو يقلد صوت الرجل: 


يبدل ما تهشة رشه. بدل ما تهشه رشه. 


يا فرحة أمك بهطلك! 

فتح علبة الطعام مخرجًا بقاياه. ووضع أمامي بعض الفاكهة 
والتوست وبرطمان مربى فراولة متناهي الصغر ومكعب زبدة. 
وقال: 

بمناسبة الأمهات. أمها طلعت المذيعة المشهورة . باروكة 
بتنجاني ديء؛ اسمها حاجة الشماع. 

غادة الشماع. واخد بالك الموضوع مفسر نفسه إزاي؟ 
أخذت قطعة أناناس ومضغتها على مهلء بينما سألني 
وفتات الخبز يتناثر من فمه: 

مفسر نفسه من أنهي اتجاه؟ 

سهر بنت صاحب أكبر وأشهر مصنع مبيدات حشرية من 
التمانينيات: بينها وبين أختها عداوة, أختها بعتتلها رسالة 
تهديد قبل ما تتسمم بساعتين» يعني دينا عندها منفذ سهل 
للم رم 

تاني هتقولي سم؟! يعني تقرير الطب الشرعي ملعوب فيه 
مثلا! 

أنا ما قلتش كده. بس التقرير المبدئي ممكن يبقى غلط. 
هامشي معاك. هتقتل أختها ليه؟ عشان شاكة إن فيه حاجة 
بينها وبين جوزها ؟! 

وهما الستات عندهم دافع غير الغيرة؟ وبعدين السم ده 
طريقة قتل حريمي. أنا واثق إن دينا هي اللي عملتهاء بدليل 
إنها جاية مع جوزها تجس النبض وتشوف إحنا شاكين فيها ولا 

585 ابني دي دراما فارغة! حتى لو فعلًا سهر اتسممت فمش 
هتبقى دينا اللي عملتها. الدافع مش هيبقى بالتفاهة دي. فين 
البُعد الدرامي؟ 

البُعد الدرامي ده في الروايات الدحلابة اللي حبيبتك اسيا 
بتكتبهاء إنما في الواقع وبالذات في مصر الدوافع أتفه مما 

نهضت ملتقطًا مفاتيحي وطبق الطعام الذي وضعه قطر 
أمامي. وقلت: 


طب أنا هاعمل شوية تحريات؛ وإنت خلصلنا أمر التفتيش. 
مش عايزين القضية دي تطول معانا. 


يليان 


كانت وجهني قصر عامر البغل في التجمع الخامس. لكني 
وجدت قلبي يقودني إلى دار الأوبرا المصرية في الزمالك 
القريبة. 

أعلم أن دليلة لديها بروفة الآنء وبما أنها تتجاهل كل 
مكالماتي ورسائلي؛ فلا مفر من المواجهة كي ننهي هذا 
الخصام الذي لا قدرة لي على تحمله. 


وجدتني أتجول في طرقات الأوبرا حاملًا باقة من الورد البلدي 
الأحمر. باحثًا عن القاعة التى من المفترض أن أجد فيها 

حبيبتي الغاضبة. 
دليلة بتحب التوليب مش الورد البلدي. 
قالها ثاني أكثر صوت أمقته بعد صوت صلاح الشبكي. 
التفت لأجد جليلة تقف خلفي, مرتدية ثوب شخصية أوفيليا 


التي تلعبها في مسرحية «هاملت», وأنا كال اأحمق نسيت أن 


لديها تدريبًا في نفس توقيت بروفة دليلة. 
اقتربت منى قائلة بنبرتها السّمجةَ وملامحها الباردة: 
بقالك شهور مصاحبهاء. ولسه مش عارف هي بتحب إيه؟ 


بعد كده هابقى أتصل بمعاليكى أستشيرك قبل ما أجيبلها 


هدية! 


أو ممكن تقصر الطريق على نفسك وما تنكدش عليها من 
الأول! 


أنا ما نكدتش على دليلة: إحنا. . . 


فعلًا؟ أومال مين اللى لطعها ساعتين لوحدها فى الأوتيل 
لدرجة إن كريم الزفت أشفق عليها وعرض يررّحها بدل ما هي 
لوحدها كده؟ عارف دليلة عملت إيه؟ لطشته قلم» وقالتله أنا 
مرتبطة بواحد باحبه وإياك تقربلى تانى! إنت بقى عملت إبه؟ 


جليلة: انا : 
اليلق 


قالتها بنبرة آمرة حادة اخرستني, ثم أردفت: 

بدل ما تبقى موجود معاها فى لحظة سخيفة زي ديء, 
اتقمصت واستخبيت زي العيال! وبدل ما تصالحها فى ليلتها 
سبتها تنام معيطة! ودلوقت جاي تلم الليلة ببوكيه ورد معفن؟! 


أنا كل ده ساكتلك عشان. . . 


وأنا ساكتالك برضو عشان كنت باشوف أختي راجعة من 

كل خروجة معاك مبسوطة؛ بس أنا مش هاسمح لأ راجل تاني 
يجرح قلبها زي ما كريم عمل فيها! ورحمة بابي لو أختي عينها 
بس دمعت تاني بسببك لهتشوف مني اللي ما شفتوش حتى 
من المجرمين اللي بتقبض عليهم! 


طب ابلعي ريقك كده واهدي عشان اللى بينى وبين أختك 
ما يخصكيش! 

إنت سامع نفسك؟! دي أختى الكبيرة» إنت مجرد واحد 
عرفها من كام شهرء فاكر نفسك هتحبها ولا هتخاف عليها 
أكتر منى ؟ ! 

أنا مش فى منافسة معاكى. أنا أصلّا مش فاهم إنتٍ 
بتكرهيني أوي كده ليه! 

أنا مش باكرهك. أنا قرفانة من وجودك فى حياتنا! إنت 
بتحاول تلبس بدلة واسعة عليك! بتنقرب من مامى ومن دليلة 
وعامل فيها راجل البيت اللي إنت ما تجيش في ربع حنيته ولا 
ذكائه. ومستموت عشان تاخد دوره! عمر ما حد هيقدر ياخد 
دور بابي ولا يملا مكانه. خصوصًا لو الحد ده واحد أناني 
زيك! 


تظل تكره الجميع حتى تفهمهم! 

لم أتخيل أن هذه هى الزاوية التى ترانى منها جليلة: الزاوية 
التى طالما راقبثٌ منها زوج أمى! ذلك الرجل الذي غزا بيتى 
تحرّل كل الغضب الذى سيطرتٌ عليه بصعوبة فى أثناء 
حديثي مع جليلة إلى تعاطف؛ أنا أفهمها أكثر مما تظن» وأشعر 
بها أكثر مما تتخيل! 

ابعد عن أختي يا نوح؛ إنت مش هتسعدها و... 

عصابة من تجار المخدرات. موته كان مفاجئ ومفجع زي 
موت باباكِ كده. بعدها بسنتين ماما اتجوزت؛ ووقتها حسيت 
ناحية جوزها بكل اللي إنتٍ حاساه ناحيتي دلوقت ويمكن 
أضعاف مضاعفة. رفضت وجوده فى حياتنا بكل شكل؛ بس 
هى اتمسكت بيه ولحد النهارده وبعد سبعتاشر نه من 
جوازها منه؛ لسه لا قادر أسامحها ولا قادر أتقبل الراجل ده! 
ولو لبرهة؛ لكنها علقت مكابرة: 

إيه علاقة ده بيك إنت ودليلة؟ 

علاقته إنى مش باحاول أسد خانة أبوكِ اللى أكيد مش 
هاقدر أملاها. أنا باحاول أسد احتياجى أنا للأسرة! أنا اتحرمت 
من أبويا وأمى! أنا ما كانش ليّ غير نادية وتيتة! فلما 


بتعزمونى عندكم على الغدا باحس إن عندى أسرة! أنا مش 

عايز أبقى أبوكِ يا ليلو؛ أنا عايزكم إنتم اللي تبقوا أسرتي, 
ولو ده شىء بيزعجك فأنا آسفء بس أنا حقيقى باحب أختك 


استدرت معطيًا ظهري لهاء وأكملت طريقي في الممرء لكن 
- دليلة فى المسرح الصغير. 

ظهر التعاطف. وتحولت المشادة إلى تفاهم, فبادلتها 
الابتسام قائلا: 

- متشكر يا ست ليلو. 


ا أذ عاد 


وصلت إلى المسرح الصغير ذي المقاعد الرمادية الداكنة 
والحوائط الذهبية. كانت الفرقة قد لملمت آلاتهاء وانسلوا 
خارج القاعة, ولم يبقّ سوى دليلة التي تضع آلة التشيلو 
الضخمة داخل حافظتهاء ويبدو عليها التعب وقلة النوم. 


لمحتني أقترب منها فزفرت بضيق, لكني اقتربت متهكمًا: 
-يا نهار إسود! النفخة دي كلها عشان شفتينى؟! 


معنى إني ما رديتش على خمسة واربعين ماسيدج, وخمسة 


وعشرين مكالمة؛ إني حرفيًا مش طايقة أشوفك! 


أي بنت طبيعية مش هتعرفني تانى بعد القرف اللي قلته 


ع6 
ده. بس إنت مش اى بنت! 

- بتني إنت كده يعني ؟ 

لأ. لسه في ورد. 

قدمت إليها باقة الوردء فتنهدت قائلة: 

أنا ما باحبش الورد البلدي! 

عارف. بتحبي التوليب. إيه رأيك نصلح الغلطة دي وأجيب 
بوكيه توليب كبير بكرة وإحنا بنتغدى سوا؟ 

بكرة هاشتري حاجات من الجراند مول ومش فاضية. 

- يبقى بعد ما تخلصي. 


نوح! انا ما نمتش ساعتين على بعض من إمبارح؛ وبجد 
مش فايقالك! 


طب جاوبى بصراحة. كنت بتحلمى بيّ طول الليل» مش 
كده؟ 

لأ وإنت الصادقء, كنت باحلم بالحيوانة اللى اسمها فتون! 

فتون العاهرة الميلودرامية مدمنة الانتباه؛ لقد أحبّت لعبة 
السطو على الأحلام وغزو الأفكارا 

على الرغم من كوني مقتنعًا تمامًا بأن الفتاة التي ستكون 
شريكة حياتى هي الفتاة التى أستطيع أن أخبرها بلا خوف 
عن رؤبتي للأرواح وحديثي معهاء دون ان تظن بي الظنون, 
فإننى لم أود أن أحكي لدليلة حكايتى مع روح تلك السفاحة 
المهووسة؛ ولا زياراتها المقتضبة لي؛ حتى لا أضاعف هلعها. 

لكنى شخد ١‏ أصبت بالهلع, واضطربت نبضات قلبى؛ حين 
لمحت روح فتون جالسة على طرف المسرح خلف دليلة تؤرجح 


تظاهرت مجددًا بأنى لا أراهاء بينما قالت دليلة: 

- ومش اي حلم! 

فاكر لما إنت علّمت بابا بعد ما مات إزاي يطلعلنا في 
الأحلام؟ أنا حلمت بيها نفس الأحلام دي! 

اللعنة! دليلة ستفضح امري على مراى ومسمع من فتون! 
أنا قلت هي فتون مانت وروحها بقت بتطلعلنا في الأحلام؟ 
بس بعد كده فكرت: أكيد لو ماتت؛ روحها هتجيلك وإنت 
هتشوفها وهتقولي و... 

الرثرة النساء! 

ابتسمت فتون ابتسامة واسعة2 وحين تأكدت أننى أراها 
حقّاء اقتربت مني كثيرًا ووقفت خلف دليلة؛ ثم قالت بابتسامة 
ظافرة: 

- يعني شايفني؟ 


لم تمهلنى حتى أجيب: ووضعت يدها على كتف دليلة وهى 


برافو عليك! 

وكأن صاعقة كهربائية ضربت دليلة: فانتفضت فجأة ثم هوت 
ارضًا مرتعشة؛ لكن دون ان تفقد وعيها! 


تجلد أبدان البشر إذا لمستهم روح. 


ارتميت على دليلة قائلًا في هلع: 

- إنتِ كويسة ؟ 

أجابتني بنبرة مرتعشة ونظرات هلعة: 
- فيه حاجة كهربتني! 


مالت فتون على دليلة وهى على أهبة الاستعداد للمسها 
مجدةًا: فصحِت بها وانا أقف بيتها وبين جسد .دليلة المرتعش: 


أنا شايفك خلاصء إياكِ تلمسيها! 


ابتسمت لي بخبث دون أن تتفوه بحرف» وربتت على كتفي 
7 قنو بالك 8 الكهربائية نفسهاء. لكني تماسكت وقاومت 
ضعفيء بينما نهضت دليلة مرتعشة وهي تقول: 


إنت بتكلم مين ؟! 


ابلييان 


إنه موسم المشادات مع دليلة داخل السيارة للمرّة الثانية 


خلال تمان واربعين سناعة) 
إنث كنت مستني إيه عشان تقولي إن روح الست اللي 

حاولت تسممك بتطاردك ؟! 

أجبتها وأنا أزيد من سرعة سيارتي على كورنيش المعادي: 
كنت مستني إنها تختفي زي ما ظهرت. 

- يعني ما كنتش ناوي تقولي أصلًا! 

بالظبط كده. 

هتقولي خبيت عليّ ليه ولا هتسيبني أضرب أخماس في 
اسداس ؟ 

عشان ما باحبش أرغي في الموضوع دهد! 

إنت ليه بتتبارد كده؟! 

مش باتبارد! أنا باقولك إن أنا شخصيًا الموضوع مش فارق 
معايا. عادي يعني؛ روح زي أي روح باشوفها. 


طب بالنسبة للخمسين ألف فولت اللي اتكهربنا بيهم أنا 
وإنت دلوقت؟ وبالنسبة للأحلام اللي بسببها مش بيغمضلي 
ا ب 
فتون مش هتظهرلك تاني! هي كانت عايزة توصل لحاجة 
معينة معايا وخلاص وصلتلها. ابقي ولعي بخور قبل ما 
تنامي. 


هو إنت ليه ب... 
قاطعتها صائحًا وقد نفد صبري: 
انا مش عايز مناهدة.» ومش عايز اتكلم في موضوع 

عنه حاجة غيري! 

عليها بتلك الحدة بعدما وعدت ليلو منذ دقائق أننى سأكون 
أنا حقًا وغد! 

بطلي هبل! 

لو ما نزُلتنيش على جنب هانط من العربية! 

لم أَنقّذ رغبتهاء ولم أعباً بتهديدها الفارغ. وأكملت الطريق, 
: فظلت تحدق بى ب: بغضبء ثم أبعدت نظرها عنى وهى تتأمل 
الطريق من النافذة التى أدخلت إلينا هواء ساختاء وكأن تنيئًا 
ينفث نيرانه عليناء لتزيد حرارة أواخر يوليو سخافة هذا الوضع. 
حتى قبل ان اوقفها. 

همت بالنزول. لكنى جذبتها من يدها قائلّا بهدوء: 

- أنا حكيتلك على حاجة عمري ما حكيتها لحدء بس إنتٍ 
مش عارفة الموضوع بالنسبة لي قد إيه معقد! دي مش حلقة 
من مسلسل امريكاني ولا انا سوير هيرو! انا مش مبسوط 
بالقدرة اللى عندي ولا فخور بيهاء وباحاول على قد ما أقدر 

أنسى أصلًا إنها عندي. فمش هامشى أتفشخر بإنى باكلم 
الميتين» ولا هاحكي أي تفاصيل تخص الموضوع ده لأي حد. 


حتى لو أنا؟ 


خصوضا إنتٍ يا دليلة. ولو سمحت ما تخلينيش أندم إني 
حكيتلك الموضوع ده! 


وكماء.. 

تملصت من قبضتي ونزلت من السيارة؛ لكني استوقفتها 
مجددًا: 

خدي الورد. 

أخذت مني باقة الورد فقط لتلقيها في وجهي بعنف وكأنها 


توقعت أن تصفع باب السيارة مجددًاء وكنت ألعن نفسي 
على غبائى. لِمَ أتشاجر معها دائمًا فى السيارة؟! 


تركل الباب بقدمها وهي تصيح بنبرة غاضبة متفجرة: 


- ما أشوفش رقمك على تلفوني تاني! 


/ 


أتساءل كيف نجح حكيم في صرف انتباهي عن وجود روح 
فتون في غرفتي آنقَاء في حين أنه فشل كليًا في تشتيتي عن 
منظر دليلة وهي تطلب مني ألا أتواصل معها مجددًا! 

أغلقت الراديو الذي لا فائدة من أغانيه. وكنت في طريقي 
إلى قصر البغل؛ لعل العمل هذى روعي ويقلل من الدراما 
النسائية التي تحيطني من كل جانب؛ فأنا مطارد من روح قاتلة 
متسلسلة؛ وأحقق في قضية تسميم أخت لأختها؛ والآن على 
وشك أن أفقد حبيبتي! 

فكرت: أكانت دليلة تقصد أن تنهي علاقتها بي؛ أم أنها تريد 
منى أن أترك لها مساحة حتى نهدا وتعود إلى رشدها وتدرك أن 
كلامي صحيح وأنه يحق لي أن أبقى بعض الأسرار لنفسي؟ 
كان علىّ أن أستعيد انتباهي وأضع جُلَّ تركيزي في القضية 
التي أعمل عليهاء لذا توجب أن أطرد تلك الأفكار عن عقلي. 

نفثت دخان سيجارتي وألقيت بها وقد انتهت عند وصولي إلى 
قصر عامر البغل ذي الأعمدة الإغريقية عند مدخله الرخامي 
المهيب. بدا القصر كتلك القصور التي تخص رجال المافيا 
وتجار المخدرات في المسلسلات الرتيبة» حيث يُوقفك فرد 
الأمن ليأخذ بيانانك ثم يتواصل مع صاحب البيت عبر الهاتف 
الداخلي ويعدها يسمح لك بالدخول بنظرة متغطرسة كضيف 


غير مرحب به. 


قبل أن أضغط على الجرس تُتِح الباب من تلقاء نفسه 


لأجد أمامي رجلين؛ أحدهما شاب ثلاثيني ذو عوينات ضخمة 
ويحمل حقيبة جلدية؛ والآخر رجل راق في مقتبل الستينيات, 
يرتدي قميصًا قطنيًا أسود ذا ماركة, وشعره فضى لامع, وعيناه 
فيروزيتان واسعتان, بدا كانه شقيق مصطفى وحسين فهمي . 
صافح الرجلٌ الشابَ الثلاثيني قائلًا: 

تعبناك يا ذكتوو: 

مفيش أي تعب يا بروفيسور عامر. أنا هافضل متابع معاك 
لحد ما حالة مدام غادة تتحسن. قلبى معاك وربنا يصبركم. 
أشكرك . 

ودّع الطبيبَ بنبرة جافة ومصافحة باردة, ثم التفت إلىّ 
بنظرات متفحصة وكأنه يمسحني بالأشعة السينية من رأسي 
حتى قدمّي, ثم همس بعد هنيهة من فحصه الدقيق: 

الأفضل نقعد فى المكتب. 

كان مكتبه أنيقًا كمظهره. ولكن لم يكن لدي ما يكفي من 
الوقت لأتأمل مكتبته العملاقة الزاخرة بالكتب التي تتصدرها 
جميع روايات آسيا خضر البوليسية؛ والشهادات والجوائز التي 
تعج بها الأرفف. 


طبيعيًا. بل هو كله غير طبيعى! ليس لثرائه أو أناقته. بل هناك 
هالة غامضة نحيط به. 


البقاء لله. 


- ما أظنش إنك جاي تعزيني يا نوح. اسألني عن اللي إنت 
عايزه. 

الحقيقة أنا معنديش سؤال بعينه: بس أنا. . 

لأ عندك. إنت عايز تسألني عن الحلم. 

- حلم إيه؟ 

الحلم اللي أنا شفت فيه سهير بتموت غرقانة؛ وفي أقل من 
4 ساعة اتحقق. 

مظبوط. دينا بنتنك كانت حكتلي على الحلم ده و.. 
-لأ. أول حد حكالك عن الحلم كان سهير نفسها. 

أنا عمري ما شّفت سهير غير وهي. . 


استشعرت كهرباء ١‏ فى الهواء ورائحة كحول تطغى على 
الغرفة: بينما ابتسم عار ساخرًا وهو يحدث عدا يقف من 
إنتِ مش قلتيلى إن ده الظابط اللى شافك وكلمك وإنتٍ 
ميتة يا سهير؟ 

وإذ بي التفت لأجد روح سهر واقفة خلفيء, وعامر يحدثها 
تمامًا كما كنت أحدثها. 

ارتبكت؛: وتدافعت الأفكار ذ في ذهني, ٠‏ وعجزت عن اختيار 
سؤال أطرحه على عامر. 

كيف يرى الأرواح ؟! وكيف عرف أنني أيضًا أتحدث معها؟! 
هو يا بابي . 

قالتها سهر بوضوح, ثم أتبعتها: 

- ما تخافش يا نوح, بابي له بركات زيك. 

ابتسم عامر ساخرًا وهو يوجه حديثه إليّ: 

- إيه؟ كنت فاكر إن إنت الوحيد اللي ربنا رافع عنه الحجاب؟ 


- إنت إزاى أ... 

هاقولك. سنة ١99١‏ كنت شغال فى المعمل على تركيبة 
المبيد بتاعنا. حسبت نسبة السيانيد غلط واتسممت. الدكاترة 
قالولي إن قلبي وقف عشر دقايق كاملين قبل ما يقدروا 
الأحياء والأموات. 

وتحلم بالمستقبل؟ 

- دي رثى. 

الكلام ده معناه إن بنت حضرتك التانية هتموت مخنوقة؟ 
هز رأسه متأملً وجه ابنته التى اقتربت منه قائلة: 

بس حلمك ما اتحققش . إنت قلت إنى هاموت غرقانة؛. لكن 
الطب الشرعى قال إن سبب الوفاة سكتة قلبية و... 


حبيبتى: أنا قلتلك مش كل الأحلام واضحة ومفصلة, 

- بس نوح بيقول إن حد سممني! 

التفت إلىّ متوجسًا: 

يعني سهير اتقتلت؟! 

أنا لسه ما عنديش دليل قاطع. بس التحقيق شغال و... 
ومين اللي ممكن يعمل كدد؟! وليه؟! 


عشان كده جيتلك. سهير كان بيتبعتلها رسايل تهديد من 
رقم برايفت. إحنا قدرنا نوصل لصاحبه؛ وحاسين إن خيط حل 
القضية معاه. أنا بس هاحتاج تعاونك معانا. 


تعاوني؟! دا أنا أوديه ورا الشمس! مين اللي عمل كده؟ 
- دينا. 

أفندم؟ ! 

صاحت سهر وهي تقترب مني اكثر مما ينبغي: 

دينا مين؟ دينا أختى ؟ ! 


عايزكم بس تهدوا. أنا عارف إن دي صدمة, بس الرقم طلع 


مش معنى إنه باسم دينا إن هي اللي كانت بتستخدمه. 


احتمال. مين بقى اللي يقدر يستخدم تلفون دينا أو يشتري 


خط باسمها؟ 

اهتز هاتفي برسالة نصية من قطرء قرأتها متعجلا: 

«أمر تفتيش بيت دينا جاهز». 

رمقني عامر بنظرة متفحصة أخرى, ثم ابتسم ملتقطًا من فوق 
مكتبه قداحة ذهبية مميزة منقوشًا عليها اسم «البغل»: وعلبة 
سجائر ذات علامة تجارية مستوردة لم أرها في مصر من قبل. 
أشعل سيجارته قائلًا بثقة ممتزجة بغطرسة مقيتة: 

مش حسين. 

الكل موضع شك بالنسبة ليّ. 

فيه شعرة ما بين الشك المنطقي وملاحقة السراب. ما 


الثقة اللي بتتكلم بيها دي معناها إنك عارف مين اللي 
ممكن يسمّم بنتك وساكت! 


عارف. بس معييش اللي يثبت ده. 

قولي مين وأنا هاتصرف. 

- وفر مجهودك. يومين وهيبقى عندي الإجابة بالدليل. 
صاحت فيه سهر: 


يومين ؟! دينا ممكن تموت خلال اليومين دول! 


قالها عامر ببرود نافثًا دخانه؛ ثم أردف: 
- يبقى قدرها. 


لم أفطن إلى سبب برود عامر ولامبالاته التامة تجاه موت 
ابنته الصغرى سهرء واحتمالية ان تلحق بها الكبرى. 

لم يكن مريحًا بالمرّة! 

غطرسته, وقدرته على رؤية الأرواح؛ ورؤاه حتمية التحقق, 
وتعبيرات وجهه الصماء. وتصميمه على عدم الإدلاء بأي 
معلومة مفيدة. كل هذا كان يفوق قدرتى على فك شفرة 


تت مصدتهكه ليا 


لم أجد منفعة من البقاء معه لفترة أطول, فنحن لن نؤسس 
نادي مخاطبي الأرواح السري, ولن نصبح شريكين جمعتهما 
القدرة على التواصل مع الأرواح2, لذا قدمت إليه العزاء 
مجددًاء ثم رحلت في طريقي لتفتيش بيت ابنته الكبرى دون 
التحدث في ذلك الموضوع شديد الحساسية بالنسبة لي. 


اعد يد 
انضم قطز إلى سيارتي؛ بينما لحق بنا بعض العساكر في 
رحلتنا إلى بيت دينا التى تقطن فى مجمع سكني بالقاهرة 
الجديدة يبعد بضع دقائق عن قصر أبيها. 


سمح لنا فرد الأمن بالدخول بعد أن تفخّص كارنيهات 
الداخلية؛ وكأننا في كاليفورنيا ويجب أن أشهر شارتي الشرطية 
كما في الأفلام الأمريكية. 


أل أحد يمتلكها في مصر سوى محمد رمضان, ثم وصلنا إلى 
فيلّنها برفقة فرد الأمن الذي ضغط جرس الباب ليفتح لنا 
حسين مرتديًا ملابس تنبئ بانه على وشك الخروج. 

رفع قطز أمر التفتيش في وجهه: 

أمر التفتيش يا حُسَين بيه. 

نطق حروف الاسم باللغة العربية الفصحى وبنبرة ساخرة: ثم 
أشار إلى العساكر يقودهم صيدناوي: 

ابتسم لنا حسين ببرود يفوق برود صهره, ثم تنحى جانبًا حتى 
نمر نحن ورجالنا. 

وقع نظري على جواز سفره الأمربكي الموضوع على الطاولة 
بجوار تذكرة سفرء واستطعت أن المح حقيبئي سفر متخمتين 
استعدادًا لسفر قد يطول. يبدو أنه على وشك المغادرة إلى 
الولايات المتحدة الليلة. 

راحت الأفكار تتقافز فى عقلى. 

انتشر عساكرنا لتفتيش كل ركن في الفيلًا لعلهم يجدون سما 
من أي نوعء بينما طلب قطز بمنتهى الأريحية من خادمة البيت 
النيجيزية هاء وقهرة: 

لا أعلم من أين أتى بالثقة ليشرب فى بيت نشك أن صاحبته 


سممت اختهاء. خصوصًا ان حسين راح يتابعه وهو يحتسي 

فنجانه بنظرات كره وغِلء وكأنه يخطط لتسميمنا نحن أيضًا. 
تجاهل قطر تلك النظرات المبغضة: وساله ببرود: 

هو إنت ومدام دينا متجوزين بقالكم قد إيه يا دكتور جسين؟ 
حُسَين! 

- أيوه برضو بقالكم قد إيه متجوزين؟ 

تلات سنين. 

ومفيش اولاو؟ 

-ل. 

- اتجوزتوا هنا ول في أمريكا؟ 

في أمريكا. 


يعني جوازكم وطلاقكم خاضعين للقانون الأمربكي مش 
لمحكمة الأسرة المصرية؛ صح؟ 

- وده يفرق معاك فى حاجة؟! 

لا أفهم الغرض من أسئلة قطز التي لا يعتد بها سوى مفيدة 
شيحة في برنامج «الستات ما يعرفوش يكدبوا». ولم أرَ 
للأمر تفسيرًا إلا أنه يود أن يضيّع الوقت ويتظاهر باهتمامه 
التام بعدم اكتراثه بتلك الزيارة وأنه يود الانتهاء منها في أسرع 
وقت ليعود لقراءة رواية أسيا خضر ومغازلتها. 


قطعت أسئلة قطز الهشة مقتحمًا صلب الموضوع: 


بقالك قد إيه عارف إن دينا بتبعت الرسايل دي لأختها؟ 


من يومين. سهير ورتنى ال«126558865» . 

زفر متضايقًا: 

انا مفيش حاجة بيني وبين سهير. الموضوع كله سوء تفاهم 
وغيرة زايدة من دينا. بحكم إني طبيب نفسي كنت باتقرب 
من سهير عشان أساعدها تتخطى موت خطيبها. العيلة كلها 
اتخلت عنها من ساعة ما بقت رقاصة. وحتى فى أزمتها دي 
واشمعنى إنت؟ 


«©11 ©1222115) ؟ 
قالها بضيق غير مبرر» فاوضحت له: 


إشمعنى إنت مهتم بيها لدرجة إن أختها بعتنلها رسايل 
تهديد قبل موتها بساعتين؟ 


نظر إلىّ وهو يتفحصنى بابتسامة هادئة من رأسي حي 
قدمّي, ثم قال: 


بارانويا الشك اللى عندك سببها وظيفتك ول دي طبيعتك 


إنت فاكر إني مجهز شنطي عشان فيه دليل ضدي وعايز 
أهرب: مع العلم إنك لو سألتني وسألت كل اللي يعرفوني 


صرت 7 


هيقولولك إني كل سنة باسافر في التوقيت ده لمدة شهر عشان 
أقعد مع ماما في نيويورك! إنت قلقان تشرب فنجان قهوة 
في بيتي لمجرد إن أخت مراتي مانت متسممة! شاكك فىّ 
إني شريك في جريمة أو منفذها بنفسي لمجرد إني باقولك 
إني مهتم بشخص لأغراض إنسانية بحتة بدون أي مصلحة 
شخصية! إنت حتى مش واثق في قدرات زميلك. ومش مديله 
فرصة يستجوبني! أنا عارف إن الشك بيساعدك في شغلك, 
بس صدقني, هيدمرلك حياتك وعلاقتك بكل اللي حواليك! 

ابتسمت ساخرًا وأنا أحك أذني, ثم قلت: 

جو «اتعلم التحليل النفسي بدون معلم» ده ياكل أوي مع 
المراهقات اللي بيجولك العيادة. لو قعدت مع واحدة فيهم 


وقلاتلها الكلمتين دول هتقولك «أوه! واو! إنت إزاي فاهمني 
كده». وهتديك رقمها على طول. إنما أنا هاسحبك إنت 


وشهاداتك وباسبورك ولسانك المعووج ده على القسم وابقى 


فهمهم هناك الفرق بين حسين وحَسّين. 
المفروض أخاف؟ 


الموضوع متوقف على اللي مدام دينا هتقوله في حقك. 
مش معنى إن هي اللي بتبعت رسايل لسهر إن هي اللي 
سممتها. 


وإيه اللى يقبت إن أنا أو دينا اللى سممناها؟ 


في الشغل. 

- يوم الجمعة؟ 

- شركنها امريكان. 

وماله. نروحلها الشركة. 
أناء ساعات عملهاء لكنى ضربت بكلامه ومخارجه الأمريكية 
المرتعشة عُرض الحائط. خصوصًا أن رجالنا لم يجدوا أي خيط 


العائلة. 


ييلييان 


تبعنا حسين بسيارته الفارهة التى يحتويى ثمنها على ستة 
أصفار.ء حتى وصلنا إلى الشركة التى تبعد عن الفلا مسيرة 
عشر دقائق. 

دخلنا المبنى الشاهق المكرّن من أحد عشر طابقاء وفور أن 
لمحنا موظف الأمن أسرع صوب حسين قائلًا بنبرة متوترة: 

دكتور حُسَينء إحنا بنحاول نكلمك من الصبح: حالة الربو 
جات تانى لمدام ديناء ودكتور الشركة معاها فوق لحد ما 
الحركة غير عادية في الطابق كله. 

الموظفون يملأون ممر غرف الاجتماعات؛ وعلى يمين الممر 
غرفة بابها مفتوح, تتقلب دينا على ارضيتها وهي تعاني من 

نوافذها الزجاجية العملاقة مفتوحة. 


ركض حسين نحوهاء فاستوقفه الطبيب صائحًا: 

-يا جماعة ارجعوا وراء التّفس! 

ألقى حسين نظرة على دينا وهو يصيح في الطبيب: 

إيه اللي بيحصل؟! دي مش نوبة ربوا 

مش عارف. أنا مش فاهم حاجة. 

استمرت التشنجات؛ وتضاعف الاختناق, ثم انتهى كل شيء! 
ارتخت أوصالهاء وسكنت أطرافهاء وانقطعت أنفاسها. فجس 
الطبيب نبضها وحاول إنعاش قلبهاء لكن لا أمل! 


البقاء لله يا دكتور حسين. دي سكتة قلبية. 


حين أعلن خبر وفاتهاء فهمت لماذا بدت تشنجاتها مألوفة, 
فهى لم تختلف قَطَّ عن تشنجات أختها التى رأيتها فى الفيديو 
قبل أن تلفظ أنفاسها الأخيرة! 


نقّلت نظري بين كوب الشاي الأخضر المملوء حتى منتصفه 
على الطاولة؛ وبين بخاخة الربو التي تقبض عليها باصابعها 
المتيبسة؛ وهكذا أدركت سبب تلك الرائحة الغريبة التى غزت 
الغرفة؛ إنها كما وصفتها سهر: رائحة «لُوز مُرُ». 

أرسلت الرسالة العشرين إلى دليلة على تطبيق الواتسآب, 
فوصلتها الرسالة وتأكدتٌ من قراءتها لهاء وتعنّدها أن تظهر 
أمامى «أون لاين» ولا تجيب» ثم كتبت لها مغعاط]: 

«طيبء لما تفوقى إن شاء الله وتعقلى كده. ابقى كلمينى 
عشان أنا مليش فى العبط ده». 

وقبل أن أضغط على زر الإرسال أعدت قراءة الرسالة, 
فوجدتها حادةٌ بعض الشيء. وأظنها ستزيد من غضبها. 
فمسحتها سريعًاء ثم أخذثٌ نفسًا عميقًا وكتبت غيرها: 

«خلينا نتكلم بدل ما تفضلى متضايقة. 

يا ربت تردي علي أول ما تقدري». 
الرائد نوح الألفى وحش قسم المباحث الجنائية؛ إلى الصيدلى 
طارق عثمان زوج أختي الجبان! 


يبان 


عغدت إلى مسرح الجريمة الذي انتشر فيه رجالك البحث 
الجنائي. ووقفت على أطرافه برفقة قطز المنشغل بتأمّل 
السنقف» زكانه لوحة قبية مهيبة لكاتدرائية» وليس مغره تق 
تتراص فيه بلاطات الجبس الأبيض الممل. 


صرح 0 


التفت. فكان المنادي هو أمل زاهي مدير أمن الشركة الذي 
يشبه الحراس الشخصيين لرجال الأعمال المترددين على 
الملاهي الليلية. يبدو في الأربعينيات. عضلاته نافرة تصرخ 
من أسفل قميصه الداكن. لديه حاجبان غزيرا الشعر. عوضه 
الله بهما عن شعره الذي هجر رأسه الأصلع الذي يشبه مؤخرته 
من فرط ضخامته. 

وضعت هاتفي في جيبي لأنتبه إلى كلماته التي كانت تخرج 
بصعوبة وكأنه جالس على خازوق شفافء ثم سألته: 


خير يا أستاذ أمل؟ 

الموظفين عايزين بمشوا:. رجالتكم نتشوهم واحد واحد. 
ومحدش معاه سم زي ما حضرتك بتقول! 

زي ما وضّحتلك من عشر دقايق يا أستاذ أمل؛ لما طلبت 
منى نفس الطلب للمرّة السادسة, ما ينفعش حد يمشى غير لما 
ناخد بصماته. عشان نستبعد البصمات دي عن أي بصمات 
غريبة في المكان. 

حضرتك الشركة شغال فيها 57١‏ موظفء و... 

وكنتوا هتسهلوا علينا الإجراءات لو حاطين كاميرات 
مراقبة في كل غرفة اجتماعات,. بدل ما إنتو حاطينها في 
الكوريدورات والكافتيريا بس! 

حضرتك ده بروتوكول 55 الشركة. ما ينفعش نحط 
المعلومات اللى بتتقال فيها! 


- هو إيه الاستيكر ده يا أستاذ أمل؟ 

قالها قطر الذي قطع حديثنا فجأة. مشيرًا إلى لاصقة 
مثلثة صفراء عليها رسمة جمجمة سوداء وخلفها عظمتان 
متقاطعتان. ملصقة على طرف بلاطة جبس فوق الكرسي 
المقابل لطاولة الاجتماعات التى كانت دينا تلفظ أنفاسها 
الأخيرة بجوارها. 

أجابه أمل بتعبيرات الألم نفسهاء وكأنه مُحرّجَ من أن يطلب 
الذهاب إلى المرحاض: 

دي علامة السم حضرتكء بيحطها فريق مكافحة الحشرات 
كل شهر بعد ما يرشوا المبنى كله و... 

- يعني البلاطة دي تحتها سم فران؟ 

مظبوط كده. 

تبادلت مع قطر نظرات نحو الكرسى الذي تعلوه البلاطة 
الملصقة عليها علامة السم. 
أحدهم وقف على الكرسى ليصل إلى البلاطة. 

- مين اللى كان في الأوضة دي مع دينا؟ 


- مفيش حد. كانت في فيديو كول مع المقر الرئيسي في 
واشنطن. 

أومال مين اللى وقف على الكرسى وجاب السم من تحت 
البلاطة؟ 

وقف قطز يلاحظ حسين الجالس على كرسي في آخر الممر 
واضعًا رأسه بين كفيه وهو يرتجف باكيّا. فخرج قطز دون 
مقدمات, بينما أجابنى أمل: 

أنا يا فندم اللي وقفت على الكرسيء بس مش عشان 
أجيب السم. شركة مكافحة الحشرات سابوا البلاطة دي 
متزحزحة شوية بعد ما حطوا السم إمبارح» وأنا لاحظت المنظر 
ده الصبح. فطلعت عدلتها بنفسي عشان ما تقعش على حد. 
وبلغت الهاوس كيبينج ينضفوا الكرسي مكان جزمتي؛ بس 
تقريبًا نسيواء أو كانت دينا دخلت وبدأت الكول بتاعتها فما 
حبوش يقاطعوها. 

فيه حاجة تثبت إنك طلعت على الكرسي عشان بس تعدل 
جفلء وكان الخازوق الشفاف خرج من نافوخه. ثم قال بنبرة 
تحمل اشمئزارًا عظيمًا مني: 

اتسممت؟! الدكتور نفسه قال دي سكتة قلبية و. . 

س سؤالء فيه حاجة تثبت إنك عدلت البلاطة وبس؟ 


ج جوابء كونفيدوكس . 


- عروستي ! 

ده نوع السم اللي بنستخدمه للقوارض2, خش على جوجل 
هتعرف إنه سم مش بيقتل البالغين» آخره يسبب طفح جلدي لو 


ورقة بيانات سلامة المادة المستخدمة تقراها بنفسكء أو 
أقولك على فكرة ألطف؟ 

ذات الملصق, ثم التقط كيسًا شفافًا فيه حبات قمح مصبوغة 
بمادة زرقاء, وألقاه على الطاولة قائلًا بنبرة حادة: 

خلي رجالتك يحللوه بنفسهم. 

هدي أعصابك يا أمل؛ إحنا بس... 

دخل قطر وسحبنى من ذراعى فجأة, قاطعًا حديثى مع أمل 
الذي لم أعد أفهم هل هو غاضب أم متألم! حتى خرجنا من 
غرفة الاجتماعات وابتعدنا عنها تمامًا. 


يليان 
- إنت قافش حرامى صنادل يَلّه؟! فيه إيه؟! 
اسرع قطز يخبرني: 


حسين هو اللي قتل دينا وسهر. 


عشان حسين ودينا اتجوزوا في امريكا. 


أنا مش فاهم حاجة! 

أدخلني غرفة اجتماعات خالية من الموظفين؛ ولا يوجد بها 
سوى تلك الرواية اللعينة لآسيا خضر. موضوعة على طاولة 
الاجتماعات العملاقة المقابلة للسبورة البيضاء المعلّقة على 
الحائط. فزفرت. وصِحت ضاغطًا على أسناني: 


إنت سايبنى أعصر فى الموظفين وقاعد تقرالى فى الرواية 


دي و... 


لم يبال بحديثي؛ واتجه نحو السبورة وفي يده قلم أحمرء ثم 
بدأ يدرّن الكلمات وهو يحدثني: 


- إيه المشترك بين موت سهر وموت دينا؟ 
كتب على السبورة وكان يقرأ ما يكتبه بصوت عال: 


- «#سم». بس المعمل الجنائى بيقول سهر ماتت بسكتة 


هتقولي ناني إنه قضاء وقدر و... 
لأ هاقولك. . . 

كتب على السبورة قارنًا: 

«سم . لا تظهر آثاره في التشرب . 


اقتربت منهء وقد بدأ يسترعى انتباهى. أخيرًا استفاقت خلايا 


السم دخل في جسم الاتنين عن طريق التنفس» يعني... 

كتب كلمتين على السبورة: 
«غاز سّمى». 
- سهر عن طريق الفيب؛ ودينا عن طريق بخاخة الربو! 


السر في كلمة ريحة «لُوز مُّر» اللي سهر قالتلك عليها؛ 
كنت سمعتها في حلقة المسلسل الوثائقى اللى شفته إمبارح 
مع طارق؛ كانت حلقة اغتيال ليف ريبيت. 


بدأ يرسم جهارًا ما. وبضع بعض المعادلات الكيميائية مثل 
بروفيسور محترف: 

سنة ,١14017‏ جهاز الاستخبارات البريطاني بعت القاتل 
المحترف ستاشينسكي ومعاه مسدس مخصوصء بسيط 
الصنع, لكن أثره قاتل؛ لأن فيه أنبوبة ضغط جواها حمض 
البروسيك؛ وبتنتهي بكبسولة تفجير فوقيها زرار وكأنه جهاز 
قدح. بحيث إن أول ما تدوس على الزرار كبسولة التفجير 
تنفجرء وتسخَّن حمض البروسيك اللي في الأنبوبة. فيطلع غاز 
سام بيسبب سكثة قلبية تؤدى لموت الضحية لو استتشقته 
مباشرة بالجرعة الصحيحة خلال دقيقتين؛ وبدون ما يسيب آثار 
على الجثة أثناء تشريحها! 


قصدك إن حد عمل كده في الفيب بتاع سهر, وبخاخة الربو 
بتاعة دينا؟ 


بالظبط. المعمل الجنائى كلمونى دلوقت وأكدوا عليّ إنهم 
ما لقورش حاجة فى ال«110ا110» بتاع فيب سهرء بس لقوا 
أنبوبة متوصلة بزرار الفيب. وجواها آثار حمض البروسيك. 

يعنى سهر ماتت متسممة زي ما إنت قلت؛ وهمًا دلوقت 
بيحللوا بخاخة دينا اللي أنا واثق إنهم هيلاقوا فيها نفس 
الحمض ده! 

حلو الكلام» إيه بقى دخل ده بثقتك المفرطة فى إن حسين 
هو اللي قتلهم؟ 

عاد للكتابة على السبورة واضعًا دوائر على الكلمات 
الرئيسية لحل ذلك اللغزء قائلًا: 

عشان تلاقى القاتل لازم تثبت <«تلاات حاجات»: «دافع 
منطقى»؛ «الوجود فى مسرح الجريمة»؛ «سلاح الجريمة». 
التفت إلىّ شارحًا الدافع المنطقي: 

وفمًا لقانون الأحوال الشخصية الأمريكى لو ثبتت خيانة أحد 
دينا شاكة في خيانة حسين ليها مع سهرء. يمكن كان معاها 
دليل قوى على ده. فحسين قرر يقتلها وبلم حاجته وبسافر 
أمريكا عشان محدش يجيبه. أو يمكن سهر تكون اعترفت 
لدينا بنفسهاء فعشان كده قتلهم هما الاتنين بطريقة مستحيل 
إثباتهاء لأن. 

لأن كده كده التقارير الطبية مش هتلاقي السم, وهتثبت إن 
سبب الوفاة سكتة قلبية طبيعية. 


بالظبط. وبالنسبة لوجوده فى مسرح الجريمة. فهو قال 
بلسانه إن سهر ورته الرسايل» يعني اتقابلواء وبناء عليه لعب 
في الفيب بتاعهاء وطبعًا سهل يعمل نفس الحركة في بخاخة 

ربو مراته في أي وقت بحكم عيشتهم سوا! 

- وبالنسبة لسلاح الجريمة؟ إيه مصدر السم ده؟ 

د غاركفك إيه الغاز اللي بينتج عن تفاعل حمض البروسيك 
مع كبسولة التفجير وفي نفس الوقت بيُستخدم في صناعة 
المبيدات الحشرية ؟ 

علمًا وثقافة! 

هرزت رأسى كتنلميذ خائب» بينما اختطف قطر من فوق 
الطاولة رواية آسيا خضر التي لم يتوقف عن قراءتها منذ 
الأمسء قارنًا بفخر عنوانها المعقّد الذي لم أستطع قراءته 

٠١ 

طالما اعتبرتُ قطز مثل النعناع؛ إذا وضعته مع الشوكولا 

كان مناسبّاء وإذا أضفته إلى الشاي كان منعشّاء وإذا فركته 
على خلطة المحشى كان ممتارًا. 


هو في اللهو خير رفيق» وفي مطاردة المجرمين أفضل 
شريك. 


لذاء كان علئ أن أنحنى احترامًا لتحليله. وأن أعطيه 
«شابوه» أضخم من «شابوه يوسف الشريف»: 

عاش يا قطر! 

- قطز بيه يا كلب! فاكرني عمّال ألهو وأنا قاعد باصنع المجد 
بأأقل مجهود؟! 

قالها مختالاً بنفسه. وترك القلم بعد أن صرّر كل الملاحظات 
التي كتبها على السبورة, ثم أخذ يمسحها قائلا: 

حسين هو العنصر المشترك بين سهر وديناء ولأنه دكتور 
فأكيد بيفهم فى الكيمياء ده غير إنه يقدر ياخد المواد اللى 
محتاجها بسهولة من معامل المبيدات الحشرية بتاعة عامر 
البغل. 

بأمارة إيه؟ كل اللى أنا قلته ده نظرية ناقصها دليل. 
رسال دينا لسهر. 

مش كفاية. عشان كده يعني أنا شايف لو تقدر إنك تروح 
7 

- وأسأل سهر يمكن تدلنا على حاجة. ماشي. 

- وهي سهر هتديك بسهولة كده دليل على وجود علاقة شمال 


بينها بين جوز اختها؟! 


طبعًا. إنت مش عارف هى بتثق فيّ قد إيه. 


6 


بياب 


ألقت علئّ شتائم لم أسمعها فى حياتى قَطْ. 

راحت سهر تقذفنى بأقذع الألفاظ وهى تحاول أن تحمل 
الكرسى الذي يتوسط سطح بناية شقتها الدوبليكس القريبة 
من القسم. لكن لكونها روحًا ميتة عجزت عن حمل أي شيء 
لتضربنى به؛ فظلت تلعننى فقط. لنى | حت لها بإمكانية 
وجود اهتمام زائد من زوج اختها نفا: 

إنتو كلكم دماغكم وتفكيركم في حاجة واحدة, ما دام 
رقاضة تزتى رخيصة وجزابة بيرت 

داعبت نصف الليمونة الذي جف إثر ظهور سهرء. وقلت: 

أنا ما قلتش كده! 


إنت قلت اللى أقذر من كده! 


عجزت عن رفع المزهرية,» وظلت يدها تخترق كل شيء 
تحاول أن تهاجمني به. ولصدق غضبها وحنقها وثورتها أمنتُ 

بكلماتها قائلا: 

- أنا مصدقك. كان لازم بس أسألك بسبب الرسايل اللى على 
تلفونك من دينا. 

- إنت زي دينا وبابا وماماء كلكم زي بعض! 

حين يئست من محاولة رفع الأثاث وضربىي به. قررت أن 
تعتمد على يديهاء فاقتربت مني لتصفعني. لم اسمع طرقعة 
كفهاء لكني شعرت بها تخترق وجهي من الخد الأيسر مرورًا 
أمسكت بسلك عار تحت أمطار لندنية غزيرة؛ فانتفضت 
انتفاضة جعلت أسنانى تصطك ألما . 

توقف الوقت هنيهة. نظرث فيها إلى كفها مدركة قوة 
صفعتها الكهربائية؛ بينما انحنى ظهري وأنا أستند بكثّى على 
رُكبتى فى محاولة لاستعادة أنفاسى التى انقطعت من فرط 
رعشتي واهتزاز رئتي . 

خليك عندك! 


وجععتك؟ إنت كلامك بقى وجعني أكتر! 


تجلت رغبة انتقامية في عينيها الواسعتين وهى تقترب منى, 
فلم يكن أمامي إلا أن ألقي بنصف الليمونة بعيدًا حتى تنشغل 


كانت تلك اللحظة كافية لأتماسك وأجري فى اتجاه باب 

السطح الذي استدرجتها إليه لعدم قدرتي على الدخول إلى 
ركضت فوق السطح نحو المصعد. وحمدت الله على حسن 
حظي لأنه كان واققًا في الدور نفسه وكانه ينتظرني . 
26 كأ 

دخلتٌ المصعد ضاغطا على زر الطابق الأرضي وأنا أستند 
على بابه في حالة من الوهن؛ أجاهد للحصول على نسمات 
هواء خفيفة تقلل الاختناق الذي أشعر به والكهرباء التي 
انتصب لها شعر جسدي كله؛ لكن المريب أن الاختناق لم يقل, 
بل زأن. 


كل ده عشان لسحِتك قلم على وشك؟ 

الآز اتضح سبب ثقل الهواء. والذبذبات الكهربائية البغيضة 
التي يحملهاء وأدركت سبب رائحة الورد العطنة التي تملاً 
أنفاسي . 

إنها روح فتون, تقف أمامي مباشرة؛ ولا مفر منها! 

شهقتٌ متفاجئّاء والتقت أعيننا: 

عايزة مني إيه تاني؟! 

- عايزة أكمّل اللي فشلت في تحقيقه من خمس شهورا 
اقتربت إلى حد الالتصاق لتهمس لي: 


- عايزة أتعلك! 


تسو اده 7 


لم تمهلني. افترستني بطاقتها الكهرومغناطيسية وهي تعبر 


كأن أحدهم خلع عني ثيابي كلها وغطسني في الماء البارد, 
ثم أمسك سوطًا سودانيًا كافرًا وراح يجلد سائر أعضائى بسادية 
لا مثيل لها! 

ينحبس الهواء بداخلى كلما نفذت من خلالى مدّة تلو مدّة 
تلو مرّة. وكان عقلي شل وعجز عن إعطاء أنفي ورثئتي أمرًا 
بالشهيق والزفير! 

عُقد لساني. وفقدتٌ قدرتى على النطق أو الصياح: بينما 
رنينٌ طاغ يهيمن على أذتي, ثم دماء حارة تسيل من أنفي الذي 
لم يتحمل الضغط! 


وفتون معجبة باللعبة! 


تضحك كطفلة تجرّب الأرجوحة للمرّة الأولى؛ صر على 


لم يعد هناك مفر! فقدت الوعي تمامًا. 
ييلييلن 
ساد الظلام والهدوء لبرهة, ثم عاد كل شىء بقوة فجأة. 


فتحت عيتي لأجد نور المصعد النيون يرتعشء, وأنني ما 

زلت ساقطًا على أرضيته والصداع ينهش رأسي, والآلم يركل 
ضلوعيء والألعن أن فتون جاثئمة على صدري. 

اشعر بكل شيء: رائحة الورد العطنة التي تفوح منها. صوت 
مشلول. لا أستطيع تحريك جسدي قيد أنملة» ولم أستطع أن 

المرة اللى فاتث السم فشل. تيجى نجرب حاجة جديدة؟ 

تمد يدها نحو خصري حيث سلاحي؛ تُخرجه من جرابه المعلّق 
تضغط على الزناد؛ ثم طا| ١١١١١١‏ ااااخ! 

شيش 

انتفضت من مكانى لأجد الماء يُكبٌّ على وجهىء ويباغت 
عيتي في الا ولع التي 200 ا فيها. 

- اسم الله عليك. 

قالها بوّاب العمارة الذي يقف حوله بعض السكان عند باب 
المصعدء وكنت لا أزال مُلقى على أرضيته. 


ساعدني البوّاب على الاعتدال وإسناد ظهري إلى جدار 
أنفى ولطخت قميصى الأبيض الذي ابتل بالماء الذي سكبه 
علي البوّاب ل ستفيق من غيبوبتي . 


كان أول رد فعل لي أن وضعت يدي على سلاحي لأتأكد من 

وجودة, وكان موجودًا بالفعل. 

لم يكن الجزء الأخير مع فتون إلا لحظة فقدان وعي, 
استغلتها فتون لتتلاعب بعقلي وتوهمني انها تسحب سلاحي 
وتقتلنى به. 

فيك حاجة ؟ إنتث كويس؟ 

قالها البوّاب العطوف؛, فهززت رأسي وتساندت على جدار 
المصعد لأنبهضء فساعدنى بنخوة على الوقوف. 

أوقّفلك تاكسى طيب؟ 

ربَتٌ على كتفه بيد مرتعشة: وأجبته باقتضاب وبأنفاس 
595 

شكرًا. 


ابيلييان 


تخبطت في سيري وأنا أنجه إلى سيارتي. ثم جلست بداخلها 
وضربات قلبي تلكم صدري» وأخذت منديل ورقيًا أمسح 
به الدماء المتجلطة عند أنفى وأنا أنظر إلى نفسى فى مرآة 
السيارة. 

أصلحت هيئتى؛ وتجرعت زجاجة الماء الملقاة أسفل مقعدي 
منذ فترة لا يعلمها سوى العليم» وبيدين مرتعشتين وركبتين 

يكن سوى الجولة الأولى في معركة فتون. 
ليطي 

وصلتٌ إلى بيت جدتي. فركنت السيارة وقد تبدد الألم قليلًا. 

دخلت الشقة فلم أجد أحدّاء فانتهرت الفرصة للتخلص من 
كل ما يحمل رائحة الليمون التي تجذب أرواح الموتى. 

أخذت حبتي الليمون الآخيرتين» ووضعتهما في كيس 
بلاستيكي, ثم ألقيت بهما في مكب النفايات العمومي الذي 
يبعد ثلاثة شوارع عن بنايتنا. 

عدتُ إلى الشقة؛ وأغلقت علي باب الحمّام. ثم خلعت 
قميصي ورُحت أفرك بقع الدم عليه بمسحوق الملح الخشن, 
حتى اختفت البقع. ثم علّقت القميص المبتل خلف الباب. 

كنت على وشك الاستحمام لأستعيد عافيتى: لكنى تذكرتٌ 
شيئًا: البخور! 

خرجت منتويًا إشعال البخور وتوزيعه في كل أركان الشقة, 
فرائحة البخور خانقة وطاردة للأرواح المتطفلة. لكن صوت 
شخللة المفاتيح 0 الباب ونباح لق جدتى, «روي» 
و«لولو», قاطعاني. 

دخلت جدتى ومعها بعض الأكياس البلاستيكية التى فاحت 
منها روائح مختلفة؛ كانت أكثرها هيمنة هي رائحة المانجو. 


إنت رجعت إمتى ؟ 


قالتها حين لمحتني بينما الكلبان يقفزان علىٌ بتقلهما الذي 


حوجح 5 


أنهكني أكثر. فتملصت منهما قائلا: 

- هاستحمى وهانزل تاني. 

مالك؟! شكلك طالع من خناقة! 

قلة نوم مش أكتر. 

بمناسبة النوم؛ أنا حلمت حلم غريب؛ حلم من إياهم. 
مش فاهم! 


حلمت بفتون. مش حلم عاديء ده كإنها زارتني زي ما 


ضيوفك كده بيزوروك. 


تلك اللعينة لم تكتفف بمها< جمتي ومطاردة أحلام قطز ودليلة! 
إنها تتعقب جدتي في منامها! 


أشعلت البخور على الفور؛ بينما أكملت جدتي: 


- احلام من اللي إنت قلتلي عليها لما روح ميت بتزورك فيها. 
والنهارده بالصدفة قابلت سوزان في الروتاري. وقالتلي إن 


ظلت جدتى تحدق بىء وتراقبنى وأنا أشعل أعواد البخور 
وأوزعها فى أركان الصالة. 


- البخور ده عشانها ؟! 


قالتها جدتي بنبرة متوجسة وعينين قلقتين» وانتظرت مني 
إجابة» فأنت الإجابة لكن من غيري: 


قولها إنها وحشتني اوي! 

قالتها فتون التي وقفت خلف جدتي وسط دخان البخور دون 
ان تختنق, كما يحدث مع اي روح طبيعية؛ وإذ بكلبّي جدتي 
يشعران بوجودها فينبحان فى أتجاهها بشدة. 

ارتبكك؛ كيف لها أن تقف بأريحية وقد تتقلضك هن كل 
ما يحمل رائحة الليمون التي ثقوي ظهور الأرواح» وأشعلتٌ 

قالت بنبرة سادية وهي تقترب من جدتي: 


إيه أحوال قلب جدتك اليومين دول؟ شكلها محتاجة شوية 


قلتها وأنا أقف حائلًا بين فتون وجدتي التي صاحت في 
الفراغ بياس: 

- فتون! إياكِ تقربي من حفيدي تاني! 

قالتها ناظرة بالضبط حيث تقف فتون! لطالما كان قلب جدتي 
أبصر من عينيها! 

يجب أن أركزء لقد تخلصت من الليمون كله فلماذا أشم 
رائحته؟! 

نظرتُ بطرف عيني على المائدة. حيث أكياس البقالة 
فتجلى لي حل اللغز. 


نتشتٌ بين الأكياس نابشًا محتوياتها حتى وجدتٌ كيسًا 

يحتوي على خمسة كيلو من الليمون على الأقل! 

اتجهتٌ إلى غرفتي المطلة على الشارع العمومي. وأعدثٌ 
ذراعى إلى الوراء ثم دفعتها إلى الأمام بأقصى قوتى ملقيًا 
بكيس الليمون إلى المجهول. وهنا سرى مفعول البخور, 
وراحت فتون تسعل بقوة ثم هربت من الدخان نافذة من الباب 
هويت على الكرسى لاستعيد أنفاسى بعد أن طهرثتٌ البيت 
من طاقتها. 

- حبيبي »2 إنت كويس؟ 

قبَّلتُ يدها وربتٌ على راسها مبتسمًا ابتسامة كاذبة لا أظن 
إحنا لازم نشن حملة مقاطعة على الليمون. 

تركتٌ الشقة هاربًا من نظرات جدتى المتفحصة, فلو بقيتٌ 
اسفل رادارها فستكتشف رعبي من ظهور روح تلك المخملة 


مجدذاء فانا لم تطاردني روح تود إيذائي من قبل! 


١١ 
كدت أغفو في السيارة أمام القسم. لكنني لم أكن مستعدًا‎ 
لدخول عالم لفتون فيه السطوة.‎ 


شكلك مضروب بالجزمة كده ليه؟ 
دقوع إيهةا: لسه. قدامنا ليلة. طويلة:. تعال .وأنا هاعملك 
فنجانين قهوة يظبطوك. 


مشينا حتى الممر المؤدي إلى المكاتب؛ فرأيت صلاح يخرج 
من مكتبنا مغلقًا الباب خلفه. فسألته مسقطًا عليه اشمئزازي 


من كل ما مررث به خلال اليومين الماضيين: 
- بتعمل إبه في مكتبي ؟ 
- فيه مره اتثبتتث, لقحتهالك جوه., شوفها. 
ما تاخد إنت أقوالها وتعمل محضر! 
زمجر معترضًا كالكلب المسعور: 


محضر إيه يا ابني إنت؟ أنا بتاع أكشن. مش نسوان فوق 
الخمسين! شوف شغلك يا حضرة الرائد. 


رحل ضاربًا كفًّا بكف. متعجبًا من تقاعسناء فهمست لقطر: 

هو إحنا ليه ساكتين لبغل البحر ابن ال. . . 

قلنلك نلبسه قضية اتجار لبوس مسرطن, إنت اللي قلتلي 
شرف المهنة! لو مش رايق؛ أنا ممكن أشوف حكاية الست 
اللي جوه ديء أنا تخصص تثبيت. 

ليا سيدي, أنا رايق وفي القُرمة. وهو يوم زفت من أوله! 
فنتحت الباب وسعلت من رائحة صلاح الصعلوك التي عبقت 
فور أن سمعت السيدة الجالسة على الكرسي المقابل 


مكانى. 


تلك السيدة الطويلة؛ الممتلئة. عريضة الكتفين. ذات 
الحجاب الابيض الطويل الذي يغطي صدرها ومنتصف ظهرها؛ 
التي كانت متقوقعة في نفسهاء قابضة على راحتيها بملامح 
ذابلة. وكدمة حول عينها اليمنى؛ وأخرى في زاوية فمها. هي 
الدكتورة سعاد أمشير أستاذ الغدد الصماء في مستشفى قصر 
العيني . ونعم, تلك المرأة هي أمي! 


يشش 
دخل عم حمدي ليضع كوب الماء أمام والدتي المرتبكة التي 


أى خدمة تانية يا سعادة الياشا؟ 


اقفل الباب وراك وما تدخلش حد. 


هز رأسه الهزيل؛ وخرج مغلقًا الباب خلفه. وتركنا جالسين 
يلفنا الصمت. 

ظلت تنظر إلى حذائها تارة» والى أصابعها تارة أخرى , بينسا 
بقيت أحدق فى كدمتى وجهها حتى سالتنى بنبرة مترددة: 
طمني عليك. كويس؟ 

- زي الفل. 

مفيش أي أخبار عن قضيتك؟ 

- أنهي قضية فيهم؟ 


قضية اللي ما تتسمى دي.. فتون.. وصلت لإيه؟ 


ده! 

أجبتها بنظرات مريرة وابتسامة ساخرة: 

طب إوعي تحكي بقى أحسن يتحققء ولا أقولك؛ احكيه 
فى الحمّام؛ أو اعملى أى حاجة من الخرافات اللى إنتِ مؤمنة 
بيها دي! 

دابقى اذه حراثى عشان:... 

ماما! إنتِ هنا ليه؟! دا إنتِ ما رفعتيش سماعة التلفون 


حلمت بيك؟ أنا مش شغال فى نادي الجزيرة عشان أمى 


- ومين قالك إنى جايالك بصفتى أمك؟! 
قالتها بضيق وعصبية ورثثهما منهاء ثم اكملت: 


أنا جاية أقدم بلاغ» والظابط الرخم ده هو اللي قالي إنك 


- بلاغ إيه يا دكتورة؟ 

نظرتٌ إلى حقيبة يدها الموضوعة أرضًا بجوار كرسيها. 
أنظنني حقًا بهذا الغباء؟ 

- شنطتك دي؟ 

ل 

وارتبكت مفكرة في كذبة أخرى: 

شنطة ثانية. 

تمام. مين بقى اللي ضربك كده؟ 


لمست كدمتيها بأطراف أناملها برفق وكأنها تحنو على 
نفسهاء ثم أجابت مترددة: 

الحرامى. 

متأكدة إن الواد اللى لسه مثبتك هو اللى ضربك؟ 
هزت رأسها منكسرة مؤكدة المعلومة. 

رمقتني مستنكرة وقاحتي؛ لكني أوضحت: 


آسف! بس مش الحرامى اللى ضربك. الكدمات دي 


قديمة, مش من النهارده! 


تلجلجت وتلعثمت: 


أنا جايالك عشان ترجعلى شنطتي؛ دي فيها حاجات مهمة, 


7 

قاطعتها بثبات: 

ضربك ليه؟ 

هو مين يا ابني ؟ 

اللي اتجوزتيه بعد استشهاد أبويا! 

تاني يا نوح القصة دي؟ 

أبويا عمره ما هانك؛ ولا حتى رفع صوته عليكِ؛ شايفة ده 
عمل إيه؟ 


إنت شمتان فىّ؟ 


أنا عمري ما أشمت فيك. إنتٍ كرامتك من كرامتى. 

كان سوء تفاهم. هو كل ما بيشرب ب... 

دكتورة سعاد اللى حافظة كتاب ربنا وحاجة بيته تللات 
محدش فينا ما بيذنبشء: أنا عاملة اللى علي وبادعيله 
بالهداية. 

ومن هنا لحد ما ربنا يسمع منك. هتسيبيه يعمل فيك كده 
كل ما يسكر؟ 

نظرت إلى الأرض وراحت تبكي بهدوء. 

لم أستوعب أن أمى صاحبة القلب القاسى تبكى أمامى بوجه 
تملأه الآلام وعينين تنطقان بالكسرة والحسرة. 

نهضت عن مكتبي »؛ ولملمت مفاتيحي وهاتفي وسجائري 
وقداحتي؛ فانتفضت في مكانها مرتبكة: 

- رايح فين؟ 

لم أجبها. وخرجت من المكتب قاصدًا وجهتى. 

ليشي 

إنها المرة الأولى التي اصل فيها إلى وجهتي في المعادي 
دون ان اضل طريقي. وكان الغضب خيرٌ مرشد. 

تركت السيارة قبالة السوق التجاري الأشهر فى حى 
المعادي. أمام باب المصحة النفسية ‏ التى يمتلكها زوج 
والدتي الدكتور عاطف الهمشري وبعض شركائه - دون أن 


ع و15 


أركنهاء فقط رفعت فرامل اليد وأخذت المفاتيح ثم صفعت 
الباب. 

شققت طريقي في الحديقة مرورًا بمكتب الاستقبال ثم طرقة 
المكاتب وكأنى أعرف المكان ‏ على الرغم من أنى لم أدخله 

رايت المترهل, واضع الفازلين على شعره المجعدء مرتدي 
وحاول إخفاء ذلك بابتسامة مرحبة مصطنعة: 

أهلّا يا نوح, ابه 

أخرسته اللكمة الأولى التى سددتها إلى عينه اليمنى, 
فأطارت نظارته. جذبته من قميصهء وقد ضاعف الأدرينالين 
والمرارة المتراكمة منذ أن اتخذ والدتي زوجةً؛ من قوتيء وإذ 
هي وبعض الأطباء والممرضين: 


سيبه يا نوح! سيبه! 


شعرت بها تستميت للتفرقة بينناء لكنى لم أعرها انتبامًاء 
حتى رأيت فردي أمن يدخلان وأيديهما على الصاعق 
نحوهماء صائحًا بنبرة آمرة أخضعتهما: 

باحك 


توقفا في مكانيهماء ونظرا إلى عاطف, لكنه لم يعطهما 


حوجح 3 


الأمر بالرحيل فتدخلت أمي: 

دي مشاكل عائلية؛ اطلعوا بره. 

دفعتهما وأغلقت الباب, ولم يتبقّ سوانا مع ذلك الخنزير. 
أعدت مسدسيء ولكمته اللكمة الثانية عند زاوية فمه. لتطابق 
كدمتاه كدمتي أمي التي جذبتني من قميصي صائحةٌ: 

كفاية بقى! كفاية! 

نظرت إلى الستيني المتألم وأمرته بنبرة ثابتة: 

صرخث أمي فى بغلٌ: 


إنت بتعمل كده ليه؟! كل ده عشان اتجوزت؟! كل ده 


- إياكِ تجيبي سيرته على لسانك! 

- ليه؟ قديس ؟! 

صحت بها منفجرًا: 

لأ شهيد. أبويا كان وهيفضل بطل! 
صالدت بغل ذلين: 


بطل في شغله مش في بيته! أبوك ما كانش زوج مثالي. 


كانت عيشته ميري, وكلامه ميري, وطلباته ميري! 


52 ضغطت على ضروسي في محاولة مسكميتةه للسيطرة على 

انفعالاتي, ثم همستُ بصوت خرج كفحيح الأفعى: 

اسكتى! 

مش معنى إني عمري ما اتكلمت قدامك؛ وخبيت دموعي 
كانش زوج وحشء كان اب ممتاز بس زوج بشع! 

باقولك اسكتى! 

5-5 خة منه معند كش إحساس, ومش بتفكر غير في 
شغلك ومركزك ومسدسك وعساكرك وسيطرتك على اللي 
حواليك وبس, مش قادر تشغل ده... 


خبطت على صدري: 


مش قادر لا تسامح ولا تحس بغيرك ولا حتى تحبء لغاية 
ما ملامحك بقت حجر زي أبوك! 


استدرت لأرحل مكورًا قبضتي حتى لا تفلت أعصابي 
وأتهورء لكنها قفزت أمامي واستوقفتني وأكملتء وكأنها 
كانت تحلم بهذه المحادثة منذ أعوام: 


إنت عمرك فكرت أنا بامر بإيه ولا باعمل إيه عشانكم؟ 
صرخث في وجهها اخيرًا: 


عشانا؟! 
أجابت بجبروت: 


أيوه عشانكم. إوعى تكون فاكر إني صدقت فيلم الأكشن 

ده عشان محروق علىّ وخايف على مصلحتي! دا إنت ما 
صدقت تلاقي ثغرة تدخل منها عشان تمشيني على مزاجك 
وتخليه يطلقني! الحق علىٌ؛ أنا غلطانة لإني جريت عليك أول 
مايا دوبك بس حلمت بيك حلم وحش! خسارة الوقت والسنين 
اللي ضيعتهم في محاولات فاشلة عشان أحسّن علاقتنا 
ببعض! بس خلاص يا نوح, اعتبر إن أمك حَصّلت أبوك! من 
النهارده إنت يتيم الأب والام! 

أدارت ظهرها لي وذهبت إلى زوجهاء تمامًا كما فعلت حينما 
كنت طفلًا وأرسلتني إلى جدتي حتى تنعم بالحياة مع ذلك 
الذي أهانها اليوم! تركتني وقد حاولتٌ أن أسترد كرامتها وأرد 
اعتبارها! 

انسحبت من أمامهما بمزيج من الكسرة والغضبء وخرجت. 


ليشن 
وصلت إلى سيارتى فدخلتها ثم صفعت بابها بعنف. 


الذزين يرمقونني بغضب لتعطيل الطريق. 


لماذا ظننتٌ أنها ستصير أقل أنانية ؟ 


لماذا ظننتُ أنها لن تسيء إلى والدي ثانية لتبرر لنفسها 
تخليها عني ؟ 


لماذا ظننتٌ أنها لن تؤذينى كما أذتنى صغيرًا معتبرة أنى 


ملبوس ودارت بي على الدجالين والمشعوذين ليخرجوا ما 

لماذا تخيلت أن التي هجرتني طفلًا ستتمسك بي شابًا؟ 


والأهم من ذلكء لماذا لو اع كلب في صدري من غضب 
وثورة في وجهها بدلا من كبته بين ضلوعي والشعور بتلك 
الحسرة المؤلمة؛ والاكتفاء بالضغط على فكي اللذين التهبا 
وكادت تتفتت ضروسهما ؟ 

رُْحت أصبٌ جام غضبي على مقود السيارة. فكورثٌ قبضتي 
وظللت أخبط عليه خبط عشواء؛. فتصاعد صوت البوق مع كل 
خبطة؛ وراحت بعض قطع من المقود تتطاير حتى خرب البوق 
تمامّاء وظل صوته يدوي بلا توقف. وكأنه ينذرني لأنوقف عن 
خبطه؛ ثم شعرت بالوخز في يدي وأصابعي وقد دميت, فألقيت 
برأسي فوق المقود لاهثّاء وكاني أنهيت سباق الألف ميل, 
وكنت أتصبب عرقًاء وإذ ببابي الجانبي يُفتح. فالتفت لأجد 
دليلة تدخل حاملة حقائب تسوّق. وعلى وجهها هلع بيّن: 


فيه أبه؟ 
ليها - ا 


حملقتٌ فيها بلا رد فنظرت إلى يدي المجروحة برعبء 
وألقت حقائب التسوق فى الأرضية؛ وسارعت بإخراج مناديل 
مبللة من حقيبتها. ومسحت الدم عن يدي: 

عملت فى نفسك كده ليه؟ إيه اللى حصل؟! 


نظرت إليّ طالبةٌ إجابة؛ لكنى لم أجدٌ صوتى ولم أستدل على 
كلمات. 

تنهدت في محاولة لتهدئة روعهاء ولتتدارك الموقف: 


أنا كنت طالعة من المول وشفتك خارج من المستشفى دي 


متعصب . إنت ليك حد جوه؟ 
ظلل.. أنظر إليها شاعرًا بأنني أتآكل وأتقطع من الداخل. 


زاد قلقهاء لكنها حاولت ان تتحلى بالصبر والهدوء. فوضعت 


أنا هنا . 


خفتت ضجة بوقي الذي خرب. وصوت السيارات من 
حولناء وكل الضجيج الذي يسود الشارع؛ وكل الألم الذي في 
رأسي , والأسى الذي ينبض به قلبي؛ وإذ بي ألقي بنفسي بين 
ذراعيهاء لتتحسس شعري وتربت على ظهري وتقبّل جبيني, 
كاني رضيعها. 


انهمرت أمطار السكينة التي بعثتها لي روحهاء لتطفئ لهب 
الحسرة بداخلي. وكأن ثقبًا أسود قد ابتلع كل المشاعر التي 
تركل أحشائي بوحشية. لم هد لم أصلدق أنني أبكي 
في حضن امرأة دون أن أشعر بالخزيء أو العارء أو التقليل من 
نظرتي الذكورية إلى ذاتي. ولم أتخيل أن العناق خير دواء, وأن 
البكاء بين ذراعي من تحبك هو حقٌ للرجال أيضًا. 

درك حول الميدان نفسه ما لا يقل عن خمس دورات, حتى 
قررت أن أدخل شارعًا جانبيًا ضيقًاء وأركن السيارة تحت 
الأشجار المتعانقة ليستظل بها كلانا. 


لا أعلم إن كانت قد فهمت شيئًا مما تمتمت به لها. لكنى 
لم أبكِ هكذا منذ استشهاد أبى, حتى وقتها تعمدت أن أبكى 
علمنى أن البكاء من شيم النساء. ولكن ربما كان مُخطئًاء 
فما البكاء سوى تهذيب للنفس الغرور والذات المتعالية التى 
توسوس لصاحبها بأنه لا يُهزم ولا يُكسر. كحجر اختال بنفسه 
حتن أنت السيول وتخرية وازاحث كبرياءة: 

اليوم انقشعت الغيوم: وصفت السماء؛ وأشرقت الشمس 
إلى وتحتوي مشاعري المتناثرة. 

التفت إلى المرآة الجانبية حتى أغلقها كى لا ترتطم بها 
السيارات المارة» فلمحت منظر عيتى الدامعتين المتورمتين 
مددت يدي لحو درج التابلوه, واخرجك نظارتي الشمسية: 
لكن دليلة أمسكت راحتي ومنعتني من ذلكء, وكانها ترفض 
تركت النظارة؛ وبحثت عن سجائري. حتى أقلل من وطأة هذا 
التوتر. 

كان لازم تخرّج اللى جواك. الحالة اللى إنت فيها دي 


اشعلت سيجارتي وتكلمت بصوت رزين: 


كنت عايزانى أعمل إيه يعنى؟ 


تحن على نفسك شوية بدل ما إنت نازل فيها جلد كده. 
ضحكتٌ ساخدًا بمرارة؛ 

أصل أنا قلبي حجر زي أبويا! 

صمتت لثوان وهي تنظر إلَيّ بحنان: 

عارف أنا حبيتك ليه يا نوح؟ مش عشان قصتنا القدر كان 
أنا حبيتك عشان الدنيا قسيت عليكء: بس إنت فضلت حنين. 
إنت اتحرمت من الأب اللى هو الأمان والسندء ومن الأم اللى 
هي الحنان والدفاء بس برضو قدرت تكون ليّ أمان ودفا. 

ما هو بابا ما اختاركش لىّ من فراغ يعني! 

لماذا عقلي يزخر بالأفكار ولساني يعجز عن الكلام؟! 


اجتاحنى شعور بأنى لا أستحق حنانهاء فقد أفقدتها صوابها 
بالأمس, وكنت سخيفًا غليظاء وها هي تقابل قسوتي بحنان 
وتفهُم لفوضاي العاطفية. 


قلت يدها قائلا: 

أنا آسف يا دليلة ع اللي حصل المرّة اللي فاتت و... 
مش وقته يا نوح. 

- لأ وقته. أنا مش عايزك تشيلي جواك حاجة من ناحيتي. 

أنا مش شايلة منكء أنا بس خايفة. إحنا كل ما نتكلم عن 
علاقتنا جد تهرب من الموضوع بالهزار. لحد ما حسيت إنك 
نظرت إليها متفاجًا وشاعرًا بالذنب. 

يا لي من أحمق يظن نفسه عالمًا ببواطن الأمور وهو لا يدرك 
سوى قشرة من مشاعر حبيبته. 

أنا آسف! أنا آسف إنى وصلتلك إحساس زي ده! بس أنا 
عمري ما... 

النهاية تطلّع مشاعرك بطريقة سلبية توجد بينا جفاء مش عيب 
ترمى نفسك فى حضنى أول ما الدنيا تتعافى عليك. أنا مش 
هاعايرك بأي لحظة ضعف أو خوف! أنا صندوقك الإسود يا 
نوح! 

عجزت ثانية عن الكلام: فتركت لعيتى العنان»؛ فكلانا يتقن 
لغة الأعين وايصال ما يعجز اللسان عن توصيله. 

الهدنة الوحيدة التى حصلت عليها فى يومى. 

لم أرد عليه. فعاود الاتصال مرتين؛ فأجبته مضطرًا: 

انجز يا عم الخازوق! 

-تعال القسم فورًا. عندنا ضيوف. 


ينلييلن 

كان قطز واققًا فى الطرقة أمام باب مكتبنا يدخن سيجارته 
على عجلء, ويتحدث فى هاتفه بنبرة تؤكد أنه يخاطب محبوبته 
ذات الابتسامة الكثيبة آسيا خضرء بينما وقف عم حمدي حاملا 
صينية عليها فنجان من القهوة وزجاجة مياه معدنية أعرف أنها 
لا تخرج إلا للضيوف المهمين. 

أخبره قطز وهو يشير إلىّ أن أسرع: 

خُطلها الحاجة واقفل الباب. محدش يهرّب ناحية المكتب. 
أوامرك يا باشا. 

ابتلع الأنفاس الأخيرة من سيجارته قبل أن يخمدها فى 
المرمدة الطويلة المستندة إلى الحائط. ثم اقترب منى وهو 
ينهى المكالمة؛ قائلًا بنبرة متعجلة: 

- عملت إيه مع طنط سعاد؟ 

مش وقنه. إيه اللى حصل؟ 

المعمل الجنائى أكدوا إن بخاخة الربو بتاعة دينا فيها 
حمض البروسيك, ومتركبة بنفس طريقة فيب سهرء بس الجديد 
إن حسني لقى شعرة مقصّفة مشبوكة في زرار البخاخة. 

يعنى إحنا معانا حمض نووى نقدر نعرف بيه هوية القاتل؟ 
اللى بيعرفنا هوية القاتل الفردية لكن الشعر المقصّف مفيهوش 
غير حمض ميتوكوندري . 

قطز! أنا مش فاهم حاجة من كلام «ناشيونال جيوغرافيك» 
بتاعك ده! 

-لأ. إنت تصحى كده عشان القضية دى كلها قايمة على 
النووي اللى في الدم واللعاب وجذور الشعر وأنسجة الجلد. 
الميتوكوندريا بتكشف بس جنس صاحبهاء راجل أو ست: 
وهل توجد قرابة من ناحية الأم ولا لأأ. فمثلًا الأخوات والأحفاد 
هيبقوا عندهم نفس الحمض الميتوكوندري. فهمت حاجة؟ 
قصدك هنقدر نعرف هما قرايب من الأم ولا لأ. ونعرف 
بالظبط. الشعرة المقصّفة اللي لقيناها دي قارناها بشعر 
سهر ودينا فما طلعتش متطابقة. 

يعني القاتل مش قريبهم من ناحية الأم؛ وده ينطبق على 
حسين ٠.‏ 

لا ما ينطبقش عليه لأن الشعرة طلعت بتاعة واحدة ست. 
شّفت؟ إن أنا عندي حق من الأول. اللى عملتها واحدة 
أيوه يا سيدي ست. خد بقى المعلومة ديء بعد ما أقصينا 
بصمة دينا وحسين عن البخاخة؛ لقينا بصمة جزئية مجهولة 
الهوية. 

يعني فيه حد رابع في الصورة غير سهر ودينا وحسين؟ 
مظبوط. بس عارف بقى مين اللى هيدلنا عليه ؟ 

أكيد الضيف المهم اللى قاعد عندك فى المكتب وإنت 
منزّله ميه معدنية. يطلع مين بقى؟ 

غادة الشماع! 

- ودي عايزة إبه؟! أنا كنت لسه عندهم في البيت والمفروض 
مش عارف يا نوح؛ ادخل شوفها عايزة إيه عشان أنا لازم 
اروح مشوار مهم دلوقت. 

وحياة أبوك يا قطز ده مش وقت راندفوهات مع آسيا! 
راندفو إيه يا تافه؟! آسيا ابنها عنده مشكلة فى القلب 
مولود بيهاء وأنا رايح معاها للدكتور, الراجل الحقيقى ما 
يبانش غير في الأوقات دي. شوف إنت غادة وأنا مش هاتآخر. 

“د “أذ 

الأربعينيات: وهذا لقب يناسب ملامحها الأندلسية التى زادها 
الحزن والرثاء هيبة. 

كانت المرّة الأولى التى أرى فيها المذيعة الشهيرة غادة 
الشماع من دون شعرها المستعار ذي اللون الأحمر المائل 


إلى الأرجواني. كان شعرها الطبيعي أسود هشّاء تتخلله بضع 
خصلات رمادية فشلت فى ستر خفته. إن كانت تلك المليونيرة 

عاجزة عن معالجة قلة كثافة شعرها فماذا أفعل أنا؟! 

أنا مش حابة إن عامر يعرف إنى اتكلمت معاك. ما ينفعش 
يوصله إنى باساعدك! 

قالتها وهى تضع الفنجان فارعًا فوق المكتب. فسألتها 
مندهشًا: 

- وإيه اللى يخلى جوزك مش عايزك تساعدي الشرطة تقبض 
على اللى قتل بناتكم؟! 


لأنه مش قادر يتقبل حقيقة إن اللي قتل بناتي؛ هي بنته من 
مراته الأولى! 


ألقت غادة نظرة على مكتب قطز المرتب الذي تتوسطه رواية 
«السيانيد»: وعلى ظهر غلافها كُتبت نبذة عن الرواية تليها 
نبذة عن المؤلفة آسيا خضرء وتعلو النبذتين صورة كثيبة لها 
بالأبيض والأسود. 

ابنتسمت ساخرة وهى تسألنى: 

حتى إنت بتحب أسيا خضر؟ 


الأولى؟ 

لم أخطر قطزء توجهت بمفردي إلى فيلا عتيقة من طابق 
واحدء يحيطها سور متداعء ولون دهانها رمادي تهارت معظم 
قشوره, والنباتات الرخيصة والحشائش الذابلة تنتشر في 
حديقتها الضيقة. 


كان باب حديقة فيلا آسيا الصدىٌ مفتوحًاء فقررت أن أعبر 
منه وصولا إلى الباب الأمامى. 

أهلّا وسهلًا. 

قالها صوت عذب أتانى من يساريء فالتفت لأجد سيدة ربما 
أنهكها العمر لكنه لم يُبدد حسنها. 


كانت رشاء لكن بدا شكلها مختلفًا كثيرّا. الملامح نفسهاء 
لكن الهالة والتعبيرات مختلفة. فعوضًا عن شعرها الأسود 
الطويل اللامع؛ أصبح شعرها رماديًا قصيرّاء ووجهها نحيقًا. 
يستحيل أن يكون قد تغير هكذا منذ عيد ميلاد ابتي نادية 
الذي لم يمر عليه سوى ثلاثة أيام! لقد صارت عظام وجنتيها 
ناتئة, وتلاشت ابتسامتها المبهجة لتحل محلها تعبيرات باردة 
جافة, تمامًا كاسيا! 

كان قوامها النحيف قعيدًا على كرسي متحرك؛ لذلك لم أرها 
بوضوح من خلف سياج سور الحديقة؛. حيث جلست في الركن 
ممسكة بيدها التي يغلفها قفاز طبي بلاستيكيء فأرًا ميثًا 
أخرجته لتوّها من مصيدته بعد أن ابتلع المّعم؛ ولم تبدٌ عليها 
أي علامات اشمئزاز أو انزعاج من إمساكه. 


سر جم 173 


مساء الخير. سلامتك يا رشا! 
ضحكت قائلة: 
أنا زاوية ثواء رشا. رشا جوه. أقولها مين؟ 


التوأم وليست رشا نفسهاء فالاختلاف واضح.ء لكن ربما بسبب 
كثرة الإرهاق وقلة النوم فقدت تركيزي. 


- نوح اخو نادية. 


قلتها وأنا أحدق بها مشمئرٌاء وهي تضغط على الفأر وتضعه 


شكلك بتخاف من الفيران. 


فهززتُ رأسي مبررًا: 

باقرف منهم! 

أنا ورشا كنا بنلعب بيهم في الكلية. 
- سمعت إنكم كنتوا في كلية علوم. 
- مظبوط. آسيا اللي قالتلك؟ 

لأ غادة الشماع. 


رمقتني بحدة وهي تخلع قفازها وتلقيه في داخل الكيس 
نفسه مع الفأرء ثم تربط الكيسء وقالت: 

كان المفروض تقدم نفسك بوضوح. إنت جاي بيتي بصفتك 
نوح الظابط. مش نوح أخو نادية صاحبة آسيا! 

أنا جاي عشان غادة الشماع بتتهم آسيا إنها قتلت بناتها 
الاتنين! 

عرفت منين إنهم ماتوا مسمومين؟ 

ابتسمت راوية ساخرة, ثم أوضحت بغرور لا يختلف كثيرًا عن 
انا بنت البروفيسور عاصم توفيق, والأولى على دفعتي اربع 
سئين؛ وعاملة دراسات ما عملهاش حد فى بلدك! أنا حافظة 
الكيميا والسموم زي كف إيدي! تفتكر مش هاعرف أعراض 
التسمم بغاز السيانيد اللى كان من أهم المواد اللى باتعامل 
معاها وأنا بابني المصنع لعامر البغل؟! 

نفس الغاز اللى عامر أتسمم بيه سنة .١99١‏ 

قصدك اللى سممنى بيه! 

دفعت كرسيها حتى مكب النفايات لتلقي بالفار, بينما 
-سنة ١191‏ عامر لعب في تركيبة المبيد وإحنا بنجربيها. 


وسممنا إحنا الاتنين. هو كان واخد المضاد السّمى وعامل كل 
احتياطاته؛ إنما أنا زي ما إنت شايف! 

قالتها مشيرة إلى ساقيهاء وأكملت: 


- ربنا نجدني من الموت. بس من يومها وانا ما وقفتش على 
رجلي تاني! 


- بابا قبل ما يموت كان مأمّن على حياتي أنا ورشا بمبلغ 

كبيرء وعامر وقتها كان مزنوق في فلوسء فحاول يقتلني 
ويخلي الموضوع كأنه إصابة عمل غير مقصودة. ما اكتفاش 
إنه أخد ورثي كله وأنا عايشة عشان يبني بيه المصنع اللي 
ما طلعتش منه بجنيه أصرفه حتى على علاجيء. كمان كان 
عايز يقتلني عشان يتمتع بفلوسي وأنا ميتة هو والحشرة اللي 
متجوزها! غادة كانت حتة سكرتيرة في المصنع. اتجوزها 
سنتين في السرء وأول ما أنا قعدت على الكرسي وبقى ضامن 
إن الفلوس والإدارة كلهم يخصوه, طلقني وأعلن جوازه منها 
لما حملتله في أول طفل! 


رمونا أنا وبنتى رمية الكلاب! ودلوقت كمان عايزين 


يشنقوها؟! إنت شايف إن ده عدل؟! 
أنا مش بادور على العدل. أنا بادور على الحقيقة! 
الحقيقة إن بنتى عمرها ما تكذي حد. 


بس مش «ه اللى المحاضر بتقوله. رشا وآسيا اتعرضوا 

مش حقيقى. أآسيا ما عملتش حاجة غير إنها طلبت من 
أبوها فلوس عشان عملية ابنها. طاهر عنده مشكلة فى القلب 
مولود بيهاء وتكاليف العملية تفوق طاقتنا المادية. إحنا عمرنا 
ما طلبنا منه قرش غير لما جوز أسيا الله يرحمه اتوفى؛ و.. 
واوا 

قالها صوت ناعس يخرج من باب البيت الأمامي. فنظرت 
لأجد رشا بمنامتها ذات الرسومات الكرتونية اللطيفة وفوقها 
كانت بالجمال الطفولى نفسه. لكنها منهكة. عيناها 
ذابلتان» ورأسها أصلع. ورموشها مختفية؛ وحواجبها منقرضة. 
والملح, ولماذا كان شعرها يلمع أكثر مما ينبغى! أنه شعر 
مستعار. ولأن رشا ذات الابتسامة المبهجة والصوت المرح 
مريضة بالسرطان وقد أنهكها علاجه. 

ارتبكت حين راتني؛ وعلى الفور رفعت غطاء منامتها فوق 
رأسهاء فحاولت ألا أربكهاء وأبعدت نظري عنها تمامًا وهي 
مش إنت أخو نادية؟ فيه حاجة حصلت؟ نادية كويسة؟ 
نادية كويسة. 


قالتها راوية بعكضب» ثم أردفت: 

-يعنى إيه؟! طاهر وأسيا حصلهم حاجة؟! 
غادة الشماع بتتهم آسيا إنها سممت بناتهاء والبيه جاي 
يحقق معانا زي ما أسيا بتكتب فى رواياتها! 


يليان 


كانت رشا مضيافة بما يكفى لتعرض علي الشاي والماء. 
على الرغم من فجاجة اتهامي لابئة أختها. لكني لم أكن أحمق 
حتى أرتشف رشفة واحدة منه. فلست مستعدًا لتجرع السم 

رن هاتفى باسم نادية, لكنى تجاهلتها معيدًا الهاتف إلى 
جيبي وانشغلت بتأمل حالة بيت آسيا المعدم. 

لا تحف. ولا قطع فنية, ولا مكتبة عملاقة: ولا سجاد باهظ., 
بل كان ذابلًه تمامًا كحشائش الحديقة في الخارج. 

لم أنوقع أن يكون هذا بيت كاتبة مشهورة ومرموقة, كما يقول 
قطز. كيف تكون من أشهر الكْتّاب وبيتها فقير هكذا؟! 

لم يكن هناك شيء قيّم في البيت البارد البسيط سوى إطار 
فضئ يذاخلة:ضورة شاب وسيم» أسمر البشرة, كك الشعر: 
وقد بدا وجهه مألوفًا لى بعض الشىءء. نظللت أحدق فى 
الصورة المعلقة أمامي. 

تحب آخد شفطة من كوبايتك عشان تتأكد إننا مش 
حاطينلك سم؟ 


قالتها لى رشا بابتسامة ممازحة؛ فبادلتها الابتسام قائلا: 

دلاً. آنا بس عندى أنيميا فمش باةوس أوى فى الشاى. 


- فيه حاجة لفتت نظرك فى الصورة؟ عندك حاجة تتهمه بيها 
هو كمان؟ 


قالتها راوية بحدة وهى تلاحظ نظراتى إلى الصورة المعلقة 
على الحائط, فأجبتها بهدوء جهلت مصدرهد: 


حد ما يعرفش الشاعر والمترجم طاهر الشربيني؟! ده جوز 
بنتي الله يرحمة! هات واسيا حامل في طاهر الصغير. لولا 
وفاته ما كناش لجأنا للندل اللى اسمه عامر! 


تنهدت رشا قائلة بابتسامة طيبة: 


أعرف إزاي نقدر نساعدك؟ 


- نساعده ؟! 

قالتها راوية بحدة, ثم أتبعتها: 

نساعده يلف حبل المشنقة حول رقبة أسيا؟! 

وكزتها رشا قائلة: 

ما يبقاش طلقك حامي! خلي الراجل يتكلم! 

التفتت إلىّ مجدذا: 

سيبك من راوية خالص. وخلي كلامك معاياء وفهمني 


بالظبط إيه المطلوب مننا. 

أنا جاي أسمع رأيك بشكل ودي في اتهام غادة لآسيا. 
اللي فهمته منها إنك إنتٍ وآسيا اتهجمتوا عليها وعلى بناتها 
الاننين من شهرء. وطلبتوا منهم فلوس, ولما رفضوا ضربتوهم 
وعملولكم محاضر عدم تعرّض في القسم والموضوع اتطور 


- دي ست مفترية بنت. .. 

قطعت رشا موجة غضب شقيقتها بأن قالت لها بهدوء: 

- الشاي برد يا راوية. اعمليلنا دور تاني. 

تبادلتا النظرات وكأن محادثة خفية تدور بينهماء ثم زفرت 
راوية ودفعت كرسيها نحو المطبخ لتتركنا بمفردنا. 

تنهدت رشا وهي ترتشف الماء من الكوب قائلة: 


اعذر راوية. اللي شافته من عامر وغادة مش قليل. إنت 
أكيد رُحتله وشفت القصر اللي عايش فيه هو ومراته. كل ده 
من ورث راوية. كانت مغفلة جدًّا لما عملتله توكيل بالتصرف 
في كل ممتلكاتها عشان يبنوا المصنع سوا. عامر البغل جه 
القاهرة وهو مبيّع أمه المعزة اللى حيلتهم عشان تمن تذكرة 
القطر. راوية هي اللي لبسته بدلة, وعملتله مشروع؛ ونسبت 
ليه الفضل في كل أبحائها العلمية. وإيه النتيجة؟ حاول 
يقتلها عشان يصرف التأمين على حياتهاء ولما اتشلت رماها 
هي وبنتها واتجوز عيّلة صغيرة» وبنى لنفسه معاها مستقبل 
من غير ما يبص وراه ولا يسأل حتى على آسيا بنته! وشوف 
البجاحة؛ حرم آسيا من الورث لما قررت تغير اسمها وتشيله 

من البطاقة عشان ما تشيلش اسمه بعد اللى عمله فيها وفى 
أمها! 

- يعنى المحاضر دي كانت افترا؟ 

أبقى كدابة لو قلت آه. أنا وآسيا رُحنا القصر فاستقبلتنا 
غادة وبئاتها وسمّعونا أقذر كلام! ما استحملتش أشوف حد 
يخلصهم من إيدي غير الأمن. لكن مش لدرجة إني ضربتهم 
ضرب مبرح يستحق "١‏ يوم علاج يعني! 


اغرورقت عيناها بالدموع: 


أنا السبب! آسيا من ساعة ما غيرت اسمها في البطاقة 
وهي متبرية من ابوها وقسوته, ووعدت نفسها إنها مش هتمد 
إيدها ليه حتى لو هتموت من الجوع. 

أومال إيه اللى جد؟ 

اللي جد إن أنا مرضت. اللوكيميا علاجها بيعدي ٠٠١‏ ألف 
جنيه؛ وإحنا محيلتناش حاجة. آسيا باعت شقة الزوجية بتاعتها 
هي وطاهر بعد ما مات؛, وباعت عربيتها. وصرفت علي كل 
اللي ورثته من طاهر! وكمان طاهر الصغير طلع عنده مشاكل 
في القلب ومحتاج عملية هتتكلف مش أقل من ١17١‏ ألف 
علاجى؟ 


مسحت دموعها بظهر كفها مردفة بابتسامة خافتة: 

على فكرة, البيتك ده إيجار قديم, لتكون فاكرنا عايشين 

في فيلًا يعنى! والكتابة مش جايبة همها مع كُتر المصاريف. 
عشان كده تواصلت مع سهر يمكن تقدر تدخّلها مجال كتابة 
السيناريو. أهو يجيلها مبلغ يساعد في أي حاجة؛ بس سهر 
استكترت ده عليها. وأبوها عمل إيه؟ بدل ما يساعدها وينقذ 
حفيده الوحيد من الموت. شجع مراته تتبلى عليها وتتهمها 
بقتل بناته؛ والبوليس في صفهم! 


أنا مش فى صف حد. أنا بادور على الحقيقة. 


الحقيقة يا نوح إننا كلنا بنكره عيلة البغل نفر نفر؛ وبنتمنى 
ليهم كل شرء بس حبنا لبعض اكبر من كرهنا ليهم. فمستحيل 
آسيا تودي نفسها في داهية وتحرم ابنها منها عشان تئذي ناس 
كده كده ربنا هيجيبلنا حقنا منهم! 

سمعت صوئًا أعرفه جيدًا يقترب من الباب. يصحبه صوت 
اهتزاز المفاتيح, ثم رأيت باب الفيلًا يُفتح وآسيا تدخل برفقة 
قطز الذي يحمل طفلًا نائمًا أظنه في الثالثة من عمره. ويبدو 
حدق قطر فيئّ بنظرات ساخطة لم أرها من قبل؛ بينما وقفت 
أسيا مندهشة. 

لم تكن 8 لتو ان يضبطني قطر متلبسا في بيت ب 
الجديدة: وأنا أستجوب خالتها مريضة السرطان وأمها القعيدة 
في جريمة قتل مزدوجة. 

خرجت أنا وقطز من البيت, وقد تبعتنا آسيا بعد أن وضعت 
صغيرها في فراشه وهي تقول موجهة نظراتها القاسية إلى قطز: 
- هي دي خطتكم؟ تيجي معايا للدكتور عشان تلهيني؛ والبيه 
يستفرد بماما وخالتو وبستجوبهم؟! 

أنا وجهتلك كلام؟ 

قالتها آأسيا بحدة مُربكة مقاطعة حديثي, بينما نظر إلىّ قطز 
شرراء وقال: 

أنا فعلّا ما كنتتش عارف حاجة و... 

حلو. خليني أنا بقى أعرّفكم إنتو الاتنين حاجة؛ إحنا مش 
صاحب السلطة والمال! أنا مسحت أبويا من بطاقتى ومن 
حياتى كلها لما آذانى أنا وأمىء فما بالكم باللى ممكن أعمله 
فيكم لو فكرتوا مجرد تفكير إنكو تمسوا اهلي! 

أسياء ممكن تهدي؟ 

قالها قطر بحنان؛ ثم أردف: 

ادينى فرصة أفهم إيه اللى بيحصل عشان. . . 

افهم شغلك بعيد عني يا حضرة الظابط! لو قربت مني أو 


من عيلتي اقسم بربي هتشوف مني وش ما تتخيلوش حتى في 
ألعن كوابيسك! 

ضربت الأرض بخطواتها الغاضبة, ثم دخلت البيت وصفعت 
الباب بقوة اهتز لها زجاج النوافذ الرديء. 

لم أتخيل أن تخرج تلك الثورة الساخطة من الأديبة صاحبة 
الملامح الباردة والتعبيرات الرتيبة! ولم أرَ هذا الغضب في 
ملامح قطز الطفولية من قبل وهو يصيح فيّ بنبرة لم أعهدها 


منهده: 
- إيه اللي هببته ده؟! 
- أنا؟! إنت مش شايفها بتهددنا زي السفاحين إزاي؟! 
ما تغيرش الموضوء. اللقطة اللي عملتها دي تطلع من عيّل 


واضي زي صلاح, مش من صاحب عمري ابدًا! على اي اساس 


بتدنخرب ورا واحدة تهمنى؟! 


على أساس إنها مشتبه فيهاء والظروف كلها مش في 
صالحها! 

ده لأن تركيزك كله إنك تثبت إن آسيا هى اللى قتلت. مش 
إنك تلاقى القاتل الحقيقى! 


كلام فارغ! تقدر تفسرلي ليه ما قالتلكش إنك بتحقق في 
قضايا مقتل إخواتها؟ 


مين اللى قالك إنها ما قالتليش؟! 
إنت كنت عارف إنها أختهم وما قلتليش؟! 


- أيوه ما قلتلكشء لأنى عارف إن أول ما أقولك هتشك فيها 


زي ما 3 شكيت في دينا! 

5 احنا من إمتى بنخبم على بعض حاجات زي دي؟ 
- إنت آخر حد يتكلم في الموضوع ده! 


ما تفسر كلامك وتبطل شغل العيال ده! أنا عمري ما خبيت 
عنك حاجة! 


ده بأمارة إن فتون مانت وبقت بتظهرلك؟ 

ظهور فتون ملهوش علاقة بشغلنا. 

- وابو قرن برضو ملوش علاقة بشغلنا؟! 

جفلتٌ رغمًا عني, وشعرت انني اكبر احمق في المجرة. 

من السهل أن يعرف بشأن فتون. فربما أخبرته دليلة أو 
جدتي, لكن كيف له أن يعلم بشأن أبو قرن؟! 

- إنت بتتكلم عن إيه؟ 

قلتها ببلاهة مصطنعة كاذبة, كان من السهل أن يكتشف 
صديق عمري زيفهاء, فابتسم ساخرا وهو يقول بنبرة متهكمة: 
قشطة. خليك مخبى. وخلينى ألعب دور الحمار اللى مش 
فاهم حاجة. أنا طول عمري باسمحلك تخبى اللى إنت عايزه 
الإنسانة اللي أنا مهتم بيها في داهية لمجرد إنك مقريف وعايز 
تملصت من قتنبلة أبو قرن». وتشبثت بالخيط الآخر من 


المحادثة مغيرًا دفة النقاش: 

أنا مش باكروت القضية؛ آسيا عندها الدافع المنطقي. 
- هو أي حد مزنوق في قرشين هيقتل إخواته عشان يورثهم؟! 


ده مش كلامى. ده كلام روايتها. أنا قريت نبذة الرواية. 
أرملة صيدلانية بتسمم إخوات جوزها بغاز السيانيد عشان 
الموتة تبان إنها سكتة قلبية طبيعية» فابنها يورثهم بعد ما 


- 

وبين موت إخواتها ؟ 


يعني عشان شوية تشابهات بين الرواية وبين الجريمتين 
يبقى خلاص هى القاتلة؟ إنت شايف ده دليل دامغ يتقدم فى 
النيابة ؟ 


كيد 3 بس لو مسحت الغشاوة من على عينيك هتلاقي 
أدلة. هي زارت الضحيتين كذا مرة فسهل تاخد البخاخة 
والفيب. أمها بتفهم كويس في السموم يعني مش صعب 
تحطلهم السم وترجّع الفيب والبخاخة تاني. عندها الدافع 
والاحتياج المادي. فوق كل ده بقى هي كاتبة روايات بوليسية. 
والناس دي بتقضي يومها كله تتأمل الطرق الممكنة لقتل 
ضحاياهم عشان رواياتهم تبيع. وتاريخ البحث بتاعهم على 
جوجل والتفاصيل اللي بيذاكروها يأكدولك إنهم شوية مختلين 
عايشين وسطيناء فعادي جدًا لو قتلوا بجد. 


يا سلام على الهبل! يعني أختك. اللى هي برضو كاتبة 
روايات بوليسية, مخثلة ؟ 


طبعًا مختلة. وكلنا عارفين إننا هنيجي مرة نلاقيها دبحثكت 

طارق والولاد! 
ده وقت هزار؟ 
- ومش وقته ليه يا قطز؟! هي آسيا دي بنت خالتك؟! 
لأ يا دوبك بس الإنسانة اللي بارسم معاها مستقبلي. 
مستتقبل إيه يا متخلف وإنت عارفها من تلات أيام؟ 


هو أنا لازم أبهدل بئات الناس معايا بالشهور بدون ما 


أوعدهم بحاجة زيك؟! 

ما تعكش فى الكلام يا قطر! 

- والنبى حد غيرك يتكلم عن العك! 

تركني ثم عاد إلى فيلا آسيا وهو يرمقني بنظرات غضب 
واشمئزاز لم أتخيل أن تصدر عنه يومّاء بينما رن هاتفى ثانية 
باسم نادية فأجبتها زافرًا: 


خراحه 5 


١ 
أعتقد أن نادية هي أقصر شخص أعرفه, لكنها أرعب من‎ 
قابلت منذ طفولتى!‎ 
حدٌ الإفساد. ولم يكن هناك من يلعب دور الأم الصارمة الأمرة‎ 
الناهية سوى نادية. ليس فقط بحكم أنها تكبرني بخمس‎ 
سنوات. بل لأنها جبارة ومفترية بالفطرة.‎ 
فور أن فتحت لي باب شقتهاء جرتني إلى غرفتهاء ثم أغلقت‎ 
الباب علينا وأرهبت كل من في البيت حتى لا يقتربوا منا.‎ 
هو إنت فاكر نفسك كبرت على إنى أجيب العصاية إياها‎ 
. . وأمدك على ط.‎ 
ما تحترمى سنك وتبطلى قلة أدب بقى!‎ 
قلة أدب؟!‎ 
قالتها صارخة ثاقبة طبلتى أذتى, ثم راحت تركل ساقى‎ 
حد غيرك يتكلم عن قلة الأدب يا سافل يا عديم الرباية!‎ 
نادية! قسمًا بالله أنا ساكتلك عشان راسك واصلة لكوعى‎ 


بالعافية, أنا لو اتغابيت عليك مش هاعتقك! 


هتستطول نفسك علي وتاكلني بوكسين زي ما عملت في 

أنكل عاطف ؟ ! 

إنتٍ عاملة الفيلم الهندي ده عشان أمك اشتكتلك مني ؟ 
ل عشان إنت بقيت بلطجي وردود فعلك بدأت تهب منك! 
وهي الدكتورة ما قالتلكيش أنا بلطجت على جوزها ليه؟ 
قالت. بس برضو ده مش معناه إنك تكسّرله العيادة 
وتضربه؛ وتطلعني ما عرفتش أربي قدام ماما وجوزها! 

- وهي أمك كانت فين لما رَمت مسؤوليتي عليكِ وإنتٍ عيلة 

ما كملتيش خمستاشر سنة؟ كانت في الهاني موون مع جوزها 
اللى عامل وشها كيس ملاكمة. مش كده؟ 

وأنا كنت اشتكيتلك يا حمار؟ ده إنت أخويا الصغير اللى 
زرع جوايا غريزة الأمومة. 

غريزة متوحشة! 

قلتها بسخرية مريرة. فضحكت نادية رغمًا عنها, ثم جلست 
بجواري على الفراش وهي تعيد هندمة شعري قائلة: 

ما يستاهلش إنك تقلل من قيمتك عشانه! 

مش عشانه. عشان أمك صعبت عليّ! عشان ما 
بمزاجها. إنت فاكر إن دي أول مرة يمد إيده عليها؟ فاكر 


إني ما وقفتلوش قبل كده وهي سمعتني كلام أحقر من اللي 


إنتِ؟ طب أقسم بالله لأروح لأمك و... 


لو مديت إيدك للغريق اللى مش طالب مساعدة هيشدك 
ويغرقك معاه. هي خلاص يا نوح؛ اختارته من زمانء وأنا وإنت 
اختارنا بعضء وكبرنا وكونا لنفسنا حياة من غيرهاء ما تجيش 
دلوقث تعطس على التورتة بعد ما زيناها! 

طب ما واء :هى تمام وراضية: جائلى القسم ليه؟ 


أنا اللي قلتلها. طبعًا ما قلتلهاش تروح مكان شغلك؛ بس 
قلتلها تكلمك عشان كانت قلقانة عليك. 


- قلقانة علىّ من إيه إن شاء الله؟ 

بقالها فترة قلبها مقبوض عشان بتحلم بالمحروقة فتون. 
فركتُ عيتي متذكرًا أني لم أذق النوم منذ قرابة ثلاثة أيام 
بسبب تلك اللعينة التي تحوم في احلام كل من اعرفهم, 
وكأنها هرة شرسة مستمتعة بمطاردة فآر شريد. 

بينكم شوية؛ بس إنت شطحت زي التور! 

الدم غلى في عروقي يا نادية؛ أعمل إيه يعني ؟ 

خليك شيك في غضبك. وبطّل شغل الزرايب اللي إنت فيه 
دد! 


نهضت قائلة: 

ماشي يا ظريف. دي آخر مرة ماما تتصل بيّ تشتكي منك. 
هالاقيها منك ولا من العفاريت اللي طوب الأرض بيشتكيلي 
منهم دول! 

عامة أنا أصلّا كنت جايلك فى شغل. 

شغل إيه ده اللى عايزنى فيه؟ 

اننا فر . 

رواياتها ه. . 

روايات إيه يا نادية ده أنا أعمق حاجة قريتها كانت ميكى 
جبب! آنا عايد آخد رابك فيها. 


عادي يعني. هي شاطرة وكل حاجة؛ بس أنا أسلوبي الروائي 
أحسن منها و.. 

بغض النظر عن النفسنة اللي طفحت ديء قصدي كإنسانة. 
شوفء, هي لاسعة شوية وعصبية وردودها على أي حد 
بينتقدها عنيفة جدَّاء بس برضو أنا باقدر الحالة النفسية اللي 
هي فيها من ساعة ما جوزها ماتء. وخالتها جالها المرض 
الوحش, وكمان مامتها على كرسيء وهي اللي مسؤولة عنهم. 
ده غير إنها ما عندهاش وظيفة بأجر ثابت جنب التأليف. 
فمعتمدة على دخل الكتابة بشكل كاملء وإنت فاهم يعني 
الروايات في الزمن المهبب اللي إحنا فيه ده بتكّسّب ملاليم! 
إنت بتسآل ليه؟ إيه دخل آسيا بشغلك؟ 

بدون دخول في تفاصيل؛ فيه حد متهمها في قضية قتل. 

- قتل؟! إنت بتهزرء مش كده؟ 

من إمتى وانا باهزر في شغلي يعني؟! 

ده مين المفتري اللي متهمها؟ هي د طباعها حادة بس 
غلبانة, وبد بتطلع تطلع وتنزل على مفيش . إنت مقتدع بال لتهمة 
دي؟ 

- أنا قربت كام صفحة من اللى بتكتبه فصدّقت بصراحة؛ دي 
ماجستير في القتل. 

- إنت عبيط يا نوح؟ هي عشان بتكتب روايات بوليسية تبقى 
خلاص سفاحة؟! 

مش شرطء بس اللى شغله مرتبط بالقتل أوي كده. قلبه 
بيموت» ولو عنده الدافع الصحيح ممكن... 

ممكن يقتل؟ مش هاقولك إنه من الغباء إنك تقول كده 
وأختك كاتبة روايات بوليسية قد الدنياء بس تعالّ ناخدك إنت 
كمثال. سعادتك ظابط. وشغلك كله مع قثّالين قتلة وبتقعد مع 
المجرمين أكتر ما بتقعد مع عيلتك. معنى كده إن لو عندك 
الدافع هتقتل؟ 

اخترقني سؤالها المربك. حتى همت ان تخرج من الحجرة 
لتتركني بمفردي غارقا في ذكرياتي الشنيعة؛ لكنها تراجعت 


على فكرة يا نوح, أنا كمان حلمت بفتون النهارده. 

ابشييان 


ظهرت فتون في أحلام كل من أعرفهم. انتشرت فيها انتشار 
الطاعون؛ وجميعهم ينقلون إليّ الرسالة نفسها: حلمت بفتون 


طردت الفكرة عن ذهني آنا أهز رأسي . 


فتون لن تتمكن أبدًا من تسميمي وهي روح. قد تنفذ من 
جسدي وتكهرب أعضائي وتجعل أنفي ينزف من ضغط 
وجودها حولي. وقد تتلاعب بأحلامي فتحيلها كوابيس حالكة, 
لكن كل هذا لن يتخطى الأربعين يومّاء فالأرواح تطوف وتهيم 
على الأرض أربعين يومًا فحسب بعد وفاتهاء وقد مضت عشرة 
أيام على وفاة فتونء وسأتحمل الثلاثين يومًا الباقية كمحارب 
مقوان. 

هذا كل ما فى الأمريا نوح لن تتمكن من إيذائك أنت أو أي 
ظللت أكرر تلك الجملة وأنا أركن سيارتى أمام القسم وأمشى 
في الممرء حتى دخلت مكتبي, فوجدت قطز غارًا في النوم 
على المكتب وسط تلال الأوراق ونتائج المعمل الجنائي وكل 
ما يخص قضيتي سهر وديناء فهو ما زال يحاول أن يجد ثغرة 
ينفي بها الشبهات كليًًا عن آسيا. 
اسيا. 


جلست على مكتبى؛ وأخذت ملف المعمل الجنائى: لعلّى 


خوج 153 


أفهم أي شيء فيه. وإذ بالباب يُركل وكأن قوات التدخل 
- سم ! 

تبًّا! إنه يحلم بفتون! 

الحمار الوحشي الذي رفس الباب كان صلاح الشبكي, 
وقد راح يهز قدميه وبزم شفتيه بضيق وهو ينظر إلى قطز وقد 
انطبعت على وجنته ثنايا قميصه الذى استند عليه أثناء نومه, 
ثم أطلق ضحكة ساخرة كقباع الخنازير البرية؛ ثم قال: 

اسم الله على قلب أُمكء يا عَبد النسكويك. 

تثاءب قطزء ثم فرك عينيه قائلًا فى محاولة للاستفاقة: 

ديا عم عايز إيه. الله يحرقك ع المسا! 

عايزك تشوف شغلك يا عويل منك لهء بدل ما بلاغاتكم 
عمالة تتحول علئّ. إنتو مش عارفين أنا شغال فى إيه دلوقت. 
بوك مرات السفير البلغاري اتسرق. أسيب بقى القضايا 
الدبلوماسية دي وأمسكلكم شغلكم؟ 
صلاح بعصبية: 

بلاغات إيه يا حبيبى؟! إنت مش شايف تل الورق اللى 
شغالين فيه؟! 


قصدك اللى نايمين عليه. 

وقف قطز فاردًا ذراعيه نافضًا ما تبقى من خموله دون أن 
بلنة بلتفت نحوي, وكاني شبح خفي: 

يا جدع انجز. بلاغ إيه اللى اتحولك؟ خرمت دماغي! 
-غادة الشماع لقوها ميتة في مكتبهاء يا شباب نايمان ما 
داريان! 


بييلييلنا 


على الأقل: هذه المدّة نعرف أين سنجد حمض البروسيك. 
لا شك أنه فى قلم الحبر الفضى الذي تقبض عليه غادة 
بأصابعها. 

كانت غرفة مكتب غادة في فيلتها المهيبة تعج بفوضى تشي 
بوقوع شجار بالأيدي بداخلهاء الغرفة يتوسطها مكتب من 


الزان: أطرافه مطعمة بالعاج. 


كانت غادة تجلس على كرسيها الجلدي, وفي يدها قلمها 
الذي ضغطت على زره فلعب الرّر دور الزناد الذي قدح 
كبسولة التفجيرء وبدورها تفاعلت مع حمض البروسيك المركز 
داخل أنبوبة الحبر. ثم تسلل إليها غاز السيانيدء فانكفات على 
وجهها فوق مكتبها المهيب ممسكةٌ بالقلم السام في يدٍ بينما 
يدها الأخرى على لوحة مفاتيح حاسوبها باهظ الثمن. لتلقى 
خالقها خلال دقيقتين. 

رَفِععقت كل البصمات عن الحاسوب» وشرع رجال البحث 
الجنائي في الإجراءات اللازمة؛ بينما أطلق مصطفى عنان 

أصابعه داخل القفاز الطبي ليضغط على أزرار لوحة المفاتيح 
لعله يجد ما يفيدنا فى القضية. 


لم أحبذ تشتيت رجال البحث الجنائي بالالتفاف حولهم 
كالخفافيش العمياء. كما يفعل قطز الأن وهو يتفحص ثنايا 
المكتب وتفاصيله بنظره دون أن يلمس شيئًاء وقد تجلى 
الانزعاج على وجه حسني المستكاوي الذي كلما انحنى أو 
استدار وجد قطز فوق كتفه! 


- بتدوّر على حاجة يا قطر؟! 

قالها حسني نافد الصبرء فأجابه قطر: 

ليتوا أ حاجة فيها «خذىلاا(1»؟ 

لحد دلوقتٍ مفيش غير شوية شعر مقصّف في ضوافر غادة. 


- يعني برضو هيكون حمض ميتوكوندري ومش هنستفيد 
حاجة! 


سألتهما مستعيدًا معلوماتي التي جمعتها من ويكيبيديا 
صباحًا حول الحمض النووي: 


نقدر نقارن الشعر المقصّف «ه بالشعرة اللى لقيناها فى 
البخاخة ونستدل على الشخص؟ 

0 

قالها حسني منشغلًا بفحص أصابع غادة بحذر, ثم أكمل: 


حتى لو حصل تطابق فبرضو كل شعرة ممكن تبقى تخص 


شخص مختلف ما دام الشخصين قرايب من ناحية الأم. يعنى 
الشعر ممكن يبقى لأختين ننه أوينت وافهاء اريقف و 


-يعنى برضو ما استفدناش حاجة! 
- اتقل ع الرز. 
التفت حسنى إلى أحد رجاله صائحًا بحماس مفرط: 


قطنة وظرف ورق وحاوية ستايروفوم وملقاط بسرعة الله 
يباركلك. 


زفر قطز هامسا له بنبرة تمنٌّ: 
- قولى إنك لقيت حاجة مفيدة! 
أنسجة جلدية وبقعة دم. غالبًا خربشت الشخص اللى كانت 


تهلل وجهيء. ووجهت كلامي إلى قطز لعله يجيبني ويتوقف 
عن خصامي: 


يعني كده بنتكلم في حمض نووي كامل يبين هوية الشخص 
ده مش كده؟ 


لم يجبني, ولم ينظر ناحيتي؛ بينما قال مصطفى وهو يطرقع 
علكته: 


نهض فى اتجاهنا مقربًا منا حاسوب غادة وهو يقول: 


القتيلة كانت بتبعت إيميل لمحاميها فيه فيديو متصور 

واشار إلى مزهرية موضوعة فوق اعلى رف في المكتبة التي 
في يسار الغرفة؛ والتى اتضح أنها كاميرا خفية تصور الغرفة 
١/٠‏ درجة. 

شغّل لنا مقطع الفيديو. ولم يحتج الأمر أكثر من عشر 
ثوان لنرى بعدها آسيا تقتحم الغرفة» بينما غادة جالسة على 
مكتبهاء وقد صاحت أآسيا: 

عايزة تشنقيني يا غادة؟! مش مكفيك إنك أخدتي م: مني أبويا 
وورث أمى ؟! عايزة كمان تاخدي روحى؟! 

أيوه. ولو البوليس ما اتصرفش أنا اللى هاخد روحك 


بنفسى! 


نهضت غادة عن مكتبهاء واقتربت من آسيا صارخة بعنف: 
إنتٍ اللي قتلت دينا وسهير! عامر حرمك من الورث فقلت 
لو مش هاعرف أورث أبويا يبقى أقتل بناته وأورثهم. مش كده؟ 
لم تتمالك أآسيا نفسهاء فلطمت غادة فى رأسها بمنتهى 
الغل.ء فسقطت غادة أرضّاء بينما اختل توازن آسيا التى 
لم تحسب أن لطمة الرأس تؤذىي الضارب تمامًا كما تؤذي 
المضروب. 

تراجعت أسيا بضع خطوات, لكنها سرعان ما اقتربت من 
غادة لتكمل معركتهاء فراحت الأخيرة تجذبها من شعرها 
القصير وغرست أظافرها في عنقها. 

صرخت آسياء ثم ركلت غادة في بطنها وجذبتها من رأسها 
أرضًا وهي تصيح بأنفاس لاهثة: 

الفلوس اللي إنتٍ وأبويا قاتلين نفسكم عليها هتكون عود 
الكبريت اللى هيولع فيكم في نار جهنم إن شاء الله! ابقوا خلوا 
الفلوس دي تنفعكم لما نتقابل فى الآخرة! 

ألم ب بصقت عليها وخرجت لتتركها تتأوه فوق الأرض. 

أمامها . 


ضغطت عدة ازرار على الحاسوبء, ثم اخذت ورقة وقلم حبر. 


قربت الورقة منها لأن الرؤية لديها تشوشت بسبب عراكها مع 
آسياء ثم ضغطت على زر القلم ليخرج سنه. لكنها لم تتوقع أنه 
سيُخرج سما ينهي حياتها وتلفظ بسببه أنفاسها الأخيرة» قبل 


أنا رايح بيت آسيا لو ناوي تيجي! 

دعست الفرامل منتظرًا أن يتحول لون إشارة المرور إلى 
الأخضرء بينما همس قطز بهدوء لا يناسب كون حبيبته صارت 
المتهم الأول فى قضية غاز السيانيد: 


الفيديو بيثبت إنها فعلّا اعتدت عليها بالضرب, لكن ما 
بيثبتش إنها سممتها. ده دليل براءة مش إدانة. 

معاك دليل دامغ يثبت إن أسيا مش هى اللى وراها؟ 

- البصمة الجزئية الغريبة اللى لقوها على بخاخة الربو بتاعة 
دينا غير مطابقة لبصمة أسيا. 

أخرج من جيبه ورقة ألقاها أمامى بضيق, موضحًا: 

مش إنت لوحدك اللى بتشتغل صولو. أنا أخدت قلم من 
عند آسيا وخليت الطب الشرعى يقارن البصمات؛ ما طلعتش 
متطابقة. عشان كده طلعتها من دايرة الشبهات. 

يعنى رجعنا لنقطة الصفر! 

ذكاؤك خانك. مش عارف مين اللى قتلهم؟ 

قالتها ملكة الميلودراما والظهور المبتذل التي جعلت أنفاسي 
تتباطاً . 

ظهرت فتون من العدم على الأربكة الخلفية لسيارتي 
فننظرت إليها فى المرآة الخلفية. متحدثا لانعكاسها فى 
المرأة: 

إنتٍ يعني اللي عارفة؟ 
التفت قطر خلفه ليرى من أحدّثه. وبالطبع لم تلمح عيناه ما 
تراه عيتاي المثيريتان, فقال متوترًا: 


فيه حد معاك؟ 


سلم على طنطك فتون. 
رأيت الهلع فى عينيه. بينما قالت فتون بثقة مفرطة: 


طبعًاء لما يبقى عندك القدرة تدخل أي مكان وتراقب أي 
شخصء هتلاقى كل المعلومات اللى محتاجها. أنا عارفة مين 
اللي قتل سهر, ومين اللي قتل ديناء وغادة كمان. 


اقتربت مني هامسة كي تضيف تشويقًا مبتذلا: 
وعارفة كمان مين اللي هيقتلك! 


وكأنه حكم بالاعدام! 


لم أتمكن من كبح زمام الأدرينالين الذي سيطر على قدمي, 
فجعلها تضغط على دواسة البنزين بأقصى قوة. فارتجت 
السيارة وانطلقت كاسرةً الإشارة وسط سيل السيارات في 
الاتنجاه العرضي . 


أنت سيارة من اليسار فارتطمت بناء وركلت سيارتي بعيدًا 
إلى الحارة العكسية من الشارع العرضيء فتناثر زجاج نافذتى 
عليّ؛ وارتطم راس قطز بالزجاج الجانبي؛ ولم يتوقف الأمر عند 
هذا الحد! 


نك من جهة البمين فى تلك الخارة العكدية سيارة تقل 
محملة بالمواشى! 

حسئًا. السيارة النقل لم ترتطم بنا كما يحدث فى الأفلام. 
قائدها كان ذكيًا محترئّاء فضغط على الفرامل قبل أن يطيح 
المحمل بالمواشي في مواجهة سيارتي. لكن السائق الذي 
كان يسير خلف السيارة النقل لم يكن بالمهارة نفسهاء فارتطم 
بالسيارة النقل من الأمام» واذا بالجواميس تتقافز من صندوق 
السيارة النقل كى. .. 

نعم كي تحط على سيارتنا الثابتة, لتكون هذه نهايتي؛ ميئًا 
تحت جاموسة! 

“اد عإد عأ 

انتفضت انتفاضة قوية؛ رافعًا قدمّى من على الأرض بشكا 
جاموسة! 

فركت عيتى بعدما تأكدت أن كل ما سبق انتفاضتى لم يكن 
سوى كابوس حاكته لي فتون حين غاصت عيناي في براثن نوم 
أسود لا راحة فيه ولا دعة. وقد وقعتٌ فريسة لهذا النوم بينما 


كان قطز يتحدث معى عن دليل براءة آسيا. 


ع ع 8 
بدات ادرك محيطي تدريجيا. 

أنا جالس على الكرسي المجاور لمقعد السائق في سيارة 
نحن في سيارته؛ ولسنا في سيارتي. 

هو الذي يقودء لأنني أخبرته في طريق خروجنا أني مرهق ولا 
طاقة لى على القيادة. 

نحن في طريقنا إلى فيلًا آسيا. 

للدرجة دي مش فارق معاك؟ أنا سكت دقيقة بس, كنت 
إنت نمت وشخرت زي الشكمان الخربان! 

قالها قطرء فأدركت أنه ما زال مستاءً منى بشدة. 

أعطاني قطز تحليل المعمل الجنائي الذي يثبت عدم تطابق 
نضمات أسيا مع البصمة الجزئية الغريبة على بخاخة ديناء 


اعتدلت فى جلستى متلفئًا حولى, لاتتأكد أن فتون ليست فى 
المقعد الخلفي. وأن كل ما أشعر به من ألم وتكسير في العظام 


هو نتيجة الإرهاق والنوم بوضعية خاطئة فى السيارة فحسب. 


تنفست الصعداء لغياب فتون, بينما رن هاتف قطز فاسترقت 
النظر لأجد اسم رشا يتوسط الشاشة. 


د أبوديا رشا. آلو. رشا! 


فيه أنبه؟ 
يه ب 

الحقنى! 

بدا الصوت كحشرجة اختناق كأن صاحبته تلفظ أنفاسها 
الأخيرة. 

ضغط قطز على دواسة البنزين بقوة. فعاودتنى لمحات من 
كابوسي الذي انتهى بموتى أسفل جاموسة ضالة؛ فقلت له: 
بالراعة. 

رشا. إيه اللى بيحصل؟! 

عا. . . عامر. . . عامر قتلهم! 

أذ كإد 

ترك قطز سيارته في منتصف الشارع؛ أمام الرصيف الموازي 
لفيلًا آسيا العتيقة. 


تخطينا باب الحديقة المفتوح, ولم يحاول حتى أن يضغط 

على جرس البيت؛. بل ركل الباب ركلة الداخلية الشهيرة, 
ليسقط الباب المتهالك أرضّاء ويمر قطز من فوقه. وحين 
دخلت, أدركت أننا دخلنا موقع جريمة! 


ها ليش حاحةًا 
قلتها لقطز الذى سحب مسدسه من جرابه متخدًا وضعية 


الهجوم؛ على الرغم من أنني أثّق أن البيت خالٍ من أي قاتل, 


تنقل من غرفة إلى أخرى, وطرّقت أنا المكان بنظريء حتى لم 


يبقٌ جزء لم نتفقده سوى السطح. 


تقدمت قطز على السلالم الداخلية المؤدية إلى السطح. 
وتبعني هو بخطوات اسرعء حتى سبقني وركل باب السطح., 
ليتفاجاً بمنظر توقعته سابقًا منذ أن سمعتٌ حشرجة رشا على 


الهاتف. 


كانت رشا ملقاة على الأرضء وفي يدها اليمنى الهاتف 
الذي حدثت منه قطزء وفي اليسرى قداحة ذهبية مميزة منقوش 
عليها اسم «البغل»: وبجوارها علبة سجائر مستوردة لم أرّ لها 
مثيلا إلا في مكتب عامر البغل! 


ييلييانا 


مضت سويعات وأنا أتنقل بين غرف البيت الخالى من 
أصحابه؛ بينما يتابع رجال البحث الجنائي عملهم. 


جزء صغير من تفكيري كان مُنصبًا على مكان راوية واسيا 
وطفلهاء والجزء الأكبر يصرخ بسؤال واحد: ما السبب الذي قد 
يجعل عامر يقتل ابنتيه؛ ثم زوجته؛ فشقيقة طليقته؟ 


صحيح أنه بدا باردًا غير متحسر على وفاة ابنتيه؛ لكن ليس 
إلى الدرجة التي تدل على أنه قتلهما. 

تحفّظ حسني على علبة السجائر. والقداحة التي لا شك أنها 
تحمل السم الذي أنهى حياة رشا المرحة؛ بالطريقة نفسها التي 
انتتهت بها حياة سهر ودينا وغادة. وطفت أنا في البيت للمرة 
الأخيرة بعد أن انتهى رجال البحث الجنائي من عملهم ووضعوا 

شرائطهم حول سطح البيت المتهالك. 


دخلت غرفة رشا التي انتهت رحلة علاجها ومقاومتها نهاية 
درامية؛ أظن أنها لا تستحقها. 


كانت الغرفة كغرف المراهقات التي تنتشر فيها صور مطربي 
البوب الأمريكيين. وبعض الصور الشخصية التي تجمعها مع 
أختها التوأم وآسياء ليتضح أن ابتسامتها كانت مصدر البهجة 
الوحيد لهذه الأسرة المنكوبة. 


كانت الصورة الأكثر تأثيرًا في نفسي. هي الصورة الموجودة 
على منضدة بجوار فراشهاء ذات الإطار البسيط. ويظهر فيها 
ثلاثتهم؛ رشا وراوية وآسياء في أحد صالونات التزيين. 

راوية قصت شعرها قصيرّاء وكذلك آسياء وكلّ منهما تمسك 
بالشعر المقصوصء وتضعان جزءًا منه على رأس رشا الذي 
جرّده الكيماوي من الشعر! لهذا كانت لأسيا وراوية قصة 
الشعر القصير نفسهاء لأنهما تبرعتا بشعرهما لرشا! 


التفت إلى طاولة التزيين الخاصة برشاء الموضوعة عليها 
زؤوس غراثس كبيرة: .راس عليه باروكة من الشعر الطبيعي 
سوداء متوسطة الطولء وآخر عليه باروكة من الشعر الطبيعي 
أيضًا رمادية طويلة أعتقد أنها لتوأمها راوية. 

شعرت بحركة في الطرقة المجاورة لغرفة رشاء فخرجت لأجد 
صديقي الطويل ممسكًا ببضع أوراق جرى تدبيسها داخل ملف 


اوراق شفاف. 


لم يطأ قطز الفيلًا طوال وقت عمل رجال البحث الجنائي؛ ولم 


يحاول النظر إلى وجه رشا المتورم فوق أرضية السطح. بل راح 
يجلس في سيارته وهو يدخن بحزن, ثم يخرج ليقف خارج سور 
الحديقة بعيدًا بما يكفي كى لا يلوث مسرح الجريمة بدخانه 
وأعقاب سجائره ودموعه التى ظن أنه لن يلمحها غيره. 

حسني قالي إنهم لقوا شعرة لها جذر في قلم الحبر بتام 
غادة, هيقارنوها بشعر أسيا اللى خدوه من فرشة شعرها. 
كويس . كده هنقدر نبعد عنها الشبهات تمامًا. بلغتها باللى 
حصل؟ 

آسيا في المستشفى مع أمها اللى دخلت في غيبوبة سكر 
بعد الأخبار الزفت اللي إنت نقلتهالهم الصبح! مش هينفع 
أقولها خبر أسود من كده! 

نظرت إلى ملف الأوراق الشفاف الذي بيده. في محاولة 
لعدم الاستغراق في الحديث عن كم الأذى الذي سببته زيارتي 
الضباحة لفيلا اسيا» وقلت: 


- إيه دد؟ 


- دليل إدانة عامر. سهر ودينا وغادة كانوا رافعين عليه قضية 
حجر. وده ملف القضية اللي بسببه عامر قرر يقتلهم كلهم 
بنفس السم اللي حاول يقتل بيه راوية عشان ياخد تأمينها على 
الحياة. واضح إن رشا كانت شاكة فيه. ونخربت وراه. ولقت 
الملف ده وواجهته بيه. وعشان كده قتلها زي ما قتل بناته. 
تصفحت الملف محاولة استيعاب ذلك المنعطف الجديد في 
القضية؛ وقلت له: 

على سرير رشا. 

أغلقت الملف قائلا: 

هاعمله ضبط واحضار. 

- أنا خلاص طلبت من الشباب يجهزوا أمر الضبط. وهاروح 
أجيبه بنفسى من قفاه. 

-لأً؛ إنت هتروح لآسيا وتفضل جنبها لحد ما راوية تفوق. 
بلاش تعرف خبر وفاة رشا وإنت مش جنبها. 


. 7 د ع 1 
نظر إلى ممتنًاء ثم هز رأسه دون أي تعليق» ورحل. 


١٠ 


عدت إلى القسم بمفردي, وحين فتحت باب غرفة مكتبى 
وجدت عامر البغل جالسًا على مقعدي. واضعًا سافًا فوق 
أخرى: مرتديًا نظارته الذهبية» وهو يقلب الملفات والأوراق 
أمامه على المكتب بضجر, وقال لى من دون أن يرفع نظره 
نحوي: 

حلمت إنك جاي تلبّسني الكلابشاتء قلت أجيلك بنفس, 
أشوف إيه الحكاية دى! 

أمركة أنه ينهض عن مقعدي. فلم يُعلّق وا حتفظ برأسه شامخًا 
وهو ينهض من فوق المقعد. 

جلست في مكاني, وهو واقف في منتصف الغرفة يتحسس 
طرف مكتبي الذي وجد عليه بعض ذرات التراب. فقال 
ممتعضًا: 

- من الواضح إنك ما وصلتش للقائل الحقيقي, ولسه بتلاحق 
السراب. 

الكلام ده كان مظبوط من ساعة. دلوقت كل حاجة 
وضحت. 


قلتها ملقيًا بملف قضية الحجر التي رفعتها ابنتاه وزوجته 


ألقى عليه نظرة من بعيد دون أن يفحص تفاصيله, ثم ابتسم 
ساخرًا: 


- دون كيشوت لسه بيصارع طواحين الهوا! 

قالها بهدوء وبرود وكانه يُلقي تحية الصباح علىّ» ثم اخرج 
وقداحته النرجسية؛ وأكمل: 

- رجل أعمال غنيء, عنده قدرة على رؤية أرواح الموتى 
بنته بقت رقاصة ولطخت سُمعته؛ وبنته التانية كلبة فلوس, 
اتفقوا مع امهم يرفعوا قضية حجر ويثبتوا إنه مجنون وبيكلم 
أشباح محدش بيشوفها غيره, راح قاتلهم هما التلاتة بالسم 
مبيدات حشرية! حبكة لطيفة؛ تنفع لرواية من روايات أسيا! 


لم أرد على ذلك المتحذلق الذي راح يجلس أمامي واضعًا 
سيجارة بين شفتيه دون أن يشعلهاء قائلًا: 


حتى لو الدافع منطقي. فين دليل الإدانة؟ 
الدليل أهو بين إيديك. 

قلتها مشيرًا إلى قداحته وعلبة سجائره. 

- ده لغز جديد؟ 


- ده واقع. رشا توفيق ماتت متسممة فى بيتهاء ومفيش حاجة 
حراليها غير سار بين لفدن. ها ركه جار لله ورلاعة دقن 
عليها اسم البغل. أظن هتقولي الولاعة دي فيه منها نسخ 
كثيرا 

بالعكس, مفيش منها غير نسختين» واحدة معاياء والتانية 
مع راوية؛ كانت بتستخدمها قبل ما تبطل تدخين. 


يعنى بتعترف إن إنت اللى قتلت رشا؟ 


أعاد السيجارة إلى علبتها من دون أن يشعلهاء وانجعص 
على الكرسي قائلًا: 

هاسألك تلات أسئلة فيهم حل القضية كلها. س واحد: إيه 
في بيت فيه طفل مريض قلب؟ س أتنين: إبه اللي يخلي رشا 
تدخن سجاير مستوردة سعرها بالشيء الفلاني وهما في عرض 
الجنيه؟ س تلاتة: إيه اللى يخلينى 55 ولاعتى فى مسرح 
الجريمة؟ إنت متخيل إنى بالغباء ده؟! 


اللعنة! كلامه منطقى! 

أشعلت لنفسي سيجارة لعل النيكوتين يقلل من توتري؛ بينما 
ظل عامر يتاملني بتكبر: 

نيجي لسؤال المليون دولار» إبه اللي يخليني أقتل رشا؟ 


ومراتك رفعوها عليك, وممكن تكون هددتك أو ابتزتك؛ 
فقررت تسكتها للأبد. 
- فرحت بنفسي لحد بيتهاء وحطيت السم في ولاعتي؛ 


واجبرتها تدخن من علبة سجايري وتولع بالولاعة بتاعتي؛ 
وسبت معاها الولاعة وعلبة السجاير ومشيت من البيت من 

غير حتى ما أخد ملف القضية اللى بتساومنى عليه؟ ده فيلم 
كوميدي لإسماعيل ياسين مش جريمة قتل! 

أنا ملاحظ إنك بتنفي عن نفسك طريقة القتل مش الجريمة 
نفسها! 

انا مش قاتل يا نوح! 

ده مش رأى راوية اللى حاولت تسممها سنة ١99١‏ عشان 
تاخد تأمينها على الحياة! 

ضحك بقوة كالمختل حتى دمعت عيناه؛ ثم قال ماسحًا 
دموعه: 

كان ياما كان؛ واحد قرر يسمم مراته بغاز السيانيد عشان 
يقبض تأمينها على الحياة؛ فلعب في تركيبة المبيد الحشري, 
انا لو عايز أسمم راوية هاقف جنبها في المعمل واسمم نفسي 
معاها ليه؟ 

عشان إنت واخد المضاد السّمى. 

وراوية كمان كانت واخداه, بس حظها إن جسمي قاوم أكتر 
منها وإنى اتعرضت لجرعة أقل. أرجوك! أنا ياما بررت موقفى 
في النة لنقطة دي؛ بس هي ورشا انهكوني! 

اخرج من جيبه ورقة وضعها على مكتبي؛ ولم يمهلني حتى 
أنظر فيهاء وقال: 

اسمع القصة ديء ألطف بكتير: كان ياما كان أختين توأم, 
رشا وراوية؛ رشا كانت معجبة بعامر زميلها في الكلية. بس 
راوية كانت معجبة بيه أكتر فعرفت تلطشه من أختها وانجوزته 
وشاركته في مشروع مصنع ضخمء هي بالمال وهو بالإدارة 
والمجهود. ما حصلش نصيبء والجوازة ما استمرتش. راوية 
كانت جواها نار تحرق بلدء قسّت بنتها على أبوهاء وأقنعتها 
تشيل اسمه من البطاقة وتقاطعه وما تديلوش فرصة مهما حاول 
يستميلها وبحنن قلبها عليه. الأب نفسه يكس إن بنته ترجعله. 
فقرر يهجرها زي ما هجرته. إنتٍ شايفة إن ملكيش أب وأنا 
كمان مليش بنت. عدّت السنين: البنت اترملت ورجعت 
لأبوهاء مش حبًّا فيه. بالعكس. هي مش محتاجة غير فلوسه 
لأن خالتها اللي بين الحياة والموت قالتلها طالبي بحقك وحق 
ابنك اللي طلع عنده مرض في القلب. الأب قالها مستعد 
أديكِ كل اللي بتحلمي بيه بس ترجّعي اسمي في بطاقتك, 
رفضتء خصوصًا لما أمها عرفت إنها راحت تاني لأبوها واديته 
فرصة يتشرط عليهاء نأمها قالتلها ده إحنا ناكلها بملح ولا 
ترجّعي اسمه تاني, إياكٍ تطلبي من أبوكِ أي حاجة تانية أنا 
هانصرف. وفعلا. الأم اللي كانت «ملكة الكيميا» حطت خطة 
لطيفة أوي؛ لو بنتها مش هتعرف تورث أبوهاء ليه ما تورئثش 
إخواتها؟ زارت البنتين وأمهم أكتر من مرّة وهي بتتوسلهم 
يتنازلوا عن محاضر التعدىي اللي قدموها في بنتهاء إنما في 
الحقيقة هي كانت بتزرعلهم السم اللى هي شخصيًا أتنسممت 
بيه قبل كده. وبكده رجّعت لبنتها ورثهاء بس لسه ما رجّعتش 
لنفسها كرامتها. تجيب الملف والسجاير والولاعة وتقتل بيها 

أختها اللي كده كده باقيلها في م عشان جسمها مش 
بيستجيب لجلسات الكيماري, واللى مد متأمن على حياتها بنفس 


المبلغ الكبير اللي أبوها مأمن بيه عليهاء وتبقى راوية ورثت 
أختهاء زي آسيا ما ورثت إخواتهاء وأنا اتدبست فى الجرايم دي 
كلها! 

وعدتك إنى يومين وهاجيلك بالإجابة والدليل. آدي 
الدليل. . 

قالها مشيرًا إلى الورقة التي وضعها على مكتبي؛ ثم أردف: 
الحمض النووي اللى في جذور شعر راوية مطابق لجذر 
الشعرة اللي لقوها في قلم الحبر بتاع غادة؛ ومطابق لكل 
الميتوكوندريا اللى لقوها فى الشعر المقصّف فى بخاخة دينا. 
- إنت جبت التحاليل دي منين؟ 

- دي ننايج معمل خاص, مش الداخلية , بس اللي ليها 


مصادرها. 


قرأت التحاليل التي تنطق بما قاله عامر. الذي علّق وهو 


ينهضص: 
أنا هاقوم أعمل كام مكالمة على ما تخلص قراية وتخرّج 
أمر شبط واحضار لراوية. 


اتجه نحو الشرفة المطلة على الشارع؛ ثم فتح بابها ودخل 
وأغلقه من خلفه, ليجري مكالماته بخصوصية. 

كان تحليله منطقيًا بدرجة مقيتة! 

أكره أن يسبقني أحدهم بخطوة في قضية أعمل بهاء لكني 
فكرت للحظة: لو كانت تلك هى خطة راوية حقّاء فلا أظن أنها 
ستنتهي فقط بتوريط عامر كي تنتقم منه وتراه يُشنق وتحرمه 
من الحياة! من قتلت شقيقتها التوأم لن تكتفي بشنق طليقها! 

عد عإا 

رِنَّ هاتفى باسم حسنى, فاجبته قائلًا: 
خاص. عايز أتأكد إذا كانت سليمة ول مضروبة. 

صوّرها وابعتهالى على الواتساب أبص عليها. بمناسبة 
النتايج: الولاعة اللى كانت في إيد رشا كان فيها حمض 
البروسيك. ولقينا على علبة السجاير أثار حمض نووي من 
الخلايا الظهارية. 

انزلي بالترجمة. 

قطز مشغول دلوقت. اشرحلى كده بالراحة. 

الخلايا الظهارية دي آثارها بتكون فى الدموع واللعاب. 
لكن من نسبة الأملاح اللي على الولاعة أعتقد إن دي آثار 
دموعء يعني بالعربي الفصيحء حد عيّط على علبة السجاير دي 


ودموعه سابت حمض نووي. 

هو الحمض النووي في الدموع كمان؟! 
جهلك بشغل المعمل الجنائي ده لا يليق بشطارتك كظابط 
داخلية أبدًا! عام عشان ننجز يعني؛ إحنا كده معانا الحمض 
النووي للقاتل؛ وهنقارنه دلوقت بقُرش الشعر اللي أخدناها من 
بيت آسيا عشان نعرف تخص مين فيهم, لأن قطز قالي القاتل 
هو عامر البغل. 


بالظبط كده. و.. 


بالظبط إبه يا حبايبى؟! ما إحنا من الأول قلنا القاتل واحدة 
ست؛ والحمض النووي اللى لقيناه على علبة السجاير ده بتاع 


انثى مش راجل. 

صمت لبرهة مستدعيًا آخر خليتين تعملان في مخي بشكل 
طبيعي ؛ متخيلًا منظر راوية وهي تشعر ببعض الذنب وتبكي. 
بينما تضع الولاعة ه لشقيقتها كي تقتلها بها في سبيل إنقاذ 
حفيدها من الموت والحصول على المبلغ الذي سيسدهد تكلفة 
عمليته؛ وإبعاد الشبهات عن أسياء بعدما أوضحت لها 
شكوكنا فيها. 

إن كانت راوية بتلك الشراسة؛ فلا شك أنها لن تكل حتى 
تقضى على حياة عامر بالوسيلة نفسها؛ غاز السيانيد فى 
القداحة الذهبية! 

كلم الإسعاف بسرعة؛ فيه حالة تسمم سيانيد عندي فى 
المكتب! 

ييليينا 


انتفضت من مكانى راكضًا نحو الشرفة المغلقة. وحين 
فتحت بابها وجدت عامر ملقى على وجهه في ارضيتهاء قابضًا 
على القداحة التى أنهت حياته. ورائحة اللُوز المُر منتشرة فى 
الجو بشدة. 


أخذت أسعل بعنف, وتراجعت إلى الوراء بعد أن تسللت 
الرائحة إلىّ؛ فغطيت أنفي بكم سترتي وقد أصابني الدوار. 

صداع قاتل. الأرض تدور من حولي. غثيان مستبد. 

أظنني أفرغت ما في معدتي من سوائل. 

وهن. أنفاس لاهثئة. خفقان. ضربات قلب متسارعة. 

ظلام» ثم هدوء. 


اللعنة! هل سّمّمتْ مجدذا ؟! 


حل 
أخرجت ألفاظًا نابية وصوئًا معترضًا. 


هل صرت هدئًا للسموم؛ وكل قاتل متسلسل ضجر سيأني 
ببس 


سأقطع عهدًا على نفسيء من الآن فصاعدًاء بأن أي قضية 
بها سم سأسلمها إلى بغل البحر صلاح علَّه يستنشق القليل من 
السيانيد أو يأكل بعض المربى بالأتروبين ويرحل عن عالمنا هو 
وشاربه وعطره الرخيص. 


حسئًا كفى هزلًا! أين أنا الآن؟ 


اشعر بانني طريح الفراش في غرفتي في شقة جدتي بجاردن 
هذا السقف سقف غرفتىء وكذلك النافذة المطلة على النيل 
هى نافذتى. 

هذا لحافى: وهذه منامتى, وذلك الضوء المتسلل من أسفل 
الباب هو ضوء طرقة بيتناء ويقطعه الآن ظل خطوات جدتى 
التى فتحت الباب وبيدها كوب زجاجى طويل به ماء. 

دخلت لتجس حرارتي في صمت2» ووضعت الكوب بجواري 
على الطاولة؛ ثم ابنتسمت لي بحنان وهي تقبّل جبيني وقالت: 


كمّل نوم يا حبيبي؛ ما تقلقش. إنت زي الفل. 

لا أستطيع التفرقة: هل أنا نائم حقًا في غرفتي وجدتي أتت 
للاطمئنان عليّ؛ أم انتقلت إلى العالم الآخر وهى ملاكى 
الحارس فيه؟ كل ما يهم الآن أننى أشعر بالأمان. 

الذن قطن يطل براه من كلف النات كزراقة مط اورافا من 
صحي ! 

لسه. اجري اطفى على البليلة وسيبه يرتاح. 

هل يأكلون البليلة في العالم الآخرء أم أنني مغشي على 
فحسب؟ 

لا يهمء لا شيء يهم الآن سوى أن أكمل نومي الذي حُرمت 
منه لأيام. 

خرجت جدتي على أطراف أصابعها وأغلقت الباب خلفها. 

عد عاد 
حلّت البرودة» وكأن جدتي أخذت كل الدعة والأمان معها. 


وتحولت الغرفة إلى مكان مقبض. ظلامه مرعب, وبرده قارس, 


حاولت أن أصيح بها كي ترحل عني وتتركني لحالي؛ لكن 
حضورها كان جائمًا على حواسي؛ أشعر بالحواس كلهاء لكني 
عاجز عن التحرك قيد أنملة. وعاجز عن النطق بأي حرف . 

بقالي تلات أيام مستنياك تغفّل. 


اقتربت فتون من سريري, ووقفت بجوار طاولة الفراش 
مكملة: 


أصل العصفورة قالتلى إننا فى الأحلام بنكون افو ده 
بشهادة مامتك وجدتك وصاحبك قطز وحبوبتك دليلة. 
اختطفت كوب الماء من فوق الطاولة؛ ولم أجد لى قدرة على 
فعل أي شيء إلا أن أتابع حركتها بنظري دون مقاومة. 

استعد لتجربة جديدة خالية من أي كليشيهات يا حبيب 
طنطك! 

كما تبدأ مشاجرات الحانات فى الأفلام المبتذلة» كسرت 
الكوب الزجاجى فى الحائط ليتحطم نصفه الأعلى وبتحول 
نصفه الآخر إلى سكين حاد, ثم قفزت فوق صدري كجاثوم 
لعين وراحت تطعن عنقى بنصف الكوب المشطوف. 

صرخت, لكن حبالي الصوتية عجزت عن إعلان صراخي, 
فظل فمى مفتوحًا كلوحة الصرخة المصمتة. 

أخرجت بقايا الزجاج المغروس من عنقي لتخرج معه دمائي 
واهاتى الصامحةه, وراحت تتابع الدماء تنهمر على وسادتى 
البيضاءء قائلة بنبرة كلها غِل وعينين مليئتين بالحزن: 

اللى جوزها بيموت بتبقى أرملة! واللى 5 واضة بيموتوا 


بيبقى يتيم! ليه اللي ابنها بيموت ملهاش لقب؟! 


طعنتنى مجددًاء لكن هذه المرّة فى كتفى. فشعرت بالألم 


مسامعها. 

- اللي ابنها بيموت ملهاش لقب عشان خلاص... ملهاش 
وجود من اساسه! بتموت وراه! بتبقى وعاء من غير روح! 
نزعت بقايا الزجاج من جرحي الغائر فتأوهت بصوت أوضح: 
بينما أردفت: 

أنا بقى مش هاسيبك غير لما أطلّ روحك زي ما طلعت 
روحي! 

ما زلت مشلولا فى الفراشء لا قوة لى على الحراك! 
عينى! 


.. 


طعنتني العاهرة في عيني اليمنى. ورحت اصرخ من فرط 
العذاب الذي يلاقيه جسدي. 


تركت الزجاج في عيني وهي تصرخ بي والدموع تنهمر من 
عينيها كما تنهمر الدماء المتفجرة من مقلتى: 

ليه إنت تعيش وتكبر وتترقى وتحب وتتهنى» وابني يندفن 
فى عزه؟! ليه ألفه فى كفنه قبل ما ألبسه بدلة فرحه؟! ابنى 
كان صاحب عمرك! أنا وثقت فى إنك هتجيبلى حقه! 

أخرجت بقايا الزجاج من عيني؛ ورفعت ذراعها. وكلي ثقة 
انها ستنحر شرياني السباتي لتنهي حياتي. 


مسو 7 


ليه ابنى يموت واللى قتله لسه حر ؟! ليه ما سجنتش اللى 
قتل صديق طفولتك؟! 
عشان قتلته. أنا قتلت اللى قتل عمر! 
نطقتها بصعوبة؛ لكنى كنت سعيدًا لأننى حللت عقدة لسانى 
وشلل فكّىء وما زادنيى سعادة أننى صرخت أخيرًا بالسر الذي 
حملته على عاتقى كصخرة طوال عام ونصف دون أن أجد من 
ابوح له بجريمتي . 
تعلقت يد فتون في الهواء وهي تنظر إلَيّ بعينين مرتبكتين. 
يديها الملطختين بدمائي على فمهاء ثم انتشر في الغرفة دخان 
ورائحة أعرفها جيدًا. 
بدأت فتون تسعل بشدة حين زاد الدخان أكثرء وراحت نشهق 
كأن هناك من يخنقها بقبضة من حديد؛ لكنها همست من بين 
لهاثها وسعالها: 
د أسنة) 
ثم اختفت. 

د 6إد كإد 
انتفضت صارحًا بطريقة درامية؛ تمامًا كما في الأفلام 


الأمريكية: 


أنا قتلته! قتلته قبل الأربعين! 

كانت المبخرة الضخمة بجوار فراشي: وجدتي تجلس عند 
رأسي 

لقد سمعت غمغمتي وصراخي أثناء الحلم. ففهمت أنها لعبة 
فتون» فوضعت البخور وجلست بجواري لتطمئنني. 

وضعث رأسي على رجلهاء وتحسست شعري متمتمة: 


ع سه مه - ع يروو ل لد سي سح وو 


« أله لا له إلا هو الى ألْقَيوم لا تَأَحْدُ ذه سسكة ول 
00 مَا معنأ لاسا ل رو و #2 - 424 
إأنه. عَم ما بين يلبهم وَمَا حَلْمَهُمْ ولا طون يسنَىْءٍ مِنْ 
مد ِلْووِء إل لاسماشاء 52-0 نه وات وال 2 
2 اق أل و رح س 
هو العبى العظيم ». 
كان قطز واققًا بجوار السرير يربت على ذراعي قائلًا: 
تكمل. الأربعين. أنا قائل! أنا مجرم! زى. زي. الى باقبض 
عليهم! 


نظر إليّ قطز نظرة العليم ببواطن الأمورء وهو يريت على 


اهدا. ده كابوس. 


ظللت أهذي مرتعكياء ودموعي : تسيل وتبلل جدتي, وقلت: 

ده مش كابوس! أنا قتلته! أنا. . . 
همست جدتى فى أذنى بحنان قائلة: 
همشششش . إحنا عارفين. 


ابشييلن 


وقفت فى شرفة غرفتي استعدادًا لإشعال سيجارتيء وإذا 
بجدتى تعود إلى الغرفة وبيدها صينية العشاء. ثم تخطف 
السيجارة من بين شفتي وتلقي بها من الشرفة, قائلة: 


نمرود! 
إيه اللى حصل في القسم؟ 
أجابنى قطز مفسرًا: 


النسبة اللى شَّمّتها من الغاز كانت ضعيفة جدًّا الحمد لله. 
حسني كلمني فجبتك هناء وتيتة غيّرتلك وحمتك عشان لو في 

ما دام الموضوع بسيط. إيه كل الدروخة دي ؟! 


الدروخة دي مش من استنشاق الغاز على قد ما هى من 
الإرهاق وقلة النوم وزيارات المحروقة فتون. 


على ذكر المحروقة. .. 
قلتها ونظرت إلى الأرضء ثم أردفت: 


أجابت جدتي نيابة عن قطر: 

عرفنا إزاي إنك أخدت بتار عمر؟ من عمر نفسه. قالنا في 
الحلم ع اللي عملته عشانه. قالنا كمان إن ما كانش قصدك 
تقتل البلطجي ده. وإنك كنت بتدافع عن نفسك. 

إذنء فقد قص عمر عليهما الحكاية كلها! 


ييييلنا 


في اليوم الأول لظهور روح عمر لي بعد وفاته. بدات أحقق 
لم أشرك أي شخص. ولا حتى قطزء لأننا كنا مفجوعين بما 
يكفي على وفاة جارنا وصديق طفولتنا وزميلنا في الفصل. 


كان الأكثر إيلامًا من فقدان عمر بتلك الطريقة؛ هو عجزنا 
عن القصاص له. 


ولكوني مهووسًا بالسيطرة, لم اتقبل فكرة تستر كل اولاد 
الشوارع على قاتله. والغياب التام لأي أدلة عن الواقعة. لا 
شيء سوى دماء عمر التي كانت: على أسفلت الزقاق الذي 
هاجمه فيه ذلك الخسيس المدعو «أبو فرن». 

كان القاتل فتى فى التاسعة عشرة من عمره. سُمى «أبو 
قرن» لأنه يعتز بمطواته القرن ‏ أو هذا ما يقال فى وجهه اتقاءً 
لشر غضبه ‏ ولكن فى الواقع معلمه هو الذي أسماه هكذا لأنه 
مصاب بندبة كبيرة فى جانب خده تشبه قرن التيس. 


في بطنه إثر مشاجرة كبيرة؛ فأخذه وعالجه بنفسه؛ ولم يحفظ 
ذلك النذل جميل عمرء بل قتله بعدها بأشهر طمعًا في محفظته 
وحاسوبه المخيول: 

ظلت روح عمر ترافقني وتفيدني بوصفها الدقيق لابو قرن 
وكذلك اسمه. لكنه كان مختفيًا تمامّاء لم أجده في أي شارع 
من شوارع القاهرة التي طفتها كلها بلا جدوى. 


بعد أيام من البحث الورقي بين الإصلاحيات والملاجىئٌ 
توصلتٌ إلى أبو قرن الذي كان اسمه الحقيقي « 
البرشومي»؛ لقيط وضع في إصلاحية بالإسكندرية ثم خرج 
منها ليعمل في كنف صاحب مزارع موالح يدعى «سلطان 
الدغش». 

فهمتٌ أنني كنت أبحث في المحافظة الخطأًء فانتقلت إلى 
الإسكندرية؛ ولا رفيق لي غير روح عمر. 


حاولت ألا أشرك أي أحد من الشرطة؛ لأنه لا دليل لدي 

ارد تر لو كر 
للناس معجزة تجعل المتوفّى ب: ينطق بالحق, وان سئلتُ فماذا 
سأقول؟ روح الميت أخبرتني بقاتلها؟ 


حين يكون شريكك روح ميت لها القدرة على الاختفاء 
والتنقل إلى أي مكان دون أن يُشْعَر بهاء فسيكون لديك فيض 
من المعلومات من المستحيل الوصول إليها كضابط عادي, 
وهكذا عرفت الكثير عن سلطان الدغش الذي اتضح لي أنه 
ليس رجلا خيّرًا يتبنى اليتامى ويشغلهم في مزارع البرتقال 


لديه. بل هو تاجر مخدرات كبيرء وليست مزارعه سوى غطاء 
يستر أعماله المشبوهة. 

وعدث نفسي أن اتفرغ لأمره بعد أن أسلم أبو قرن إلى حبل 
المشنقة؛ وأتلج قلب فتون المتقد نارًا على ابنها. 

تفرغت روح عمر للانتقال بين غرف صبيان سلطان الدغش. 
وبمعلومة من هنا واخرى من هناك, تتبعنا آثر القاتل حتى 
مكب نفايات مهجور في منطقة الزياتين. حيث كان يختبئ 
ظانًا أن موت عمر سيمر عليه فترة وينسى الجميع وبتمكن هو 


وصلت إليه بمفردىي دون اي قوات. 


لا أعلم إن كانت سذاجة منى أم قلة خبرة أم زهوًا وفخرًا. 
كانت خطتى أن أجذبه من قفاه حتى القسم ليعترف هو بنفسه 


دون الحاجة إلى أدلة دامغة كأى قضية منطقية. 


كنت أرعن يظن ألا غالب له؛ لم أتصور أن الفتى ذا الوزن 
الثتقيل. والخطوات البطيئة؛ والملامح الطفولية التي لا تليق 


بشراسة. 


لم يمهلني الوقت لأوضح له خطتيء فقد أخرج مطواته التي 
لقي بها صديقي مصرعه. ولولا خفة حركتي لكانت المطواة 
قد انغرست في عنقي بدلا من ذراعي التي رفعتها لأحمي بها 
حياتي . 


9. 


حين رأيت الدماء تسيل من ذراعي لم أتمالك نفسي» ولم 

أت خلة آخن رفع أبو قرن يده مجددًا مقتربًا مني ليطعنني في 
صدري» لكني كنت أسرع منه؛ فثنيت ذراعه وعكست أتجاهها 
لتستقر المطواة فى عنقه هو. 

بتلك البساطة. لفظ أنفاسه الأخيرة ووقع وسط القمامة 
والمطواة مغروسة في رقبته مخترقة شريانه السباتي. 

كانت أنا الذي تلقى الطعنة. أصابتني حمى غريبة؛ وانسالت 
قطرات العرق من راسي إلى مجرى عمودي الفقري, وارتعشت 
أوصالى. 

تعلمت في الأكاديمية الدفاع عن النفس وطريقة القبض على 
المجرمين؛ لكني لم أتعلم القصاص المباشر بعيدًا عن أي 
قوانين: لم أتعلم أن أقتل مراهقًا لم يخط شاربه في وجهه بعد 
فى مكب نفايات مهجور. 

خد المطواة؛ وولع في المكب! 

هكذا نصحتني روح عمر. 

كان يرى أن ذلك المجرم لا يستحق ذرة تعاطف. وأنه لا 
لم أود أن أخسر وظيفتي وأزج في السجن لأنني كنت أدافع 
عن نفسي فحسب. قتل أبو قرن لم يكن جزءًا من مخططي 
للقصاص العادل لروح عمرء لكنها غريزة البقاء. 


كوني البطل الذي انتصر لصديقه ودافع عن نفسه. وبين أنني 

لم يكن هناك وقت لأى أزمات وجدانية أو معضلات أخلاقية. 


مسحت الدماء عن المطواة, ثم لففتها في كيس ووضعتها 
في جيبي . 

سترت جثة أبو قرن بالقمامة المحيطة في المكان, ثم أشعلت 
فيها النيران» ورحلت برفقة روم عمسر. 

تخليت عن قضية سلطان الدغش التي وعدت نفسي بالتفرغ 
لهاء لم أود أن يرتبط اسمي بأي شيء يخصه هو أو صبيانه بعد 
ذلك اليوم؛ حتى لا يظهر أي خيط يصل بيني وبين مقتل أبو 
قرن. 


ع 


ع ءُ 
اقسمث الا ا 


فشي ذلك السر لأي شخص مهما كانت درجة 
قربناء حتى إنني لم أثلج فؤاد فتون المتقد بخبر قصاصي من 
قاتل ابنهاء وكانت هي تجيد تقمص دور الأم الراضية؛ لذلك 
كنت أجيب عن كل أسئلتها بالجملة نفسها: «لسه مفيش جديد 
في القضية». 


كثيرًا ما اعتقدت أن محاولة تسميمها لي كانت عقابًا إلهيًا 
لإثمي الذي أسقطني في بؤرة اكتثابية سوداء؛ ربما لهذا تسلل 
عمر إلى أحلام جدتي وقطز وأخبرهما بأنني انتقمت له. حتى 
يظلا بجواري ويشدا من أزري, فلطالما كانا يخافان على من 
شياطيني الداخلية وجانبي المظلم؛ لكنهما كانا في تلك الفترة 
بالتحديد أكثر رقة في معاملتي, ويتحدثان كثيرًا عن أن العين 
بالعين» وكأنهما يرسلان إلىّ رسائل خفية بأنه لا داعي للشعور 


بالذنب؛ ولكن بالطبع لم يخيّل إليّ يومًا انهما يعرفان سري. 
ييلييلنا 
حسست جدتى رامد قائلة: 
إنت مش قاتلء إنت كنت بتدافع عن نفسك. 


أي حد هيفتح القضية دي مش هيقول كده. الموضوع كله 
باين كأنه قتل مع سبق الإصرار والترصد! 


علق قطرز بحزم: 
محدش هيفتح القضية. الموضوع التهى» السو . 


- هيبجي يوم وتتفتح. مفيش جريمة كاملة. أنا خبيت المطواة 
بس كل فترة بيجيلي هاجس إن هبيجي اليوم اللي يطلع أمر 
تفتيش بيتي ويلاقوها. 


محدش هيلاقي حاجة. 

قالها قطز بثقة, ثم أكمل: 

المطواة مش في البيت. 

سألته معوترًا: 

إزاي ؟! أنا مخبيها بإيدي تحت خشب... 
تحت كشب اركية السرب ؛ 

قالها قطز مقاطعًاء ثم أكمل: 


عارف. عمر قالى. والحقيقة دي أغبى حاجة إنت عملتها. 

إنك تخبي سلاح الجريمة في بيتك! 


زحزحت السرير, ثم سحبت السجادة من اسقلف ومدد 


ت يدي 
في الشق بين لوحتي الأرضية الخشبية؛ لكني بالفعل لم أجد 
المطواة التي أنهت حياة صاحبي وقاتله؛ والتي أقسمت يوم أن 
عدت من الإسكندرية وخبأتها هنا أننى لن أتفقدها أو ألتفت 
إليها مجددًا حتى لا أذكر نفسى بما كان. 

التفت صوب قطز مرتبكًا وأنا أسأله: 
عملت فيها إيه؟ 


فاكر لما أنا سافرت أسوان السنة اللي فاتت وإنت فضلت 
تتريق وتقولي حد يسافر أسوان في عز الصيف؟ كنت مسافر 
عشان أرمي المطواة في أبعد محافظة عن محل إقامتك وموقع 
الجريمة. اتخلصت منها في النيل» يعني مستحيل حد يلاقيها 
ويوصلك عن طريقها. 

اغرورقت عيناي بالدموع؛. وشعرت بقدر كبير من الامتنان 
لجدتي التي احتوت أزمتي النفسية؛ ولصديقي الذي سافر إلى 
أبعد محافظات مصر حاملا في جيبه سلاح جريمة قد يقوده هو 
شخصيًا إلى حبل المشنقة إذا لوحظ معه أثناء ترحاله إلى آخر 


بقاع البلاد. فقط ليحميني. 
ربتت جدتي على كتفي قائلة بحنان: 


خفف الهموم اللى متقل بيها كتافك يا حبيبى. إحنا كلنا 
جانبك. 

ألقيت بنفسى بين ذراعيها متنفسًا الصعداءء. قائلًا بنبرة 
يطغى عليها الامتنان: 


شكرًا. شكرًا يا تيتة. 

ديا عبيطء ما أعز من الولد إلا ولد الولد. 
رنَّ جرس الباب؛ فزفرت جدتي قائلة: 

- مين السخيف اللي جاي دلوقت؟ 


تركت الغرفة لترى القادم: بينما قال قطر وهو ينظر إلى 


ساعته: 


عندق. + 
توقف عن الكلام حين وجدني أعانقه. 


لا يمكن أن أنكر جمودي العاطفي مقارنة بفيض مشاعره لم 
أجد كلمات تعبر عن شكري لما فعله من أجلي حين تخلص من 
سلاح جريمتي وآثر الصمت وعدم التكلم في الموضوع معي 
احترامًا لخصوصيتي؛ إلا قولي: 


شكرًا. 


قلتها شاعرًا بمدى سطحيتهاء لكن هذا أناء رجل يفتقر إلى 
الذكاء اللغوي التعبيري! 


-ياض إنت أخويا اللي أمي ما خلفتهوش! 

قالها بصدق, بينما دخل طارق يقول وسط لهاثه: 


آسف على مقاطعة الحضن الدافى ده. بس نادية هتودى 
نفسها في داهية ومحدش هيقدر عليها غيرك! 


١ 


كنت واققًا وآثار الصداع المفرط لا تزال تؤرقني. فاستندت 
على سيارة نادية المصفوفة أمام بنايتها. 

زاد الصداع قليلًا حين ظهرت فتون أمامي. لكن هذه المرّة 
لم يتكهرب الهواء ولم أشعر بالالام نفسها لأن حضورها كان 
أخف, نقد تبدد غضبها وغاب شرر عينيها وهي تقف بجواري 
نظرت إليها منتظرًا أن تنطق بما في جوفهاء حتى قالت أخيرًا 
بعينين نادمتين: 

عمر قالي. ظهرلي كتير في الأحلام. وقالي «ما تزعليش 


يا ماماء خلاص نوح جابلي حقي»؛ بس كنت كل ما أصحى 
وأسالك وصلت لإيه فى القضية., تقولى «مفيش جديد». كنت 
فاكرة الأحلام دي سببها إن عقلي الباطن بيظهرلي اللي نفسي 
يحصل وبسء, مش إن دي روح عمر جاية تطبطب علىٌّ! 


بدأت تبكى, فأخرجت سماعة هاتفى ووضعتها فى أذنى 
متظاهدًا بأننى أتحدث فى الهاتف. وقلت لها: 


ما كانش ينفع أقول حاجة لحد. أنا كنت خايف. 


وأنا كنت بشعة! إنت خاطرت بحياتك عشان ابنى وأنا 
عملت إيه؟ قتلت أطفال وسممت الدكتور صاحب عمري وكنت 


أخذت تنشج بندم لم أتخيل أني سأراه يومًا في عينيها, 


وللحظة استعدت حقيقة جارتنا طنط فتون, بائعة الوره ذات 
الصوت الوديع واللمسات الحنون: التي أحبها الجميع وكأنها 
خُلقت لتنشر البهجة بيننا لا الهلع والرعب. لكن الفقد يلد 
في الأحشاء وحش انتقام غاضبًاء يظل يتغذى على كل فضيلة 
إنسانية بين ذرات الإنسان. حتى لا يبقى في داخله سوى 
المرارة المتقدة التي تتضخم لتجعله قاسيًا معدوم الرحمة؛ لا 
يرق امافنه سوى كدب واحد؛ الثأرا 

مسحت دموعها قائلة: 

أنا آسفة! الحاجة الوحيدة اللي مخلياني سعيدة هي إنك 
لسه عايش. وعارفة إن مفيش حاجة ممكن تعرضك عن اللي 
عملته فيك الفترة اللي فاتت. أقل حاجة أقدر أعملها إني 
أختفي من حياتك تمامًا. موتي أنا وعمر لخبطلك دنيتك بما 


- بتنيّل إيه عندك؟ 


قالتها نادية المتشحة بالسواد, وفي يدها كيس بلاستيكي به 


زجاجة عصيرء وصندوق صغير به هامستر مشمشي اللون. 


التفت إليها وهى تقترب منى بخطوات متعجلة؛ بينما اختفت 
فتون تمامًا كما ظهرت وأنا متيقن من أنني لن أراها ثانية. 


- إيه اللي نزّلك دلوقت؟ مش المفروض تستريح؟! 
جاى أشوف أختى الواطية ما عدتش علي ليه! 


عديت عليك وإنت نايم زى الفسيخة. لكن وبعدين يعنى؟ 

إنت كل ما تزهق هتتسمم؟! 


3 
اضحك؟ 


حاولت ان تزحزحني عن السيارة لتفتح بابهاء لكني استوقفتها 
قائلا: 


رايحة فين؟ 
عندى محاضرة. 
- يوم الجمعة؟ 


الامتحانات قربت وعملت للطلبة حاجة زي فصول التقوية 
كده. 


ومحاضرة اليوم عن مغامرات همتارو؟ 
ما تخليك في حالك. 

طب إبه العصير ده؟ 

ده لىّ أنا وأصحابي . 

- إنت بتشرّبي أصحابك عصير بالسم؟ 


جفلت. وأخذت ترمش بعينيها العسليتين الواسعتين؛ ثم 
قالت: 


بطل هبل. سم إيه؟ 


يعني العصير ده مفيهوش سم؟ 


خطفت الزجاجة من يدهاء وقلت: 

أشرب منه عادي يعني ؟ 

فتحت الزجاجة؛ وتظاهرت بأننى سأرفعها إلى فمى؛ فضربت 
يدي وألقت الزجاجة بعيدًا عنى. وضربت كتفى صارخة: 

محدش هيحاول يقتلك تاني. أنا مش هاسكت زيهم! 

- هما مين دول يا مجنونة اللى بيحاولوا يقتلونى؟! اهدي. 
راحت تبكي وهي تفسر لي بغضب ممزوج بالخوف: 

كلنا بنحلم بفتون.» فمش صدفة إننا نشوف نفس الحلم 
كده؟ بعتتلك حد يموؤتك؟ 

-لاً. وحتى لو حصلء إيه بقى خطتك العظيمة لإنقاذي من 
التسمم؟ 


قدامها. وأقولها إنها لو حاولت تبعت حد يسممك أو يئذيك 
هاسممها زي ما سممت الفار دنا 

هو أنا باقولك نكنة؟ 

أولًاء منتهى السادية إنك تشتري هامستر مسكين عشان 
ثالقّاء أنا اللى اتغابيت وسممت نفسي عشان كنت في مسرح 
جريمة فيها جئة متسممة فشميت السم بالغلط والموضوع 

ملوش أي علاقة بفتون. رابعا, وده الأهم, فتون ماتت, يعني 


ماتت ؟! 

- من ييجي اتناشر يوم. 

تمسح دموعها متئنفسة الصعداء وقائلة: 

يعنى خلاص غارت فى داهية ؟ 

والله ما حد هيودينا فى داهية غيرك يا نادية! رايحة تهددي 
سفاحة بهامستر؟! 

أومال يعنى أشوف أخويا بيتسمم وأسكت؟ أنا بقالى تلات 
شهور بافكر انتقم منها إزاي. 

- فتقومي 3 تسجني نة نفسك؟ 

ده أنا أموّت نفسي يا نوح ولا إن حد يمس شعرة منك! إنت 
أخوياء فاهم يعنى إيه أخويا يا حلوف؟ 

على الرغم من انها سبتني لكن جُملتها البديهية رنت كجرس 
تنبيه قرع خلايا مخى البوليسية. 

هل كنت مثقلًا بكل هذا التوتر والإرهاق في الفترة الماضية 
إلى درجة أنني لم أجد حلا لقضية غاز السيانيد؛ وقد بدا الآن 
واضحًاء بل اسطع من ضوء شمس النهار؟ 


ييليينا 

كان قطز على وشك الخروج من بيتي. فقابلته على السلم. 


وسحبته من ,بيده قائلا: 
- أنا عرفت مين اللي قتل عيلة البغل. 


ل 


- نوح أنا. . 


استنى؛ ما تقولش حاجة دلوقتء أنا ما صدقت إني رتبت 
أفكاري. عامر كان عنده حق, حل القضية دي في تلات أسئلة: 
إيه اللى يخلي مريضة سرطان تدخن؟ إيه اللي يخليها تدخن 
النوع الغالي ده من السجاير؟ إيه اللي يخليها تستخدم ولاعة 
البغل اللي مفيش منها غير نسختنين, واحدة مع عامر والتانية 


مع راوية؟ 
ع , 
- لان رشا.. 


رشا ما اتقتاش. رشا انتحرت. إنت ما شفتش القهرة اللي 
كانت بتتكلم بيها على فلوس آسيا اللي راحت على علاجها 
وما اتبقاش حاجة يصرفوا منها على علاج طاهر»ء في حين 
إنها متأمن على حياتها بمبلغ كبير ما تقدرش تصرفه غير لما 
تموت موتة طبيعية أو تتقتل» لكن ما ينفعش تنتحرء فعشان 
كده خلت انتحارها يبدو كجريمة قتل؛ كان الملهم فيها محاولة 
غامر #نيسيو هزاته راوية قبل كدة: حجايت ملك 'قضظية الشجر 
وحطته على سريرها عشان نلاقيه بسهولة؛ واستخدمت ولاعة 
عامر اللي عند راوية؛ واشترت نفس نوع سجايره. واتصلت 

بيك مخصوص, وقالت الجملة دي عشان عامر يلبس القضية 
وتبقى جريمة قتل مش انتحار! 

ديع اناد + 

إنت رقمك ما كانش آخر رقم رشا كلمته قبل ما تتسم, 
ومستحيل تعرف تضرب رقمك اللي أكيد مش حافظاه أو تدور 
على اسمك فى التلفون وهى بتتسمم. أكيد اتصلت برقمك 
وهي دي آثار الدموع, دموعها هي قبل ما تقتل نفسها مش 


وموم راوبة. 
لكن راوية. .. 


راوية كانت دافع رشا عشان تعمل كل ده. إنت خاطرت 
بحياتك وخفيت سلاح جريمتيى عشان معتبرني أخوك. نادية 
كانت هتودي نفسها في داهية دلوقت عشان حست إن فتون 
هتئذي أخوها. جليلة بتعاملني معاملة زي الزفت عشان عايزة 
تحمي أختها مني. كذلك رشاء خريجة كلية علوم وبتفهم 
في السموم والكيميا ودماغها بوليسية زي بنت أختها اللي 
بتساعدها في كتابة رواياتها. قتلت بنات البغل ومراته عشان 
حاجتين: الحاجة الأولى إنها تنتقم لأختها اللي بقت قعيدة 
بسبب البغل؛ سواء كان فعلّا قاصد يسممها أو سممها بالغلط 
لكن في الحالتين قتلها لما شلّها ورماها بعد ما أخد كل 
فلوسها وراح اتجوز غيرها. الحاجة التانية إن رشا هي جدة 
طاهر اللي لو ما بقاش معاهم فلوس هيفقدوه وهيموت. عشان 
كده قتلت كل دول. عشان أسيا تورثهم وتورث بوليصة التأمين 

وتقدر تصرف على نفسها وعلى ابنهاء ورشا نفسها ترتاح من 
شعورها بعبء تكاليف مرضها عليهم؛ خصوضًا إن جسمها 
مش بيتجاوب مع العلاج. رشا عملت الفيلم ده كله لأنها أخت 
وخالة وجدة. 

تحاليل المعمل الجنائي. .. 

عارف, هتقولى تطابق الشعرة. سهلة. رشا كانت مريضة 
سرطان وبتلبس بواريك. راوية وآسيا الاتنين اتبرعولها بشعرهم 
فتلاقيها كانت لابسة باروكة راوية عشان كده الشعر اللى في 
القلم والبخاخة بيتطابق مع شعرها. 

ابتسم قطزء ثم عقد ذراعيه راضيًّا وهو يعلق: 

تحليل معملي عظيم. بالنسبة بقى للدموع المتطابقة مع 
الخلايا الظهارية بتاعة راوية؛ تحلل ده بإيه؟ 

صمت قليلًا عاجرًا عن إيجاد تفسير لتلك المعضلة. 
السيناريو كله كان مضبوطًا ومنطقبًاء والآن برز ذلك 
«الخازوق» الذي ضرب بنظريتى عرض الحائط! 

ضحك قطر ضحكة مرحة وهو يراقب تشتتي؛ فنهرته قائلا: 
بنتضحك على إيه؟ على فكرة من مصلحتك إن القاتل يبقى 
رشا مش حماتك المستقبلية. 

ما القاتل فعلًا رشاء والدمعة متطابقة معاهاء لأن هى 
وراوية توأم متماثل نانج عن انشقاق بويضة واحدة ملقّحة. في 
الحالة دي هما الاتنين حمضهم النووي متطابق؛ يعني أي دليل 

قائم على الحمض النووي في القضية لا يؤخذ به لأنه منطبق 
على الاتنين. عشان كده التحليل اللى عامر ادهولك قبل ما 
يتقتل بيثبت إن الشعر شعر راوية في حين إنه كان فعلًا شعر 
رشا ودموعها. الفيصل الوحيد فى القضية كان البصمة الجزئية 
الغريبة اللى على بخاخة ديناء أهي دي بقى مفيهاش لا توأم 
ولا غيره؛ كل إنسان له بصمته. والبصمة تطابقت مع رشا مش 
راوية] 

إنت عرفت الكلام ده كله إمتى؟ 

نوح! أنا خلصت القضية كلها إمبارح. 


إمبارح ؟! أنا نايم بقالي قد إيه؟ 
- يومين كاملين يا حبيبي. 

- يعني القتضية خلصت؟ 

آه والله. 

أومال سايبني أرغي كل ده ليه؟ 


- وإنت ادتني فرصة؟ قلت أسيبك تفرح بتحليلك أهو تبقى 
عملت أي حاجة فى القضية المنيلة دي! 


يعنى خلاص كده, فين جابية اعسليا؟ 


آديا سيدىء براءة لحد ما نتشنكل فى جثة جديدة! 

صففت سيارتى بأعحرية فين شارع 8 بالمعادي, وسرتٌ 
بين من يُنَزُهون كلابهم تحت الأشجار المتعانقة على جانبي 
الشارع والتي تظلل على المقاهي التي تفوح منها رائحة البّن, 


فانتعشت حواسى لاإراديًا. 


وصلت إلى كافيه «جريكو». أصبحت وسط الأجانب الذين 
يثرثرون بلغات مختلفة. فوجدتها جالسة على طاولة فى الهواء 
الطلق تقابل الشمس بشىء من المتعة؛ فدليلة ابئنة الشمس, 
وتجد لذتها في حرارة الظهيرة التي تخترق أشعتها نظارتها 
الشمسية. 


كان أول ما فعلته بعدما زف لى قطز خبر الانتهاء من 
القضية. أن اتصلت بدليلة. وطلبت منها اختيار أي مكان 
لنلعة فيه. 


على الرغم من أنني ما زلت منهكاء لكن حين رأيتها وهي 
تقلب قدح الكابتشينو المثلج ضجرًاء مداعبةٌ مؤخرة رأسها 
ثم الخصلتين اللتين نمتا أسرع من باقي شعرها المقصوص 
جارسون, تذكرتٌ لم تكبدت عناء المجىء لها فى هذا الوقت؛ 
لقد اشتقت إلى تفاصيلها وحضورها الذي لا تغنى عنه 
المكالمات الهاتفية والرسائل النصية؛ ويجرفنى بعيدًا عنه 
طوفان العمل المستمر بين الجثث وأرواح الموتى والمكائد 
والسموم والدوافع الخسيسة. 


كانت دليلة هى المرساة التى تقيّد سفينتى حتى لا تنوغل 


في بحر الظلمات الذي يضربني برذاذ أمواجه المالحة في ظل 
عملي مع المجرمين. 


لمحتنى أقترب من طاولتهاء فؤٌلدت على وجهها ابتسامة 
مشتاقة, وانبثق شعاع ضوء من عينيها الكحيلتين» تعردت 
على رؤيته منذ أن أحببتهاء ولم تستطع أي من نظاراتها 
الشمسية الغريبة أن تخفيه. 


رفعت ذراعها لتلوح لي بحماسء وكاني لا أستطيع ان اميزها 
من بين مليون إنسان. 


جذبت الكرسي المجاور لهاء لكنها لم تمهلني لأجلس, 
وسارعت بوضع ذراعيها النحيفتين حول عنقي هامسة: 


ربت على ظهرها مرددًا: 

خلعتٌُ نظارتي حتى ترى آثار الشوق في عيتي. فلطالما 
غك في التعبي عن مكنوني بالكلمات؛ لكنها تعرف. 
وتؤمن مثلي بان لغة العيون أبلغ . 

ابتسمت لتكشف عن غمازتيهاء وخلعت نظارتها لتئرك أعيننا 
تقود الحديث. 


- يومين؟! يومين كاملين قافل تلفونك ومش عارنة أوصلك؟! 

كنت أؤمن بالخصوصية والمساحات الشخصية. لكنها 
صاحبة عقيدة راسخة, قبلتها الاقتحام الجبري لأى مسافات 
فاستسلمت وحكيت لها كل شىء. 

في الواقع. ليس كل شيء, اكتفيت بروح فتون2. وبعض 
عن الوعي ليومين كاملين؛ ولم انبس ببنت شفة عن قصاصي 
955 

أغفلت الكثير من تفاصيل لقاءاتى الدموية مع فتون. 

دي أحسن حاجة عملها. أنا ما كنتش عايز أقلقك وأسحلك 
في حواراتي. كفاية اللى عملتيه معايا في وقت ماما و... 

- ده دوري. أنا شريكتك فى كل حاجة. 

ما هو بصراحة الحوار مسح اوي. اتسممت مرتين, وفيه 
رو بتطاردني, وبينىي وبين امي ما صنع الحداد, وحاجة في 
منتهى الدراما المكسيكي يعني! 


المراية اللي شايف انعكاسك فيها بايظة. إنت مش مجرد 

ظابط ذكى بيشوف أرواح الميتين. إنت أخ وحفيد وابن وصديق 
وخال. وأهم حاجة إنك الراجل اللى باحبه هو وحواراته ودراماته 
المكسيكية. 


لماذا كنت أهرب من حصص اللغة العربية؟! 


لماذا لم أحفظ الشعر لأكون بليعًا وأستطيع الرد عليها 
بكلمات تجابه شاعريتها ؟! 

اللعنة على العقم اللغوي الذي يصيبني في ظروف مشابهة! 
دليلة تستحق أن تسمع أبلغ الكلمات, لكن قلبي المفعم 
بالرومانسية لا يتماشى مع عقلى الذي لا يفكر إلا تحت ضغط 
القبض على المتهمين! 

غمرتنى ابتسامتها بالطمانينة. وهذا ما كنت أشعر به دائمًا 
في قربها. 

معها أنا مطمئن إلى أنها لن تلقي الاتهامات في وجهي 
إذا هفوت, ولن تلعب دور الواعظة إذا بحتٌ لها بذنبى: ولن 
تتصيد لى الكلمات الطائشة التى تفلت منى؛: ولن تستدعى 
فى شجارنا مواقف قد مرت أو موضوعات قد أهيل عليها 
التراب. 

هي التي لا تضجر من صمتيء, ولا تمل بسبب كتماني فترحل 
كمن رحلء ولا تسهو عني لتدعني أخطو نحو الظلام غافلًا. 


لم أتخيل أنني قد أوثر الحديث مع إحداهن على الصمت 

5 وآنني ي سأنكام دون أن أفكر في قولي مرتين» ودون أن 
أظن أنني يجب أن أمتن لتلك الفترة العصيبة التي مررت 
الى التي استوطنتها فتون 
لأستيقظ ظ رجلا جديدًا. 

كطائر عنقاء نهض من رماده, نهضت اليوم من مواتي. 
ولم أعد أقدس الأسرار والكتمان, لم أعد أؤمن بالعزلة التى 
5ُونّد الأمان الزائف. أيقنت أن الأمن فى العزوة التى تحمى 
وتسند وتقي من غدر الأيام الثقال التي لا يهوّن وطأتها سوى 
تطوف كل تلك الأفكار. وكل هذا الغزل. فى عقلى. لكنى 
عاجز عن صياغتها في جملة منطوقة يطرب لها قلبها. 
وهكذاء بعد عدة محاولات لغوية عقيمة؛ لم أجد ما أنطق به 
سوى تلك الجملة: 


- حَرّم نوح الألفي. 


انه ؟ 


بدل حبيبى وصاحبى وال«1650:]لا0ط» بتاعى والهرتلة دي, 


أنا عايزك تقدمينى للناس على إنى نوح الألفى جوزك. إيه 
رايك؟ 


انسابت تلك الكلمات البسيطة من روحى. لتصل إلى قلب 
دليلة التي تتقن زرع بذرة الأمان في الأرض البورء لتكون هي 


27 -- 


دليلتي إلى جانب في شخصيتي لم آلفه. 

لمعت عيناها بدموع الفرح. وابتسمتء. وهى التى جعلت 
الطمانينة تجد طريقها إلى نفسى لتنتشر باعثةٌ سلامًا داخليًا 
كفرتٌ يومًا بوجودهد. 

اتسعت ابتسامتها لتملاً الكون. وتحيطنا بسياج من 
الرومانسية, لأدرك أن الأفلام والأغانى الرومانسية كانت 
مُصْلّلٌ هو من أوهم الأحبة أن العشق لوعة وعذاب! 


فما العشق إلا سكينة وسلام! 


شكر خاص 
إلى كل من ألهمني في هذا العمل: 


عبير فرحات 


كاري ميريل 
رايات وودوارد 
وبتني لاستر 

شارون ميليك 


رضا محمد 

عن الكاتبة 


وُلدت ميرنا المهدي في حي المعادي بالقاهرة» وتخرجت في 
مدرسة «ليسيه الحرية» في المعاديء ثم في كلية «الألسن» 
جامعة عين شمس. تخصصت في أدب وترجمة اللغتين 
الفرنسية والإسبانية. حازت عدة جوائز أدبية من سفارتي كندا 
وفرنسا والمركز الثقافي الفرنسي. لتركّر بعدها في كتابة أدب 
الإثارة والتشويق. 

صدر لها: رواية «قضية ست الحسن» (تحقيقات نوح الألفي 
,.)5١١8 1١‏ والرواية القصيرة «ثلاثة عشر» ,))5١٠١(‏ 
ورواية «روك أند رول» ,)٠١٠١(‏ ورواية «صديقي 
السيكوباتي» ,.)3١7١(‏ و«قضية لوز مر» (تحقيقات نوح 
الألفي ‏ ؟. 6 ). 


للتواصل مع الكاتبة 
7. 811311 00) 1 . 1111211131101 :211 لظ 


/تتتهن .عأ 00طاعع 12 . الابجا11 :عأ 0وطاءع0] 


ع ا 1111 
لط اظ_مص! ]ا 0 :111 
1121017 :115]2812111 
85 : ميرنا المهدي 
صور هذا الكود بكاميرا هاتفك 


للتواصل مباشرة مع الكاتبة: 


لم يرد الضابط نوح الألفي شيئا سوى أن يقضي ليلة رومانسية 
مع دليلة الجارحي في واحد من أفخم فنادق القاهرة: الا انه 
يتعثر في جثة تبدأ معها سلسلة حوادث قتل غامضة سبقتها 
نبوءة عجيبة يعجز المنطق عن تصديقها وتفسيرها. 

يحاول نوح الألفي وصديقه الوحيد قطز المحمدي فك طلاسم 
هده ا لجرائم ا لغريبة. لكن ما لم يكن في الحسبان هو ظهور روح 
قاتلة متسلسلة تطارد نوح وترهب من حوله: وكانها أقسمت على 
آلا تتركه الا جثة هامدة. بينما سر قديم ظل يطارد نوح وأوشك 
أن ينهي حياته المهنية. 

مغامرة جديدة شيقة مليئة بالمفاجات غير المتوقعة في سلسلة 
.تحقيقات نوح الألضي». 


1.4 


ب 


الكرمة 


